Adhadhu 70 inn matheegai, Fiyavalhu thah harukashi kuraakah nuvey? - One Online\n05 އޭޕްރީލް 2020، މާލެ، ކާފިއުގެ ވަގުތު ގަޑިބުރު ސަރަހައްދު ހަމަހިމޭންވެފައި -- ވަން ފޮޓޯ: މުހައްމަދު ހައްޔާން\nލުއިތަކާއެކު ދިވެހިން ބަސް އަހާނެ އެވެ. ސިއްހީ މާހިރުންގެ ލަފަޔާއި އިރުޝާދުތައް އަޑު އަހައި ދިވެހީން ބޯލަނބާނެ އެވެ. މިއީ ސަރުކާރުން އެންމެ ފުރަތަމަ ލުއިތައް ދިން އިރު، އުއްމީދުކުރި ގޮތެވެ. އެންމެ ފުރަތަމަ ލޮކްޑައުންގެ ހަރުކަށި އުސޫލުތަކަށް ދިވެހިން ފުރިހަމައަށް ބޯލެނބުމުން ލުއިތަކާއެކުވެސް ރައްޔިތުން ބޯލަނބާނެ ކަމަށް ސަރުކާރުން ޔަގީންކުރިއެވެ. ނަމަވެސް ލުއިތަކާއެކު ނިއު ނޯމަލް ފެށި، އެއް މަސް ވަނީ އެވެ. ދިވެހިން ބަހެއް ނޭހި އެވެ. އެހެން ކަމުން އާންމުންގެ ގިނަ ބައެއްގެ އޮތީ އެއް ޝަކުވާ އެކެވެ. ބޮޑު އެއް ސުވާލެވެ. ސަރުކާރުން ފިޔަވަޅުތައް ހަރުކަށި ކުރާކަށް ނުވޭ ހެއްޔެވެ؟\nސިއްހީ މާހިރުންނާއި ކަމާބެހޭ ފަރާތްތަކާއި ގުޅިގެން މި މަހުގެ އެއް ވަނަ ދުވަހު މިވަނީ މާލެ ސަރަހައްދަށް އިއުލާންކޮށްފައިވާ ލޮކްޑައުނަށް، ނިއު ނޯމަލްގެ ނަން ދިނުމަށްފަހު ލުއިތަކެއް ދީފަ އެވެ. އެ ލުއިތަކުގެ ތެރޭގައި ބޭރަށް ނުކުމެ އުޅޭވޭ ވަކި ގަޑިތަކެއް ކަނޑައެޅުމާއި 30 މީހުނަށްވުރެ ގިނަ ނުވާ ވަރަށް އެއްވެ އުޅުމުގެ ހުއްދައިގެ އިތުރުން ކެފޭ ރެސްޓޯރެންޓްތަކުގައި ޑައިނިން ކުރުމަށްވެސް މި ވަނީ ހުއްދަ ދީފަ އެވެ. ލެ ސަރަހައްދުގެ މިސްކިތްތަކުގައި ޖަމާއަތުގައި ނަމާދު ކުރުމުގެ ހުއްދަވެސް މިހާރު ވަނީ ދީފަ އެވެ.\nނިއު ނޯމަލްގައި ލުއިތަކެއް ދީފައި މިވަނީ ގައިޑްލައިންތަކަކާއެކު އެވެ. ނަމަވެސް މިއަދު މިވަނީ ރައްޔިތުން ކަންބޮޑުވާ ހިސާބަށް އަނެއްކާވެސް ރާއްޖޭގެ ހާލަތު ގޯސްވެފަ އެވެ. ފުރަތަމަ ލޮކްޑައުނަށް ރާއްޖެ ދިޔައިރު، ދިވެހިން ޕޮޒިޓިވް ވާ މިންވަރު ވަރަށްވެސް މަދެވެ. އޭރު ގިނައިން ޕޮޒިޓިވް ވަނީ ބިދޭސީންނެވެ. މި ފަހުން ރާއްޖޭގައި ކޮވިޑަށް ޕޮޒިޓިވްވާ މީހުންގެ ތެރޭގައި ގިނައީ ދިވެހިންނެވެ.\nހެލްތު އިމަޖެންސީ އޮޕަރޭޝަންސް ސެންޓަރު (އެޗްއީއޯސީ)ގެ ތަރުޖަމާނު ޑރ. ނަޒްލާ ރަފީގުވެސް ވަނީ ޕޮޒިޓިވާ މީހުންގެ އަދަދު ގިނަ ކަމަށް ވިދާޅުވެފަ އެވެ. ޑރ. ނަޒްލާ ވިދާޅުވީ ޕޮޒިޓިވްވާ މީހުންގެ ތެރޭގައި ބަލި ޖެހުމުގެ ފުރުސަތު ބޮޑު ގިންތީގެ މީހުން ގިނަ ކަމަށެވެ.\nޑރ. ނަޒްލާގެ އިތުރުން ޑރ. އިބްރާހިމް އަފްޒަލް ވެސް ވަނީ މިހާރު އޮތް ބިރުވެރި ހާލަތުގެ ވާހަކަ ވިދާޅުވެފަ އެވެ. އޭނާ ވިދާޅުވީ ޕޮޒިޓިވް ވާ މީހުންގެ ތެރޭގައި ދިވެހިން ގިނަ ކަމަށާއި ދިވެހިންގެ ކޮންޓެކްޓުންވެސް ވަރަށް ގިނަ ކަމަށެވެ. މިހާރު ފެންނަމުންދާ މަންޒަރުތަކަށް ބަލާއިރު، ދިވެހިންގެ އިތުރުން ބިދޭސީންގެ މެދުގައިވެސް ކޮމިޔުނިޓީ ސްޕްރެޑް ވަރަށް ބޮޑަށް އެބައޮތް ކަމަށް ބެލެވޭ ކަމަށްވެސް އޭނާ ވިދާޅުވެފައި ވެއެވެ.\nއެމްއާރުއެމްގެ އިންތިގާލީ ރައީސް، ރައީސް މައުމޫން، ކޮވިޑަށް އަޅާފައިވާ ފިޔަވަޅުތައް ހަރުކަށި ކުރުމަށް ގޮވައިލެއްވި -- ވަން ފޮޓޯ/ މުހައްމަދު އައުޒަމް\nގައުމު އޮތް ހާލަތު ސިއްހީ އިސް މާހިރުން މިވަނީ ވަރަށް ވެސް ބޮޑަށް ސިފަ ކޮށްދީފަ އެވެ. އެހެން ކަމުން ގިނަ ބަޔަކު ގަބޫލުކުރާ ގޮތުގައި ދެވަނަ ރާޅަކަށް ރާއްޖެ އަނެއްކާވެސް ކުރިމަތިލަނީ އެވެ. ކޮވިޑްގެ ހާލަތު އިތުރަށް ގޯސްވެ، ލޮކްޑައުންގެ ދެވަނަ ވިސްނުމަކަށްދާން ޖެހޭ ކަމަށް އާންމުންގެ ގިނަ ބަޔަކު ގަބޫލު ކުރެ އެވެ. ސަރުކާރުން ލޮކްޑައުން ހަރުކަށި ކުރުމަށް ބިރު ގަންނަނީތޯވެސް ބައެއް ފަރާތްތަކުން ވަނީ ސުވާލު އުފައްދައިފަ އެވެ.\nކުރީގެ ފޮރިން މިނިސްޓަރު އަދި ރައީސް މައުމޫނުގެ ދަރިކަނބަލުން ދުންޔާ މައުމޫން ވަނީ ސަރުކާރަށް އެފަދަ ސުވާލެއް ކުރިމަތިކުރުވައިފަ އެވެ. ދެވަނަ ލޮކްޑައުނެއް ގެނެސް ކޮވިޑް ފެތުރުން ހުއްޓުވުމަށް ސަރުކާރުން ޖެހިލުންވަނީ ކީއްވެތޯ އޭނާ ވަނީ ސުވާލު އުފައްދަވައިފަ އެވެ. ދިވެހީންގެ ތެރޭގައި މިހާރު ކޮވިޑް ފެތުރެމުންދާ މިންވަރަށް ބަލައި، މިއީ ގިނަ ބައެއްގެ ސުވާލެކެވެ.\nދުންޔާގެ އިތުރުން އޭނާގެ ބައްޕާފުޅު ރައީސް މައުމޫންވެސް ވަނީ ފިޔަވަޅުތައް ހަރުކަށި ކުރުމަށް ގޮވާލައްވައިފަ އެވެ.\n"ސަރުކާރުން ހަރުކަށި ފިޔަވަޅުތައް އަޅަން ޖެހިލުންވާ ސަބަބެއް ނުވިސްނުނު، މިހާރު ހަރުކަށި ނުކޮށްފިނަމަ ބިރުވެރި ހާލަތަކަށް ގައުމު ވެއްޓިގެން ހިނގައިދާނެ، މިއީ ވިސްނަން ޖެހޭ ކަމެއް، ފިޔަވަޅުތައް ހަރުކަށިކޮށް އަވަސް ކުރޭ،" ޒުވާނަކު ސޯޝަލް މީޑިއާގައި ފާޅުކޮށްފައިވާ ޝުއޫރެއްގައި ބުނެފައި ވެއެވެ.\nސަރުކާރުގެ ވިސްނުން ހުރީ ކިހިނެއް؟\nރައްޔިތުންގެ ކަންބޮޑުވުންތައް އިންތިހާއަށް ހުރި އިރު، ސަރުކާރުން އަދިވެސް ދައްކަމުން ގެންދަނީ އެއް ވާހަކަ އެވެ. މިހާރު އަޅާފައިވާ ފިޔަވަޅުތަކާއެކު ކުރިއަށް ދެވޭނެ ކަމަށެވެ. ފިޔަވަޅުތައް ހަރުކަށި ކުރަން ނުވިސްނާ ކަމަށެވެ.\nއެގޮތުން ހެލްތު މިނިސްޓަރު އަބްދުﷲ އަމީން ވިދާޅުވެފައިވަނީ ބައްޔަށް ޕޮޒިޓިވް ވާ މީހުންގެ އަދަދު އިތުރުވެގެންދިޔަ ނަމަވެސް މިހާރު އަޅާފައިވާ ފިޔަވަޅުތަކާއެކު ރަނގަޅަށް މަސައްކަތް ކުރެވިއްޖެ ނަމަ އަމާން އައްސޭރިއަކަށް ދެވޭނެ ކަމަށެވެ.\n"މިހާރު އަޅުގަނޑުމެންގެ ހާލަތު މި އޮތް ގޮތަށް ބަލާއިރު، އަޅުގަނޑުމެންނަށް ގަބޫލު ކުރެވެނީ މިހާރު ކޮށްފައި ހުރި ތަޖުރިބާ އަދި މިހާރު އަޅުގަނޑުމެން އަމަލުކުރާ އުސޫލަށް ބަލާއިރުގައި ބައްޔަށް ޕޮޒިޓިވްވާ މީހުން އަދަދު އިތުރުވެގެންދިޔަ ކަމުގައިވިޔަސް އަޅުގަނޑުމެންނަށް މިހާރު މިހުރި ފިޔަވަޅުތަކުގެ މަތީގައި ރަނގަޅަށް މަސައްކަތް ކުރެވިއްޖެ ކަމުގައިވާނަމަ އަދިވެސް އަމާން އައްސޭރިއާ ހަމައަށް ދިއުމުގެ ފުރުސަތު އޮންނާނެ،" މިނިސްޓަރު އަމީން ވިދާޅުވެފައި ވެއެވެ.\nކޮވިޑް 19އާ ގުޅިގެން ބާއްވަމުން އަންނަ ސިލްސިލާ ޕްރެސް ކޮންފަރެންސްގައި ހެލްތްމިނިސްޓަރ އަބްދުﷲ އަމީން މީޑިއާއަށް މައުލޫމާތު ދެއްވަނީ -- ފޮޓޯ/ ރައީސް އޮފީސް\nމިނިސްޓަރުގެ އިތުރުން ސިއްހީ މާހިރުންވެސް ވިދާޅުވަމުން ގެންދަވަނީ އެއް ވާހަކަ އެކެވެ. ދިވެހިން ކުރިއަށްވުރެ ރައްކާތެރިކަމާއެކު ފިޔަވަޅުތަކަށް ބޯލެނބުމަށެވެ. އެހެން ނޫންނަމަ ފިޔަވަޅުތައް ހަރުކަށި ކުރަން ޖެހިދާނެ ކަމަށެވެ. ނަމަވެސް ހަރުކަށި ކުރާ ހިސާބަށް އަދި ނުދާ ކަމަށެވެ.\n"މިހާރުގެ ހާލަތަށް ބަލާއިރު އަޅުގަނޑުމެންނަށް ބުނަން ކެރޭނެ ދިވެހިން އެބަ ޖެހެއޭ އިތުރަށް ސަމާލުވެ، ބަލިން ރައްކާތެރިވުމަށް އަޅުގަނޑުމެން މިދޭ އިރުޝާދުތަކަށް އިތުރަށް ސަމާލުވާން،" ޑރ. އަފްޒަލް ވިދާޅުވެފައި ވެއެވެ.\n"ޕޮޒިޓިވް ވާ މީހުންގެ އަދަދު އިތުރުވަމުންދާނަމަ މިހާރު އަޅާފައިވާ ފިޔަވަޅުތައް އިތުރަށް ހަރުކަށިކުރަން ޖެހިދާނެ،" ޑރ. ނަޒްލާ ވިދާޅުވެފައި ވެއެވެ.\nހޮސްޕިޓަލްތަކުގައި އެޑްމިޓް ކުރާ މީހުންގެ އަދަދުތައްވެސް ދުވަހެއް ދުވަހަކަށް ދަނީ އިތުރު ވަމުންނެވެ. ތަފާސް ހިސާބުތަކަށް ބެލުމުން ބަލި ފެތުރިފައި އޮތް މިންވަރު އަދި ފެތުރޭ މިންވަރު ވަރަށްވެސް ސާފެވެ. "ކްލިއާ ޕިކްޗާ" އެއް ފެނެ އެވެ. އެހެން ކަމުން އެންމެންގެވެސް ސުވާލަކީ ލަހެއް ނުވޭ ހެއްޔެވެ؟ ފިޔަވަޅުތައް ހަރުކަށި ކުރާކަށް ނުވޭ ހެއްޔެވެ؟\nމިހާރުގެ ހާލަތު ތަފާސް ހިސާބުތަކުން\nނިއު ނޯމަލްގެ ނަން ދިނުމަށްފަހު ލުއިތަކެއް ސަރުކާރުން ދިނީ މިމަހުގެ އެއްވަނަ ދުވަހު އެވެ. އެދުވަހުގެ ޕޮޒިޓިވް ކޭސްގެ އަދަދާއި މިއަދުގެ ކޭސްތަކުގެ އަދަދުތައް ވަރަށް ބޮޑުތަކުން ތަފާތުވެއްޖެ އެވެ. މިމަހުގެ އެއް ވަނަ ދުވަހު ޕޮޒިޓިވްވީ 21 މީހުނެވެ. 21 މީހުންގެ ތެރޭގައި ހިމެނެނީ ތިން ދިވެހިންނާއި ބަންގަލްދޭޝްގެ 17 މީހުންނާއި ސްރީލަންކާ މީހެކެވެ. އަދި ބައްޔަށް ފަރުވާ ހޯދަމުން ދިޔައީ 414 މީހުންނެވެ.\nމިއަދު އެއަދަދުތައް މިވަނީ ދެގުނަ ނުވަތަ ތިން ގުނަ މަތިވެފަ އެވެ. ރޭ އެޗްޕީއޭ އިން ބުނީ އިއްޔެ އެކަނިވެސް 67 މީހުން ޕޮޒިޓިވްވެފައިވާ ކަމަށެވެ. އޭގެ ތެރޭގައި 43 ދިވެހިން ހިމެނޭ ކަމަށެވެ. އެއް ވަނަ ދުވަހާ އަޅައިބަލާއިރު މިއީ ވަރަށްވެސް ބޮޑުތަފާތެކެވެ. ބައްޔަށް ފަރުވާ ހޯދަމުން އަންނަ މީހުންގެ އަދަދުވެސް ދެގުނައަށް ބޮޑުވެއްޖެ އެވެ. އެގޮތުން 792 މީހަކު މިހާރު ވެސް މި ބައްޔަށް އަންނަނީ ފަރުވާ ހޯދަމުންނެވެ.\n"ދުވަހެއް ދުވަހަކަށް ބަލި މިދަނީ އިތުރުވަމުން، ކޮންޓްރޯލުން ނައްޓަމުން، ލުއި ދިނުމުގެ ކުރިން ދިވެހިން ޕޮޒިޓިވްވާ މިންވަރު ވަރަށްވެސް ކުޑަ، މިހާރު އެހާ ގިނަ، ދިވެހިން ބަސް ނޭހީ އެކަންޏެއް ނޫން، ސަރުކާރުން މާބޮޑަށް ދޫދިނީ، ފިޔަވަޅުތައް ހަރުކަށި ނުކޮށް ވާކަށް ނެތް،" މެދު އުމުރުގެ އާންމު މީހަކު ބުންޏެވެ.\nފިޔަވަޅުތައް ހަރުކަށި ކުރުމުގައި ބަލާ ކަންކަން ހުރެ އެވެ. އެކަންކަމަށް ބެލުމަށްފަހު ނޫނީ ފިޔަވަޅުތައް ހަރުކަށި ނުކުރާނެ ކަމަށް ސިއްހީ މާހިރުން ވަނީ ވިދާޅުވެފަ އެވެ. އެގޮތުން ކޮންމެ ހަފުތާއަކު ވެސް ހާލަތަށް ބެލުމަށްފަހު ސްކޯއެއް ދެއެވެ. އަދި ސްކޯއަށް ބެލުމަށްފަހު ނޫނީ އަޅާނެ ފިޔަވަޅުތަކާމެދު ނުވިސްނާނެ ކަމަށް އެބޭފުޅުން ވިދާޅުވެ އެވެ.\n"ކޮންމެ ހަފުތާއަކު ވެސް ހާލަތަށް ބެލުމަށްފަހު ސްކޯއެއް ދެމުން އަންނަނީ، އެ ސްކޯއަށް ބަލައިލައިފިއްޔާ އަދިވެސް އެޕިޑެމިކްގެ ހާލަތު ހުރި ގޮތަށް ބަލާފައި މިހާރު ދެވިފައިވާ ލުއިތަކާއެކުގައި، އެޕިޑެމިކް ޓްރެންޑްސްތައް ހުރި ގޮތަށް ބަލައިލައިފިއްޔާ ވަރަށް ގާތުން އެޕިޑެމިކް އެބަޖެހޭ މޮނީޓާކުރަން،" ޑރ. އަހުމަދު ޝަހީދު ވިދާޅުވެފައި ވެއެވެ.\n17 ޖޫން 2020، މާލެ، ކޮވިޑް 19އާ ގުޅިގެން ބާއްވަމުން އަންނަ ސިލްސިލާ ޕްރެސް ކޮންފަރެންސްގައި ޑރ. އިބްރާހިމް އަފްޒަލް މީޑިއާއަށް މައުލޫމާތު ދެއްވަނީ -- ފޮޓޯ: ރައީސް އޮފީސް\nއެހެނަކަމުން ބޭސްލައިނާއި ސްކޯއަށް ބެލުމަށްފަހު ފިޔަވަޅުތައް ހަރުކަށި ކުރާ ހިސާބަކަށް އަދި ނުދޭ ހެއްޔެވެ؟ އާންމުންގެ ކަންބޮޑުވުން އިންތިހާއަސް ހުރިއިރު، ހަރުކަށި ކުރާނީ ކިހާވަރެއްގެ ސްކޯއެއް އައުމުން ކަމަށްބުނެ އާންމުން ވަނީ ސުވާލު އުފައްދައިފައެވެ.\n"އޭރު ބުނީ 40-50 ކަމަށް ބޭސް ލައިނަކީ، ނަމަވެސް މިހާރު 70 ގައި މި ހުންނަނީ، އެހެން ކަމުން މި ސްކޯއަށް ބަލާފައިވެސް ފިޔަވަޅުތައް ހަރުކަށި ނުކޮށް ދޫކޮށްލައިގެން ތިބެންވީ، އަދަދު ވަނީ މަތި، ފިޔަވަޅުތަކަށް ބަދަލެއް ނާދޭ، މިއީ ވަރަށް ކަންބޮޑުވާ މައްސަލައެއް،" ދެބައި އުމުރުގެ އާންމު ރައްޔިތެއްގެ އުދާސްތައް ހިއްސާކުރި އެވެ.\nފަރުދީ ޒިންމާއިން އެކަނި ނިންމާލެވޭކަށް ނެތް\nސަރުކާރުގެ އިސްވެރިންނާއި ސިއްހީ މާހިރުންވެސް އެންމެ ބޮޑަށް ދައްކަމުންދާ އެއް ވާހަކައަކީ ނިއު ނޯމަލްގައި ބަލި ކޮންޓްރޯލް ކުރެވޭނީ ފަރުދީ ޒިންމާ ފުރިހަމައަށް އަދާކޮށްގެން ކަމަށެވެ. ނަމަވެސް އެގޮތަށް އެކަން ވެގެންދިޔަ މަންޒަރެއް ނުފެނުނެވެ. ދެވަނަ ރާޅަކާ ދިމާއަށްދާއިރު، ހަމައެކަނި ފަރުދީ ޒިންމާއަށް ބަރޯސާވެގެން ސަރުކާރުން ތިބުމަކުން ނުފުދޭނެ ކަމަށް ގިނަ ބަޔަކު ގަބޫލު ކުރެ އެވެ.\n"މިހާރު އޮންނަނީ އަސްލު 11 ގެ ފަހުން ބޭރުގައި ނޫޅެވޭ ގޮތަށް، އެކަމަކު 11 ގެ ފަހުން އެތައް ބައިވަރު މީހުންނެއް މަގުމަތީގައި އުޅޭ، ފުލުހުންވެސް އަޅައެއް ނުލާ، ޖޫރިމަނާ ކުރާކަށްވެސް އުޅޭ، މާ ބޮޑަށް ދޫކޮށްލާފައި އޮންނަތަން މި ފެންނަނީ، ފަރުދީ ޒިންމާ އަދާ ނުކުރާއިރު، ފިޔަވަޅުތަކަށް ބޯނުލަނބާ ފަރާތްތަކަށް ފިޔަވަޅު އަޅަން ހުރި އިދާރާތަކުންވެސް މި އޮންނަނީ ވަރަށް ބޮޑަށް ދޫކޮށްލާފައި، މިވަރުން މިކަން ހައްލެއް ނުކުރެވޭނެ،" ޒުވާނަކު އޭނާގެ ހިޔާލު ސޯޝަލް މީޑިއާގައި ހިއްސާކުރަމުން ބުނެފައި ވެއެވެ.\nރައީސް އިބްރާހިމް މުހައްމަދު ސޯލިހް ވަނީ ކޮވިޑްގެ އެންމެ ނުރައްކާތެރި ހާލަތުން ރާއްޖެ ސަލާމަތްކުރެވިފައިވާ ކަމަށް ވިދާޅުވެފަ އެވެ. އެހެން ނަމަވެސް އެހާލަތަށް އަނބުރާ ރާއްޖެ ގޮސްދާނެކަމުގެ ބިރުވެރި ރަނގަބީލުގެ އަޑު މިހާރު މިވަނީ ގަދަވާން ފަށައިފަ އެވެ. ބޮޑު ލުޔާއެކު އެއް މަސް ދުވަސްވާއިރު ގައުމުގެ ހާލަތު މިއަދު މިވަނީ ވަރަށް ގޯސްވެފަ އެވެ. ދިވެހިން ޕޮޒިޓިވްވާ އަދަދު ތިންގުނަ ހަތަރު ގުނައަށް މައްޗަށް އަރައިގެންދާއިރު، އާންމުންގެ އޮތީ އެންމެ ކަންބޮޑުވުމެކެވެ. ސަރުކާރަށް އޮތީ ބޮޑު އެއް ސުވާލެވެ. ލޮކްޑައުންގެ ފިޔަވަޅުތައް ހަރުކަށި ކުރާކަށް ނުވޭ ހެއްޔެވެ؟ މަޑުކުރާނީ ކިހާ ވަރެއް ވާންދެންހެއްޔެވެ؟\nގުޅޭ ޓެގު ރައީސް އިބްރާހިމް މުހައްމަދު ސޯލިހު ރައީސް މައުމޫން އަބްދުލް ގައްޔޫމް ކޮވިޑް 19 އެޗްއީއޯސީ ޑރ. ފާތިމަތު ނަޒްލާ ރަފީގު ހެލްތު ޕްރޮޓެކްޝަން އެޖެންސީ (އެޗްޕީއޭ) މިނިސްޓްރީ އޮފް ހެލްތް ލޮކްޑައުން\nއަތްތެރިމަސައްކަތާއި ތެދުއިވަޑާމުގެ މޮޅުކަން ކަނޑޫދޫ ހުކުރު މިސްކިތުން


Conte ah coach kan dheefaane kammah Italy in ishaaraaiy kohfi | Mihaaru\nކޮންޓޭ އަށް ކޯޗުކަންދީފާނެ ކަމަށް އިޓަލީން އިޝާރާތްކޮށްފި\n28 ފެބުރުއަރީ 2018 - 12:193comments\nމި އަހަރުގެ ވޯލްޑް ކަޕަށް އިޓަލީ ކޮލިފައިނުވުމާ އެކު ކޯޗު ޖިއަމްޕިއެރޯ ވެންޗޫރާ ވަނީ މަގާމުން ވަކިކޮށްފަ އެވެ. ވަގުތީ ކޯޗަކަށް ލުއިޖީ ޑިބިއާޖިއޯ ހަމަޖައްސާފައިވާއިރު އިޓަލީން އަންނަނީ ދާއިމީ ކޯޗަކަށް ބަލަމުންނެވެ.\nކޮންޓޭ ވަނީ މީގެ ކުރިން ވެސް އިޓަލީ އަށް ކޯޗުކޮށްދީ 2016 ވަނަ އަހަރުގެ ޔޫރޯގައި އާދައިގެ ސްކޮޑަކާ އެކު ނުކުމެ ރަނގަޅު ނަތީޖާތަކެއް ނެރެފަ އެވެ. އެއަށް ފަހު އޭނާ ވަނީ ޗެލްސީއާ ހަވާލުވެ އެ ޓީމަށް ޕްރިމިއާ ލީގު މިދިޔަ ސީޒަނުގައި ކާމިޔާބުކޮށްދީފަ އެވެ.\n"އަހަރެން އަދި ނުނިންމަން އެކަމަކު އަހަރެން ދެކޭ ގޮތުގައި ކޮންޓޭ އަކީ އެންމެ ރަނގަޅު މަސައްކަތްކުރެވޭނެ ކޯޗު. އަހަރެން ޔަގީނުން ވެސް ދުވަސްތަކެއް ފަހުން އޭނާއާ ވާހަކަދައްކާނަން،" އިޓަލީ ގައުމީ ޓީމާއި އޭސީ މިލާނަށް ކުޅެފައިވާ ކުޅަދާނަ ޑިފެންޑަރު ބުންޏެވެ.\nމި ސީޒަނަށް ފަހު ޗެލްސީގެ ކޯޗުކަމުގައި ކޮންޓޭ ދެމި ހުންނާނެ ކަމަށް ނުބެލެވެ އެވެ. އޭނާ އެނބުރި އިޓަލީ އަށް ދާނެ ކަމަށް ލަފާކުރެވޭއިރު އޭނާ ގެންދަން އޭސީ މިލާނުން މަސައްކަތްކުރާ ކަމަށް ރިޕޯޓްތައް ބުނެ އެވެ. އެކަމަކު މިލާނުގައި ޖެނާރޫ ގަޓޫސޯގެ ނަތީޖާތައް ރަނގަޅުވެފައިވާތީ ކޯޗު ބަދަލުކުރުމުގެ ފުރުސަތު ކުޑަ އެވެ.\nއިޓަލީގެ ކޯޗުކަމަށް ގެނެސްދާނެ ކަމަށް ބެލެވޭ އެހެން ކޯޗުންގެ ތެރޭގައި ކާލޯ އަންޗެލޮޓީ އާއި ރޮބާޓޯ މަންޗިނީ އަދި ކްލައުޑިއޯ ރަނިއޭރީ ހިމެނެ އެވެ. ތިން ކޯޗުން ވެސް ވަނީ ޕްރިމިއާ ލީގު ކާމިޔާބުކޮށްފަ އެވެ.\n"ކޮންޓޭ މިހާރު ވެސް ދައްކައިދީފި އޭނާ އަށް އެނގޭކަން ގައުމީ ކޯޗުކަންކުރަން. އެހެން މީހުންނަށް އަދި އެކަން ނުވޭ. އޭގެ މާނައަކީ އަހަރެން މަންޗިނީ ނުވަތަ އަންޗެލޮޓީއާ މެދު ހިތްހަމަނުޖެހޭނެއެކޭ ނޫން،" ކޮސްޓަކޫޓާ ބުންޏެވެ.


މަސްވެރިކަމަކީ ދިވެހިންގެ ލެޔާ ގުޅިފައިވާ ދިވެހިންގެ ލޭނާރެވެ. ދިވެހި އިޤްތިޞާދުގެ މުހިންމު ސިނާޢަތެކެވެ. މިސިނާޢަތަށް ދަރިވަރުން ނެރުމަށްޓަކާ ސްކޫލް ދައުރުން ފެށިގެން މަސައްކަތް ކުރަންޖެހޭކަމަށް ކަމުގެ ތަޖުރިބާކާރުން ދެކެވަޑައިގަންނަވައެވެ. ކަންމިހެން އޮތްނަމަވެސް މިކަމުގައި ޢަމަލީ ސިފައެއް މިހާތަނަށް ޖެހިފައި ނުވެއެވެ.\nއެހެން ސްކޫލްތަކަށް ނަމޫނާ ދައްކާ ދިވެހިންގެ ކުރިއެރުމާއި ގުޅުންހުރި މުހިއްމު މިމަސައްކަތަށް ނުކުތުމަށް ދަރިވަރުންގެ ހިތުގައި ޝައުގު އުފެއްދުމުގެ މަސައްކަތް ފެށި ފުރަތަމަ ސްކޫލަކީ ތ.އަތޮޅު ސްކޫލެވެ.\nރާއްޖޭގެ 41 ވަނަ މަސްވެރިންގެ ދުވަހާއި ދިމާކޮށް މިދިޔަ ހަފްތާގެ ތެރޭގައި ތ.އަތޮޅު ސްކޫލްގެ 41 ދަރިވަރުންނާއި ބެލެނިވެރިންނާއި މުދައްރިސުންނާއެކު މަސްވެރިކަމަށް ނުކުތް ސްކޫލްގެ ޓީމުވަނީ މަސްވެރިކަމާއި ގުޅުންހުރި އެކި މަސައްކަތްތައް ތަޖުރިބާކޮށްފައެވެ. މިމަސްދަތުރަކީ މިދާއިރާއަށް ކުދިން ޝައުގުވެރިކުރުވުމަށް މުހިއްމު ދަތުރެއްކަމަށާއި މިދަތުރުގެ ތަޖުރިބާއަށް ބެލުމަށްފަހު ކޮންމެ މަސްވެރިންގެ ދުވަހަކާ ދިމާކޮށް މިފަދަ ދަތުރުތައް ރޭވުމަށް ނިންމާފައިވާކަން ސްކޫލުންވަނީ ހާމަކޮށްފައެވެ. ހަމައެއާއެކު ރާއްޖޭގެ އިޤްތިޞާދާ ގުޅިފައިވާ އެންމެ ބޮޑު އެއްދާއިރާއަކީ މަސްވެރިކަމުގެ ސިނާޢަތަށްވާއިރު ސްކޫލް ނިންމާ ދަރިވަރުންނަށް މިދާއިރާގެ މަޢުލޫމާތު އެނގެންޖެހޭ ކަމަށް ސްކޫލުން ދެކެއެވެ. އަދި މިފަދަ ދަތުރުތަކުގެ ސަބަބުން މަސްވެރިކަމުގެ ސިނާޢަތާއި ގުޅޭ ދަރިވަރުން އިތުރުވާނެ ކަމަށް ސްކޫލުން ޤަބޫލުކުރެއެވެ.\nއަންގާރަ ދުވަހު4ދޯންޏެއްގައި މަހަށްފުރި ދަރިވަރުންގެ މަސްދޯނިތައް އަނބުރާ އައިސްފައިވަނީ ބުދަދުވަހެވެ. ގުރޭޑު 9، 10 އަދި 11ގެ ދަރިވަރުންގެ ތަޖުރިބާ ދަތުރުގައި އެކުދިން މަހަށް ގެންދިޔައީ ތ.ގުރައިދޫ މާފަތް-4 އާއި އޯޝަން ލައިފްއާއި ޢައިލާއާއި ޔުނިޓީ ދޯނީގައެވެ. ގުރައިދޫން ދަރިވަރުން ގޮވައިގެން މަހަށްދިޔަ ދޯނިތަކާ ޙަވާލާދީ ތ.ގުރައިދޫ މަސްވެރިންގެ ޕޭޖުން ހާމަކޮށްފައިވާ ގޮތުން މިދަތުރުގައި ދަރިވަރުންނާއި ބެލެނިވެރިންނާއި މުދައްރިސުންގެ ޓީމުތަކުންވަނީ2ޓަނަށްވުރެ ގިނަ މަސް ބާނާފައެވެ. ތަޖުރިބާ ހޯދުމުގެ މިދަތުރުގައި ދަރިވަރުންވަނީ މަސްބޭނުމާއި އެންވެރިކަންކުރާނެ ގޮތުގެ ތަޖުރިބާވެސްކޮށްފައެވެ.\nމިއަހަރުގެ މަސްވެރިންގެ ދުވަހާއި ގުޅިގެން ޤައުމީ އަދި ރަށުފެންވަރުގައި އެކި ޙަރަކާތްތައް އަންނަނީ ހިންގަމުންނެވެ. މަސްވެރިންނަށް ދިމާވާ އެކި ގޮންޖެހުންތައް ޙައްލުކުރުމަށް ސަރުކާރުން މަސައްކަތް ކުރައްވަމުން އަންނައިރު އަމިއްލަ ފަރާތްތަކުން އަންނަނީ މިދާއިރާ އިތުރަށް ފުޅާކުރުމަށް ކުރަމުން އަންނަ މަސައްކަތަށް އެއްބާރުލުންދީ އެހީތެރިކަން ފޯރުކޮށްދެމުންނެވެ.\nއަރުޝީފަށް ނެގީ 17/12/2021 13:49\nއެންމެފަހުން އަޕްޑޭޓްކުރީ 17/12/2021 13:49


Offeehah nukumejjenama jalah laane kamah imraan vidhaalhuvi: ACC ge kureege Raees\nހޯމް މިނިސްޓަރު އިމްރާން އަބްދުﷲ އަދި އޭސީސީގެ ކުރީގެ ރައީސް ހަސަން ލުތުފީ--\n4 އޯގަސްޓު 20193ކޮމެންޓް\nއޮފީހަށް ނުކުމެއްޖެ ނަމަ ޖަލަށް ލާނެ ކަމަށް އިމްރާން ވިދާޅުވި: އޭސީސީގެ ކުރީގެ ރައީސް\nއޮފީހަށް ނުކުމެއްޖެ ނަމަ ޖަލަށް ލާނެ ކަމުގެ އިންޒާރު ހޯމް މިނިސްޓަރު އަބްދުﷲ އިމްރާން ދެއްވި ކަމަށް އެންޓި ކަރަޕްޝަން ކޮމިޝަން (އޭސީސީ) ގެ ކުރީގެ ރައީސް ހަސަން ލުތުފީ ވިދާޅުވެއްޖެ އެވެ.\nމިވަގުތު މެލޭޝިއާގައި ހުންނެވި ލުތުފީއަށް އެކި ބާވަތުގެ އިންޒާރު ދީ ބިރު ދެއްކިކަމަށް އޭނާ ބުނާ އޯޑިއޯ އެއް މިދިޔަ ހުކުރު ދުވަހު ވަނީ މީސް މީޑިއާގައި ދައުރުކުރަންފަށައިފަ އެވެ. އޯޑިއޯގައި ލުތުފީ ބުނާގޮތުގައި ރާއްޖެ ދޫކޮށްދާން ޖެހުނީ ހައްޔަރުރާނެ ކަމުގެ ބިރު ދައްކާތީ އެވެ.\nލީކްވެފައިވާ އޯޑިއޯއާ ގުޅޭގޮތުން ރޭ ސަންގު ޓީވީ އާ ވާހަކަ ދައްވަމުން ލުތުފީ ވިދާޅުވީ އެއީ ސައްހަ އޯޑިއޯއެއް ކަމަށެވެ. އަދި އެއީ އެކަން ހިނގި ގޮތްކަމަށް ވިދާޅުވެ ލުތުފީ ވަނީ އެކަމުގައި ހޯމް މިނިސްޓަރު އިމްރާން އަބްދުﷲގެ ބައިވެރިވުންވެސްވާ ކަމަށް ތުހުއްމަތު ކުރައްވައިފަ އެވެ.\nލުތުފީ ވިދާޅުވީ އޭސީސީގައި އޭނާ މަސައްކަތްކުރެއްވި އިރު އިމްރާން އޭސީސީގެ އޮފީހަށް ވަޑައިގެން ހައްޔަރުކުރައްވާނެ ކަމުގެ އިންޒާރުދީފައިވާ ކަމަށެވެ. އަދި ފްރޭމްކޮށްގެން ވެސް އެކަން ކުރެވޭނެކަމަށް އިމްރާން ވިދާޅުވި ކަމަށް ލުތުފީ ވިދާޅުވި އެވެ.\n''ފްރޭމްކޮށްގެން ވެސް ތިމަންނަޔަށް ހައްޔަރުކުރެވިދާނެ ވާހަކަ އަޅުގަނޑާ ދިމާލަށް ބުނި. ތިމަންނަ ބޭނުންކަމެއް ވެއްޖިއްޔާ ފްރޭމްކޮށްގެންވެސް ކަލޭ ހައްޔަރު ކުރެވިދާނޭ ހަމަ ސީދާ އެގޮތަށް އަޅުގަނޑާ ވާހަކަ ދެއްކީ. ވާހަކަ ދައްކާފަ އިންޒާރު ދިން އަޅުގަނޑަށް. ދެން ރައީސް ޔާމީންނާ އަހްމަދު އަދީބާ ތިބެން ޖެހޭނީ ޖަލުގައޭ ހަމަ އެމޭރުމުން އަޅުގަނޑާ ވާހަކަ ދެެއްކި'' ލުތުފީ ވިދާޅުވި އެވެ.\nއޭގެ އިތުރުން ހޯމް މިނިސްޓަރު އިމްރާން އާރަށުގައި ހުންނަވާވެސް ލުތުފީއަށް ގުޅުއްވާ އިންޒާރުދެއްވި ކަމަށް އޭނާ ވިދާޅުވި އެވެ. އެގޮތުން ހަފްތާއެއް ފަހުން އޮފީހަށް ނުކުންނަން ފެށުމުން ލުތުފީ އަށް ގުޅާ އިމްރާން ނުރުހުން ފާޅުކުރިކަމަށް އޭނާ ވިދާޅުވި އެވެ.\nލުތުފީ ވިދާޅުވީ އިމްރާންގެ އިތުރުންވެސް ގޮތް ނޭނގޭ އެކި މީހުން އޭނާ އަށް ގުޅައިގެން އިންޒާރު ދިން ކަމަށެވެ. ނަމަވެސް އެކަމުގެ ފަހަތުގަ ހުރީ ކާކުކަން ނޭނގޭކަމަށް ލުތުފީ ވިދާޅުވި އެވެ.\nހޯމް މިނިސްޓަރު އިމްރާން އަބްދުﷲ ގެ މައްޗަށް ބޮޑެތި ތުހުއްމަތުތަކެއް އޭސީސީގެ ކުރީގެ ރައީސް ކޮށްފައިވާއިރު އެމަނިކުފާނު މިވަގުތު ވަނީ ހައްޖުގެ އަޅުކަން އަދާކުރެއްވުމަށް ސައުދީ އަރަބިއާއަށް ވަޑައިގަންފަ އެވެ.\nމީސް މީޑިއާގައި ދައުރުވާ އޯޑިއޯއިން އަޑު އިވެނީ ބެލެވޭގޮތުގައި ލުތުފީއާއި އޭނާގެ ރަހުމަތްތެރިއަކާ ދެމެދު ފޯނުން ދެކެވުނު ވާހަކަތަކެކެވެ. އޯޑިއޯ އިން އަޑު އިވޭގޮތުގައި ލުތުފީއަށް ގުޅަިގެން ހުރި މީހާ އޭނާ މެލޭޝިއާއަށް ދިޔައީ ސަރުކާރާއެކު "ޑީލެއް ހަދައިގެން" ކަމަށް ބުނުމުން ލުތުފީ ވަނީ ނުރުހުން ފާޅުކޮށްފަ އެވެ.\nމިދިޔަ އޭޕްރީލް މަހުގެ ތެރޭގައި ލުތުފީ ރަސްމީ ޗުއްޓީއެއް ނެންގެވުމަށް ފަހު، ވަނީ އާއިލާއާ އެކު މެލޭޝިއާއަށް ވަޑައިގެންފަ އެވެ. އޭނާގެ މައްޗަށް ތުހުމަތުކުރާ މަނީ ލޯންޑަރިންގެ މައްސަލައެއް ފުލުހުން ދަނީ މިހާރު ތަހުގީގު ކުރަމުންނެވެ.\nއިންޒާރު ދިނުން އޭސީސީ ހޯމް މިނިސްޓްރީ\nމިއީ ތެދެެއް ކަމުގައި ވަންޏާ އިމްރާނުއަކީ ކުރީގަ އަހަރެމެން ދަންނަ އިމްރާނެއް ނޫން.. އޭނާވެސް ހަލާކުވެދިޔައީތާ..\nލުތުފީމެންނަށް ކަންކަން ކުރެވިފައި ހުރިގޮތުން ހިތުގައި ވަހުމް އުފެދި ޙަޤީޤަތެއް ނެތް ކަންކަންވެސް ހަމަލޮޮލަށް ފެނި އަޑު އިވެނީއެވެ. މާބޮޑަށް ބތާ ވީމާ ވާނީ އެހެންނެވެ.\nލުތުފީ ކީއްވެހޭ ތި ވާހަކަ ހުށަނޭޅީ ހުށަހަޅަން ޖެހޭ ފަރާތްތަކަށް؟ މިހާރު މުސާރަ ނަގާތާ އަށް މަސް ފަހުން ދެން ކޮން ވާހަކަ އެއް ދައްކާކަށް ހޭ؟


Nafsaanee massala thakah shahee aailaa in "Shout" | Mihaaru\nނަފުސާނީ މައްސަލަތަކާ ދެކޮޅަށް ޝާހީ އާއިލާ އިން "ޝައުޓް" ކިޔާ ހިދުމަތެއް ތައާރަފުކޮށްފި\n11 މެއި 2019 - 09:22\nއެ ހިދުމަތް ލޯންޗްކޮށް ދެއްވީ ޕްރިންސް ވިލިއަމާއި އަނބިކަނބަލުން ކޭޓް މިޑްލްޓަން އާއި ޕްރިންސް ހެރީ އާއި އަނބިކަނބަލުން މޭގަން މާކްލް އެވެ.\nޕްރިންސް ވިލިއަމާއި ކޮއްކޯފުޅު ހެރީ އަކީ ނަފުސާނީ މައްސަލަތަކަށް ހޭލުންތެރިކަން އުފައްދައި، އެފަދަ މައްސަލަތަކުގައި އެހީތެރިކަން ބޭނުންވާ މީހުންނަށް އެހީތެރިކަން ފޯރުކޮށް ދެއްވުމަށް "ހެޑްސް ޓްގެދާ" ނަމުގައި ޗެރިޓީއެއް ވެސް ލޯންޗްކޮށް، އެ މަސައްކަތުގައި ވަރަށް އިސް ރޯލެއް އަދާ ކުރައްވަމުން ގެންދަވާ ދެ ބޭފުޅުންނެވެ.\nކާރު އެކްސިޑެންޓެއްގައި ކުއްލި ގޮތަކަށް މަންމާފުޅު ޕްރިންސެސް ޑަޔާނާ 1997 ގައި އަވަހާރަވުމާ ގުޅިގެން، ވިލިއަމާއި ހެރީ ވަނީ ދުވަސްތަކެއް ވަންދެން ނަފުސާނީ މައްސަލަތައް ތަޖުރިބާ ވެސް ކުރައްވައިފަ އެވެ.\nޝާހީ އާއިލާ އިން ބުނީ ޓެކްސްޓް މެސެޖް ހިދުމަތެއްގެ ގޮތުގައި ތައާރަފު ކުރި "ޝައުޓް" އަކީ ހަފުތާއެއްގެ ހުރިހާ ވަގުތެއްގައި ވެސް ލިބޭނެ ހިދުމަތެއް ކަމަށެވެ. އެގޮތުން އެކި ކަހަލަ ނަފުސާނީ މައްސަލަތައް ކުރިމަތިވެފައިވާ މީހުންނަށް އެ ޕްލެޓްފޯމް މެދުވެރިކޮށް ބޭނުންވާ އެހީތެރިކަން ފޯރުކޮށް ދޭނެ އެވެ.\nޝާހީ އާއިލާ އިން އަންނަނީ ނަފުސާނީ މައްސަލަތަކުގެ ވާހަކަ ސިއްރު ނުކޮށް، އެފަދަ ވާހަކަތައް ހިއްސާކޮށް އެކަމުން އަރައިގަންނަން މަސައްކަތް ކުރުމަށް ގިނަ ބަޔަކަށް ހިތްވަރު ދެމުންނެވެ.\nދާދި ފަހުން ޕްރިންސް ހެރީ އާއި އެމެރިކާގެ މަޝްހޫރު ޓީވީ ޝަހުސިއްޔަތު އޯޕްރާ ވިންފްރީ ވަނީ ނަފުސާނީ މައްސަލަތަކަށް ހޭލުންތެރިކަން އުފެއްދުމުގެ ގޮތުން އެޕަލްއާ ގުޅިގެން ޑޮކިއުމަންޓްރީއެއް ގެނެސް ދޭން ނިންމާފައިވާކަން ވެސް އިއުލާންކޮށްފަ އެވެ.\nމަސައްކަތުގެ މާހައުލުގައި ދިމާވާ ނަފުސާނީ މައްސަލަތަކަށް އެހީތެރިކަން ފޯރުކޮށް ދެއްވުމުގެ ގޮތުން ވިލިއަމް ވަނީ ޗެރިޓީ "މައިންޑް" އާ ގުޅިގެން މިދިޔަ އަހަރުގެ ފަހުކޮޅު "މެންޓަލް ހެލްތު އެޓް ވޯކްޕްލޭސް ޕްރޮޖެކްޓް" ގެ ނަމުގައި ވެބްސައިޓެއް ވެސް ލޯންޗްކުރައްވައިފަ އެވެ.\n"ޝައުޓް" ލޯންޗްކޮށް ދެއްވުމަށް ފަހު، ވިލިއަމް ވަނީ އެ ޕްލެޓްފޯމް މެދުވެރިކޮށް ނަފުސާނީ މައްސަލަތަކަށް ހިލޭ ސާބަހަށް އެހީތެރިކަން ފޯރުކޮށް ދޭން ބޭނުންވާ މީހުންގެ އަދަދު 4،000 އިތުރު ކުރެއްވުމަކީ އުންމީދެއް ކަމަށް ވިދާޅުވެފަ އެވެ.\nއިތުރު ލިޔުންތައް ޕްރިންސް ވިލިއަމް ކޭޓް މިޑްލްޓަން އިނގިރޭސިވިލާތް މެންޓަލް ހެލްތް ޕްރިންސް ހެރީ


SAFF Championship: Bangladesh in furathama molhu hoadhaa feshun rangalhu koffi - vNews.mv\nލަންކާ އާއި ބަންގްލަދޭޝް ބައްދަލުކުރި މެޗުގެ ތެރެއިން- ފޮޓޯ:- އަދަދު\nސާފް ޗެމްޕިއަންޝިޕް: ބަންގްލަދޭޝް އިން ފުރަތަމަ މޮޅު ހޯދާ ފެށުން ރަނގަޅުކޮށްފި\nއައްފާން މުހައްމަދު 01 October 2021, 18:05\nއުރީދޫ ސާފް ޗެމްޕިއަންޝިޕުގެ ފުރަތަމަ މެޗުގައި ސްރީ ލަންކާގެ މައްޗަށް ކުރިހޯދާ ބަންގްލަދޭޝް އިން މުބާރާތުގެ ފުރަތަމަ މޮޅު ހޯދާ ފެށުން ރަނގަޅުކޮށްފިއެވެ.\nމިއަދު ހަވީރު ގަލޮޅު ރަސްމީ ފުޓުބޯޅަ ދަނޑުގައި ކުޅުނު މިމެޗު ބަންގްލަދޭޝް އިން ކާމިޔާބުކުރީ 0-1 ގެ ނަތީޖާއަކުންނެވެ.\nމެޗުގައި ދެޓީމަށްވެސް މާގިނަ އެޓޭކުތަކެއް ކޮށް ގިނަ ހަމަލާތަކެއް އުފެއްދިފައި ނުވިނަމަވެސް މެޗުގައި ގިނަވަގުތު ބޯޅަ ހިފަހައްޓާ މޮޅަށް ކުޅުނީ ބަންގްލަދޭޝް އިންނެވެ.\nފުރަތަމަ ހާފުގެ ގިނަ ވަގުތުތަކުގައި ދެޓީމުގެ ފަރާތުންވެސް އާދައިގެ ކުޅުމެއް ފެނިގެންދިޔައިރު މިހާފުގައި އެންމެ ރަނގަޅު ހަމަލާއެއް އުފައްދާފައިވަނީ ބަންގްލަދޭޝް ޓީމުންނެވެ. އެއީ މިހާފުގެ ފުރިހަމަވަގުތު ހަމަވެ ދެއްކި އިތުރުވަގުތުގެ ތެރޭގައި ބަންގްލަދޭޝްގެ ކުޅުންތެރިއެއް އޭރިއާ ތެރޭގައި ހުރެފައި ބޮލުން ފޮނުވާލި ހަމަލާއެކެވެ. އެހެންނަމަވެސް ލަންކާގެ ކީޕަރު ސޫޖަން ޕެރޭރާ ވަނީ ވަރަށް ހުށިޔާރުކަމާއެކު މި ހަމަލާ ދިފާއުކޮށް ބޯޅަ ބޭރުކޮށްލާފައެވެ.\nދެވަނަ ހާފުގައި ޑޮމިނޭޓުކޮށް ރަނގަޅު އެޓޭކުތަކެއް ކުރަން މަސައްކަތްކުރީ ބަންގްލަދޭޝް އިންނެވެ. ފުރަތަމަ ހާފު ފެށިގެންވެސް އެޓީމުން އެޓޭކު ކުރުމަށް ސަމާލުކަންދީގެން ކުޅުމުގެ ނަތީޖާއަކަށްވީ މިހާފުގެ 56 ވަނަ މިނެޓުގައި އެޓީމުން ލަނޑެއްޖަހާ ލީޑު ނެގުމެވެ. މިއީ އޭރިއާތެރެއިން ލަންކާ ކުޅުންތެރިއެއްގެ އަތުގައި ބޯޅަ ޖެހުމުގެ ސަބަބުން ލިބުނު ޕެނަލްޓީއަކުން ޓޯޕޫ ބާރްމަން ކާމިޔާބުކުރި ލަނޑެކެވެ.\nމެޗުން މޮޅުވެ ބަންގްލަދޭޝް އިން ތިން ޕޮއިންޓު ހޯދިއިރު މުބާރާތުގައި ދެން އެޓީމުން މެޗެއް ކުޅޭނީ މިމަހުގެ4ވަނަ ދުވަހުއެވެ. އެދުވަހުގެ ހަވީރު 16:00 ގައި ބަންގްލަދޭޝް ނުކުންނާނީ މި މުބާރާތުގެ ފޭވަރިޓެއް ކަމުގައިވާ އަދި މުބާރާތުގެ އެންމެ ކާމިޔާބު ޓީމު އިންޑިއާ އާއި ދެކޮޅަށެވެ.\nލީގު ފޯމެޓަށް މުބާރާތް ކުރިއަށްދާއިރު މިމަހުގެ 16 ވަނަ ދުވަހު ކުޅޭ މުބާރާތުގެ ފައިނަލަށް ދަތުރު ކުރާނީ މިބުރުގައި ކުޅޭ މެޗުތަކުން އެންމެ ރަނގަޅު ނަތީޖާއެއް ނެރޭ ދެޓީމެވެ.\nމުބާރާތުގެ ދެވަނަ މެޗުގައި މިރޭ 21:00 ގައި އެންމެފަހުގެ ޗެމްޕިއަން ރާއްޖެ ނުކުންނާނީ ނޭޕާލް އާއި ދެކޮޅަށެވެ.\nބަންގްލަދޭޝް ސާފް ޗެމްޕިއަންޝިޕް ކުޅިވަރު ސްރީލަންކާ


Miothee Eid Hadhiyaa Akah Dheyn Aguheyo Quality Phone Eh - Vaguthu\nކޮންމެ އީދަކާ ދިމާކޮށްވެސް ހަދިޔާ ބެހުމަކީ ދިވެހިންގެ ސަގާފަތާއި އާދަތަކުގެ ތެރޭގައި ހިމެނޭ ކަމެކެވެ. ދުނިޔެ މިހާރު ދެކެމުން އަންނަ ހާލަތުގައި އީދު ހަދިޔާއަކަށް އެންމެ ރަނގަޅުވާނީ އެކަކު އަނެކަކާ ގުޅާލަދޭނެ ވަސީލަތެކެވެ. އެހެންކަމުން ސޮއްޓިބިޒް އިން ވިއްކާ ޒިއޯމީ ބްރޭންޑުގެ ރެޑްމީ ނޯޓް 10 އަކީ މިއަހަރުގެ އީދުގައި ކޮންމެ މީހަކަށް ވެސް ކަމުދާނެ ހަދިޔާއެއްކަން ޔަގީނެވެ.\nރެޑްމީ ނޯޓް 10އަކީ އަގުހެޔޮވެފައި އެހާމެ ރީތި އަދި ކޮލިޓީ ރަނގަޅު ފޯނެކެވެ. އެގޮތުން، އެ ފޯނު ތައްޔާރު ކުރާ ޒިއޯމީ ބްރޭންޑަކީ މިހާރު ދުނިޔޭގެ ފޯނު އުފައްދާ ކުންފުނިތަކުގެ ތެރޭގައި ފާހަގަ ކޮށްލެވޭ އެއް ކުންފުންޏެވެ. މި ފޯނަކީ އަތަށް ފަސޭހަ ވެފައި އެހާމެ ރީތި ޑިޒައިނަކަށް ތައްޔާރު ކޮށްފައިވާ ފޯނެކެވެ.\nސޮއްޓިބިޒް އިން ވަނީ އީދާ ދިމާކޮށް މި ފޯނުތައް ކުރިއަށްވުރެ އަގުހެޔޮ ކޮށްފައެވެ. މިހާރު އެ ފިހާރައިން ރެޑްމީ ނޯޓް 10ގެ 64 ޖީބީ އެންމެ 3،700 ރުފިޔާއަށް އަދި 128 ޖީބީއެންމެ 4،300 ރުފިޔާއަށް ލިބޭނެއެވެ. މިއީ މިވަގުތު ބާޒާރުގައި މި ފޯނުތައް ލިބެން ހުރި އެންމެ ހެޔޮ އަގެވެ.\nރެޑްމީ ނޯޓް 10ގެ ބައެއް ފީޗާތައް\nޑިސްޕްލޭ: 6.43 އިންޗި/ ކޯނިން ގޮރިއްލާ ގްލާސް 3\nއޯއެސް: އެންޑްރޮއިޑް 11، އެމްއައިޔޫއައި 12\nމެއިން ކެމެރާ: 48 މެގަޕިކްސެލް (ވައިޑް)، 8 މެގަޕިކްސެލް (އަލްޓްރާ ވައިޑް)، 2މެގަޕިކްސެލް (މެކްރޯ)،2މެގަޕިކްސެލް (ޑެޕްތު)\nސެލްފީ ކެމެރާ: 13 މެގަޕިކްސެލް\nބެޓަރީ: 5000 މިލިއެމްޕަވާ\nއަގުތައް: 128 ޖީބީ/4،300ރ. ، 64 ޖީބީ/ 3،700ރ.\nސޮއްޓިބިޒް އިން ގަންނަ ފޯނުތަކަކީ 100 އިންސައްތަ އޮރިޖިނަލް ފޯނުތަކެކެވެ. އެހެންކަމުން ފޯނާއެކު ވޮރެންޓީ ވެސް ލިބޭނެއެވެ.\nއެކި ރަށްރަށުގައި ތިބެގެންވެސް ސއްޓިބިޒް އިން ވިޔަފާރިކޮށްލެވޭނެއެވެ. އެ ފިހާރައިގެ ނަންބަރު 7449955އަށް ނުވަތަ 7750004އަށް ގުޅައިގެން ތަކެއްޗަށް އޯޑަރު ކުރެވޭއިރު ބުނާ ބޯޓަކަށް ޑެލިވަރީގެ ހިދުމަތް ވެސް ދޭނެއެވެ.\nސޮއްޓިބިޒް ހުންނާނީ ޗާންދަނީ މަގު ޖަލާލުއްދީން މިސްކިތް ކުރިމަތީގައެވެ. އެ ފިހާރައިން އެކި ބްރޭންޑުތަކުގެ ފޯނުގެ އިތުރުން ފޯނު މަރާމާތު ކުރުމުގެ ހިދުމަތްވެސް ލިބޭނެއެވެ.\nއީދު ހަދިޔާ ދޭންބޭނުން އެކަމަކު އެއްމެފުރަތަމަ ކުރަންޖެހޭކަމަކީ ފިތުރުޒަކާތްދެއްކުން އެވަރުވެސް ނުވެގެން މިއުޅެނީ ....


Viyafaari bandharuge accident thakaa gulhey kulli massala eh\nވިޔަފާރި ބަނދަރުގެ އެކްސިޑެންޓްތަކާ ގުޅިގެން ކުއްލި މައްސަލައެއް\nމަޑުއްވަރީ ދާއިރާގެ މެމްބަރު އާދަމް ޝަރީފް\nވިޔަފާރި ބަނދަރުގައި ހިނގާ ނުރައްކާތެރި ހާދިސާތައް ހައްލު ކުރަން ގޮވާލާއި ކުއްލި މައްސަލައެއް މަޑުއްވަރީ ދާއިރާގެ މެމްބަރު އާދަމް ޝަރީފް ރައްޔިތުންގެ މަޖިލީހަށް މިއަދު ހުށަހަޅުއްވައިފި އެވެ.\nމަޖިލީހުގެ މި އަހަރުގެ މަސައްކަތުގެ ފުރަތަމަ ޖަލްސާގައި ހުށެހެޅި އެ މައްސަލަ ބަލައިގަންނަން ފެންނަ ކަމަށް ނިންމީ 34 މެމްބަރުންގެ ވޯޓުން ނެވެ. އަދި ނުފެންނަކަމަށް ހަތަރު މެމްބަރުން ވޯޓު ދެއްްވި އެވެ.\nމި އަހަރު ފެށި ފަހުން އެމްޕީއެލް ބަނދަރުގައި ނުރައްކާތެރި ދެ ހާދިސާއެއް ހިނގާފައި ވެއެވެ. މިދިޔަ މަހު ހިނގި އެއް ހާދިސާގައި އެކަކު މަރުވެފައި ވެއެވެ. އަދި މިމަހުގެ ހަތަރު ވަނަ ދުވަހު ހިނގި ހާދިސާގައި މީހަކު ވަރަށް ބޮޑަށް ޒަހަމްވެ އޮތީ ވެންޓިލޭޓަރުގަ އެވެ. އޭނާ ފަހުން ބޮޑެތި އޮޕަރޭޝަންތަކެއް ވެސް ވަނީ ކޮށްފަ އެވެ.\nމައްސަލަ ހުށަހެޅުއްވި އާދަމް ޝަރީފް އެދިވަޑައިގެންނެވީ މިހާރު ވިޔަފާރި ބަނދަރުގައި ހުރި ސަލާމަތީ މިންގަނޑުތަކުގެ ފުރިހަމަ އޮޑިޓެއް ހަދައި އެ ސަލާމަތީ މިންގަނޑުތައް ހަރުދަނާ ކުރުމަށް ފިޔަވަޅުތައް އެޅުމެވެ. އޭނާ ދެން އެދިވަޑައިގަތީ ވިޔަފާރި ބަނދަރުގައި ހިނގާ ހާދިސާތަކުގަިއ ގެއްލުން ލިބޭ ފަރާތްތަކުގެ އާއިލާތަކުގެ މެމްބަރުންނަށް ނަފްސާނީ އަދި މާލީ އެހީތެރިކަން ފޯރުކޮށްދިނުމަ ށެވެ.\nޝަރީފް ހުށަހެޅުއްވި މައްސަލައަށް ތާއީދު ކުރައްވައި ވިލުފުށީ ދާއިރާގެ މެމްބަރު ހަސަން އަފީފް ވަނީ އެފަދަ ހާދިސާތަކުގައި ޒިންމާވަން ޖެހޭ ފަރާތްތައް ބަލައި ފިޔަވަޅު އަޅަން ވަނީ ގޮވާލައްވައިފަ އެވެ. އެފަދަ މައްސަލަތައް ހުރީ ހަަމައެކަނި ހުރީ ވިޔަފާރި ބަނދަރުތަކުގައި އެކަނި ނޫންކަމަށް ވެސް އޭނާ ވިދާޅުވިއެވެ. ސިމަންތި ބަސްތާއެއް ވެއްޓި ކުއްޖެއްގެ ފުރާނަ ދިޔަ ހާދިސާއަށް އިޝާރާތްކުރައްވައި އޭނާ ވިދާޅުވީ މަސައްކަތް ކުރާ ހުރިހާ ތަނެއްގެ ސަލާމަތީ ކަންތައްތައް ހަރުދަނާކުރަން ޖެހޭކަން އަފީފް ފާހަގަ ކުރެއްވި އެވެ.\nނައިފަރު ދާއިރާގެ މެމްބަރު އަހުމަދު ޝިޔާމް ވިދާޅުވީ ވިޔަފާރި ބަނދަރުގެ ސަލާމަތީ މިންގަނޑުތައް ދުނިޔޭގެ ވިޔަފާރި ބަނދަރުތަކުގައި އޮންނަ އުސޫލުތަކާ އެއް މިންގަނޑަށް ގެންނަން ޖެހޭ ކަމަށެވެ. އަދި މިހާރު އޮތް ސަލާމަތީ ނިޒާމް އޮތީ ވަރަށް ދޯދިޔާކޮށް ކަަމަށާއި އަދި އެ ނިޒާމް މިއަށްވުރެ ރަނގަޅު ކުރެވޭނެކަަމަށް އޭނާ ވިދާޅުވި އެވެ.\nއިހަވަންދޫ ދާއިރާގެ މެމްބަރު މުހައްމަދު ޝިފާއު އެދިވަޑައިގެންނެވީ ބަނދަރުގެ ސަލާމަތީ މިންގަނޑުތައް ކަށަވަރުކުރުމަށް ހަރުކަށީ ފިޔަވަޅުތައް އެޅުމަށެވެ. އަދި އެތަނުގައި މަސައްކަތް ކުރާ މީހުންނަށް ފުރިހަމަ މައުލޫމާތުދީ ތަމްރީން ދޭން ގޮވާލައްވައި އެ ބަނދަރުގެ ސަލާމަތީ މިންގަނޑުތައް އައިއެމްއޯ އަދި އައިއެލްލޯ މިނގަނޑަށް ގެންނަން ލަފާ ދެއްވި އެވެ.\nމޯލްޑިވްސް ޕޯޓްސް ލިމިޓެޑް ރައްޔިތުންގެ މަޖިލިސް އާދަމް ޝަރީފު އުމަރު\nއަންހެނަކަށް އަނިޔާ ކުރިކަމުގެ ތުހުމަތު ފުލުހަށް\nވެންޓިލޭޓަރުގެ މައްސަލަ ބަލަން އެދި ކުއްލި މައްސަލައެއް\nވިޔަފާރި ބަނދަރުގެ ހާދިސާތަކާ ގުޅޭ ޖިނާއީ ތަހުގީގެއް ހިންގަނީ\n"މިނިސްޓަރަށް ޕީއެސް ވަކިކުރެވެންޏާ ސިޔާސީ ވާނެ"


SunOnline: 30 Rufiyaa ah Azza aai Mua ge kaiveneege Ran kiyaifi\n30 ރުފިޔާއަށް އައްޒަ އާއި މުއާ ރަން ކިޔައިފި\nމިޙްނާ ނާސިހު 02 Feb 2020, 17:37\nއައްޒަ އާއި މުއާ ރަންކިޔުމުގެ ހަފްލާގެ ތެރެއިން --\nމަޝްހޫރު ފިލްމީ ބަތަލާ މަރިޔަމް އައްޒަ އާއި އަބްދުﷲ މުއާޒް (މުއާ) ކައިވެނީގެ ރަންކިޔައިފި އެވެ. ދެމީހުންގެ ކައިވެނީގެ ރަނަކީ 30 ރުފިިޔާ އެވެ.\nދިވެހިވަންތަ ސަގާފީ ކުލަތަކާއި އެކު ވިލިމާލެ ބީޗުުގައި ކުރިއަށްދިޔަ މި ހަފްލާގައި އައްޒަ އާއި މުއާއާ ދެމީހުންވެސް ތިބީ ދިވެހިވަންތަ ހެދުމުގަ އެވެ.\nމި ހަފްލާގައި އައްޒަ ހުރީ، ބޯވަޅުއެޅި ހުދުކުލައިގެ ދިވެހި ލިބާހެއްގަ އެވެ. އޭނާގެ މޭކަޕް ކޮށްދީފައިވަނީ މޭކަޕް ހަސަން އެވެ. އަދި މުއާ ފެނިގެންދިޔައީ ހުދު ގަމީހަކާއި މުންޑެއްގަ އެވެ.\nރަންކިޔުމުގެ ހަފްލާގެ ތެރެއިން--- ފޮޓޯ: ރިޝްމީ/އިންސްޓަގްރާމް\nދިވެހި ކެއުމާއި، ފޯރިގަދަ ބޮޑުބެރާއި އެކީ ކުރިއަށްދިޔަ މި ހަފްލާއިން ފެނިގެންދިޔައީ ދެމީހުންގެ އާއިލާއާއި އެންމެ ގާތް ރަހުމަތްތެރީންނެވެ.\nފަހަކަށް އައިސް ސަގާފީ ކުލަތަކާއިއެކު ރަންކިޔުން ބޭއްވުމަކީ ވަރަށް ގިނަ ބަޔަކު ކުރަމުން އަންނަ ކަމަކެވެ. އައްޒަ ބުނާގޮތުން ދިވެހި ލިބާހެއް އޭނާއަށް ލެވުނީ އެންމެ ފަހަރަކު އެވެ. އެއީ އޭނާގެ ދަރިފުޅުގެ ހިތާނީ ހަފްލާގެ ކުޑަ ވަގުތުކޮޅަކަށެވެ. އެހެންކަމުން ލިބާހެއް ލުމަކީ އޭނާ ވަރަށް ކުރަންބޭނުންވި ކަމެކެވެ.\n"އަސްލު މީގެކުރިން ދުވަހަކުވެސް ދިވެހި ލިބާހެއް ނުލަން. ހަމައެކަނީ އީތަންގެ ހިތާނީގައި އެންމެ 10 މިނިޓަށް ލިބާހެއް ލެވުނީ. އެހެންވެ ބޭނުންވީ ލިބާހެއްލާން. ދެން މަޖާވެސް ކޮށްލެވޭނީ އަސްލު ދިވެހިވަންތަ ގޮތަކަށް ބޭއްވީމަހެން ހީވަނީ" އައްޒަ ބުންޏެވެ.\nއައްޒަ އާއި މުއާ ރަންކިޔުމުގެ ހަފްލާގައި --\nއައްޒައާއި މުއާގެ ލޯބީގެ ގުޅުމަށް މިހާރު ދެ އަހަރު ވެފައިވާއިރު، ދެމީހުންވެސް މީގެކުރިން ކުރި ކައިވެންޏަށް ދަރިއަކު ލިބިފައިވެ އެވެ.\nދިވެހި ފިލްމީ ދާއިރާގެ އެންމެ "ލޯބި ޖޯޑު" ކަމަށް ގިނަބަޔަކު ބުނާ މި ދެތަރީންގެ ކައިވެނި އޮންނާނީ، މި މަހުގެ 20 ވަނަ ދުވަހު އެވެ. "ސަން"ގެ ޓީމުގެ ފަރާތުން ދެ ތަރިންނަށް ވެސް ކުރިއާލާ މަރުހަބާ ކިޔަމެވެ.


ސައުދީ އަރަބީޔާގެ ވަފްދެއް ކިންގް ސަލްމާން މިސްކިތަށް | | Sangu News\nސައުދީ އަރަބީޔާގެ ވަފްދެއް ކިންގް ސަލްމާން މިސްކިތަށް\n28 އޮކްޓޯބަރ 2019 - 13:36\nމިސްކިތުގެ މަސައްކަތް ބަލާލުމަށް ސައުދީގެ ވަފްދާއެކީ އިސްލާމިކް މިނިސްޓާރ ޑރ. އަހުމަދު ޒާހިރު - (ފޮޓޯ: ސަންގު ފޮޓޯ ފައިލް)\nކިންގް ސަލްމާން މިސްކިތުގެ ނަމުގައި ސައުދީ ރަސްގެފާނު ސަލްމާން ބިން އަބްދުލްއަޒީޒް އަލް ސައުދްގެ އެހީއަކުން ބިނާކުރާ މިސްކިތުގެ އެންމެ ފަހު މަސައްކަތްތައް ސައުދީގެ ވަފުދަކުން ބަލާލައިފިއެވެ.\nމިސްކިތުގެ މަސައްކަތް ބަލާލުމަށް މިއަދު ވަޑައިގެންފައިވަނީ ސައުދީގެ އިސްލާމިކް މިނިސްޓްރީގެ ވަފުދެކެވެ. އެ ވަފުދާއެކު ރާއްޖެގެ އިސްލާމިކް މިނިސްޓަރ ޑރ. އަހުމަދު ޒާހިރުވަނީ އެ ވަފުދާއެކު މިސްކިތަށް ޒިޔާރަތްކޮށްފައެވެ.\nހަ ބުރިޔަށް ހަދާ މި މިސްކިތުގެ މަސައްކަތް މިއަހަރު ކުރީކޮޅަށް ނިންމަން ކުރިން އޮތީ ހަމަޖައްސާފައެވެ. ނަމަވެސް ދިމާވި އެކި މައްސަލަތަކާއި ގުޅިގެން މަސައްކަތް އޮތީ ނުނިމިފައެވެ. މިހާރު މިސްކިތް ނިންމުގެ މަސައްކަތް ވަރަށް ބާރަށްކުރިޔަށް އެބަދެއެވެ. މިހާރު ކުރިޔަށްދަނީ މިސްކިތުގެ ވަށާ ފާރު ރާނާ ފަހު މަސައްކަތްތަކެވެ.\nސައުދީގެ އިސްލާމިކް މިނިސްޓްރީން މި ވަފްދު ރާއްޖެ ފޮނުވާފައި ވަނީ ދީނީ އިލްމުވެރިންނަށް ވޯކްޝޮޕެއް ބޭއްވުމަށްޓަކައެވެ.\nމި މިސްކިތުގެ މަސައްކަތް ފެށިފައިވަނީ މީގެ3އަހަރު ކުރިންނެވެ. ޖުމްލަގޮތެެއްގައި 24 މިލިއަން ޑޮލަރު ( 370 މިލިއަން ރުފިޔާ) މި މިސްކިތް ބިނާކުރުމަށް ހަރަދު ކޮށފައިވެއެވެ. މިސްކިތުގައި މަލްޓި ޕާޕަސް ހޯލްއެއް އަދި ދުނިޔޭގެ ފެންވަރުގެ ލައިބްރަރީ އެއްވެސް ހިމެނެއެވެ.\nކިންގް ސަލްމާން މޮސްކް ގެ ނަމުގައި މި މިސްކިތް ހުޅުވުމަށްފަހު ގުރުއާނާ ބެހޭ މަރުކަޒު އެ މިސްކިތަށް ބަދަލުކުރަން ވަނީ ހަމަޖެހިފައެވެ.


WORLD REPORT: "Organic" inqilaabai eku, Lanka ge saifai sinaaiy indhajehumakah! | ThePress\nސްރީލަންކާގެ ސައިފަތް ސިނާއަތް ރަމްޒުކޮށްދިނުމަށް ބޭނުން ކޮށްފައި ވާ ތަސްވީރެއް / ފޮޓޯ: ހަރިތަ ވިލާސް އެންޑް ސްޕާ\nކެމިކަލްއާއި އެނޫންވެސް މަސްނޫއީ މާއްދާތައް ބޭނުން ކުރުމުން މުޅިން އެކަހެރިވެގެން އުފައްދާ ކާބޯތަކެތި ނުވަތަ "އޯގޭނިކް" ކާބޯތަކެއްޗަކީ، މިއަދު އެ ބާވަތްތަކަކަށް، ދުނިޔޭގެ ބާޒާރުގައި ހާއްސަ ގަދަރެއް ދެވިފައި ވާ ބާވަތްތަކެކެވެ. ފިހާރަތަކުގެ ހަރުގަނޑަކަށް އަވަސް ނަޒަރެއް ހިންގާލި ކަމުގައި ވީ ނަމަވެސް، އެ އުފެއްދުމެއްގައި "އޯގޭނިކް" ޖަހައިފިނަމަ، ފިސާރި އަގެއްވެސް ހުރެއެވެ.\nކަން މިހެން އޮތް އިރު، އަވަށްޓެރި ސްރީލަންކާއިން އަމާޒު ހިފާފައި ވަނީ، އެ ގައުމުގެ ދަނޑުވެރިކަމުގެ ސިނާއަތުން އުފައްދާ ހުރިހާ އުފެއްދުމަކީ 100 އިންސައްތަ 'އޯގޭނިކް" އުފެއްދުންތަކެއް ކަމުގައި ހެދުމަށެވެ. އަދި މި އަމާޒު ހަސިލު ކުރާ ފުރަތަމަ ގައުމަށް ވުމަށެވެ. ނަމަވެސް، މިކަމުގެ އަގު އަދާ ކުރަން ޖެހިފައި ވަނީ، އެ ކަމަކަށް "ސިލޯނު" މަޝްހޫރު ވެފައި ވާ އެ ގައުމުގެ ފަހްރު ކަމުގައި ވާ ސައިފަތުގެ ސިނާއަތަށެވެ. މިހާރުވެސް މުޅިންހެން އިނދަޖެހިފައި އޮތް އިގުތިސޯދަކައިގެން ކިރިއާ ނޭވާ ލަމުންދާ ސްރީލަންކާއަށް އަނެއްކާވެސް އިތުރު ތަކުލީފަކާ ކުރިމަތިވީއެވެ.\nސްރީލަންކާގެ ސައިފަތް ސިނާއަތް ރަމްޒުކޮށްދިނުމަށް ބޭނުން ކޮށްފައި ވާ ތަސްވީރެއް / ފޮޓޯ: ރޯ މީޑިއާ\n"އޯގޭނިކް" ރޭހުގައި 1 ވަނަ ހޯއްދެވުމަށް މުންޑު އަރުވާޖައްސަވައިގެން ގޮތަބާޔާ ރާޖަޕަކްސަ ދަތުރު ފެއްޓެވީ މިއަހަރުއެވެ. ގަހު ކާނާގެ ބާވަތްތަކުގައި ކެމިކަލް ބޭނުން ކުރުން މުޅިން މަނާ ކުރެއްވިއެވެ. ނަމަވެސް ސައިފަތް ދަނޑުތައް ހައްދާ ފަރާތްތަކުން މިހާރު ބުނަމުން ދަނީ، ކުރިއަށް އޮތް އޮކްޓޯބަރު މަހާ ހިސާބުގައި، ގަސްތައް މުޅިން ހަލާކުވެ ދާނެ ކަމަށެވެ. މިއީ ހަމައެކަނި ސައިފަތް ދަނޑުތަކުގެ ހާލެއް ނޫނެވެ. ސްރީލަންކާގެ ހާއްސަ އުފެއްދުންތަކުގެ ތެރޭގައި ގުނާލެވޭ، ފޮނިތޮށި، އަސޭމިރުހުގެ އިތުރުން، ޒަރޫރީ ކެއުމަށް ބޭނުން ކުރާ ހަނޑޫ ދަނޑުތައް ހައްދާ ފަރާތްތަކުގެ ކަންބޮޑުވުމަކީވެސް މިއީއެވެ.\nރާޖަޕަކްސަގެ "އޯގޭނިކް" އިންގިލާބަށް ލަފާއަރުވަން ކަނޑައެޅުއްވި 46 ތަޖުރިބާކާރުންގެ ތެރޭގައި ހިމެނޭ އެކަކީ، ހާމަން ގުނަރަތުނައެވެ. "އޯގޭނިކް" އިންގިލާބަށް އެންމެ ޖެހިލުންވާ އެކަކީވެސް ހުދު އޭނާއެވެ. ގުނަރަތުނަ ބުނާ ގޮތުގައި، ކެމިކަލް ފާޓިލައިޒާ ބޭނުން ކުރުން މަނާ ކުރުމުގެ ސަބަބުން، ސައިފަތުގެ ސިނާއަތަށް ނޭދެވޭ އަސަރު ވަނީ ފޯރާފައެވެ.\nސްރީލަންކާގެ ރައީސް ގޮތަބާޔާ ރާޖަޕަކްސަ (މ)/ފޮޓޯ: ލަންކާ ޕޭޖު\nމި އިންތިގާލުގެ ސަބަބުން ސްރީލަންކާއަށް ކުރިމަތިވާނެ ކަންކަމީ، ހިޔާލަށްވެސް ގެންނަން ދަތި ކަންތައްތަކެއް ކަމަށް ބުނެވެއެވެ.\nސްރީލަންކާގެ އުފެއްދުންތަކުގެ ތެރެއިން އެންމެ ބޮޑު އަގުގައި ވިއްކޭ ސައިފަތް ހައްދަމުން އަންނަ، އުމުރުން 76 އަހަރުގެ ގުނަރަތުނަ ޖެހިލުންވާ ކަމެއް އެބައޮތެވެ. އޭނާ ގަބޫލު ކުރާ ގޮތުގައި، ސްރީލަންކާއިން އަހަރެއްގެ މައްޗަށް، 300 މިލިއަން ކިލޯގްރާމްގެ ސައިފަތް ގަސް އުފައްދަމުން ދާ ދިއުން، އޭގެ2ބައިކުޅަ 1 ބަޔަށް މަދުވާނެއެވެ.\nމި ދަނޑިވަޅަކީ، ކޮރޯނާވައިރަސް ޑިޒީޒް (ކޮވިޑް-19) އިން ފެންމަތިވި ކުރިވި އިގުތިސޯދީ ތަކުލީފުތަކުގެ އިތުރުން، އަމިއްލަ އިހުތިޔާރުގައި އަމިއްލަ ކަރަށް މަހާލި، ޗައިނާގެ ދަރަނި ދަންތުރައިގެ ސަބަބުން، މުޅި ސްރީލަންކާގެ އިގުތިސޯދާއި މާލިއްޔާތު، އެފުށް މިފުށަށް ޖެހިފައި ވާ ދަނޑިވަޅެކެވެ.\nގަހުކާނާއާއި ސޫފާސޫފި މަރަން ބޭނުން ކުރާ ޕެސްޓިސައިޑަކީ ސްރީލަންކާއަށް ފުޅާ ދާއިރާއެއްގައި އިމްޕޯޓް ކުރި ބާވަތްތަކެކެވެ. ނަމަވެސް، ބޭރު ފައިސާގެ ރިޒާވާއި ދައުލާތުގެ މާލިއްޔާތު ދަށްވެ، ސްރީލަންކާގެ ސަރުކާރުން ވަނީ މި އުފެއްދުންތައް އިމްޕޯޓް ކުރުން މަޑުޖައްސާލާފައެވެ. ގުރުބާން ކުރީ ކާބޯތަކެތީގެ ސިނާއަތެވެ.\nސައިފަތަކީ ލަންކާގެ އެކްސްޕޯޓް ސިނާއަތުގެ އެންމެ ބޮޑު ހިއްސާއެވެ. އަހަރަކު ގާތްގަނޑަކަށް 1.25 ބިލިއަން ޑޮލަރު ހިއްސާ ކުރެއެވެ.\n2019 ވަނަ އަހަރު، ގައުމުގެ ވެރިކަމަށް ރާޖަޕަކްސަ ވަޑައިގަތީ ބޭރުން އިމްޕޯޓްކުރާ ގަހުކާނާއަށް ސަބްސިޑީ ދެއްވާނެ ކަމުގެ ވައުދާއެކުގައެވެ. ނަމަވެސް ވެރިކަމަށް ވަޑައިގެން، ހިންގެވީ އަނެއް ކޮޅަށެވެ. ވިދާޅުވީ، ދަނޑުވެރި ކެމިކަލް ތަކުން، މީހުން "ވިހަ" ކުރަމުން ދާ ކަމަށެވެ.\nސްރީލަންކާގެ އުފެއްދުންތަކުގެ ތެރެއިން އެންމެ ބޮޑު އަގުގައި ވިއްކޭ އެއް ސައިފަތަކީ\n2000 ޑޮލަރަށް ކިލޯއެއް ވިއްކާ ވާޖިން ވައިޓް ޓީގެ ބާނީ، ގުނަރަތުނަ، މިހާރު ވަނީ، ރާޖަޕަކްސަގެ ފެހި އިގުތިސޯދުގެ ޓާސްކު ފޯހުން ވަކިކޮށްފައެވެ. އެއީ ރައީސްއާ ވީ ދެބަސްވުމަކަށް ފަހުގައެވެ. ގުނަރަތުނަ ވަކާލާތު ކުރާ ގޮތުގައި، "ސިލޯން ޓީ" ގައި ކެމިކަލް އެކުލެވޭ މިންވަރު އިންތިހާއަށް ދަށް ވާނެއެވެ. އަދި އެކަމުގެ ސަބަބުން ނުރައްކަލެއްވެސް ނޯންނާނެއެވެ.\nސްރީލަންކާގައި އޯގޭނިކް ކޮށާއި އަދި އާންމު އުސޫލުން ސައިފަތް ހައްދަމުން އަންނަ ސަނަތު ގުރުނުދާ ބުނާ ގޮތުގައި، މިހާރު އަޅާފައިވާ ހުރަސްތައް ދިގުލާ ދާން ވެއްޖެ ނަމަ، އޮކްޓޯބަރު މަސް އަންނައިރު، ގަސްތައް ހަލާކުވާނެއެވެ. އަދި ނޮވެމްބަރު ނުވަތަ ޑިސެމްބަރު މަހު އެކްސްޕޯޓް ކުރާ މިންވަރަށްވެސް ނޭދެވޭ އަސަރު ފޯރާނެއެވެ. އޭނާ އޯގޭނިކް ދަނޑުވެރިކަން ކުރަނީ، ފަތުރުވެރި ކަމުގެ ސިނާއަތަށް އަމާޒު ކޮށްގެންނެވެ. ނަމަވެސް، އެކަނި އެ ވަރުން ދެކޮޅު ޖެހެން ނެތްކަން، ގުރުނުދާ ފާހަގަ ކުރެއެވެ.\nސްރީލަންކާގެ ސައިފަތް ސިނާއަތް އިނދަޖެހުމުގެ އަސަރު،3މިލިއަނެއްހާ މަސައްކަތްތެރިންނަށް ފޯރާނެ / ފޮޓޯ: ބްރޫސް ވިލިއަމްސް ފޮޓޯގްރަފީ\nސްރީލަންކާގެ ސައިފަތުގެ ސިނާއަތް އިނދަޖެހުމުގެ އަސަރު،3މިލިއަނެއްހާ މަސައްކަތްތެރިންނަށް ކުރާނެއެވެ. އެވަރުން ނިމުނީއެއް ނޫނެވެ. ކުރިންވެސް ދެންނެވި ފަދައިން އަސޭ މިރުހާއި ފޮނިތޮށީގެ ސިނާއަތަށްވެސް އެކަމުގެ ނޭދެވޭ އަސަރު ފޯރާނެއެވެ. އދގެ ތަފާސް ހިސާބުތަކުން ދައްކާ ގޮތުގައި، ދުނިޔޭގެ "ސްޕައިސް" ނުވަތަ ހަވާދުގެ ބާޒާރުގައި 85 ޕަސެންޓް ހިއްސާ ކުރަނީ ލަންކާ ފޮނިތޮއްޓެވެ. މިކަމުގެ އަސަރު، ލަންކާގެ ބޯޑަރުން ބޭރުވެ، އެހެން ގައުމުތަކަށްވެސް ބަންޑުން ނުވެ ނުދާނެ ކަމީ، ގަބޫލު ކުރަންޖެހިފައި ވާ ހަގީގަތެކެވެ.\nރިޕޯޓް އިކޮނޮމީ ލައިފްސްޓައިލް ސްރީލަންކާ


JP heenarukuran masahkaiy kuri meehunnah ekan kaamiyaabu nuvi: Ali Salih - vNews.mv\nސްޓޭޓް މިނިސްޓަރ އަލީ ސާލިޙް\nޖޭޕީ ހީނަރުކުރަން މަސައްކަތް ކުރި މީހުނަށް ކާމިޔާބު ނުވި: ޢަލީ ޞާލިޙް\nޒިދާން މުޙައްމަދު Male' | 12 January 2022, 11:39\nޖުމްހޫރީ ޕާޓީ (ޖޭޕީ) ހީނަރުކުރަން މަސައްކަތް ކުރި މީހުނަށް އެކަން ކާމިޔާބު ނުވި ކަމަށް އެ ޕާޓީގެ އިސް ތަރުޖަމާނު އަދި ސްޓޭޓް މިނިސްޓަރ އަލީ ސާލިޙް ވިދާޅުވެއްޖެއެވެ.\nއަލީ ސާލިހް މިހެން ވިދާޅުވީ، ސިޔާސީ ޕާޓީތަކުގެ ދަފްތަރުގައި ތިބި މެމްބަރުންގެ އަދަދުތައް އިލެކްޝަންސް ކޮމިޝަނުން ހާމަކޮށްފައިވާ ދަނޑިވަޅެއްގައި "ވީނިއުސް" އާ ވާހަކަދައްކަވަމުންނެވެ.\nއީސީގެ ތަފާސްހިސާބުތައް ދައްކާގޮތުން، އެމްޑީޕީގައި މިހާރު ތިބީ 50.505 މެމްބަރުންނެވެ. އަދި ޕީޕީއެމްގައި 35350 މެމްބަރުން، ޖުމްހޫރީ ޕާޓީގައި 12.747 މެމްބަރުން އަދި އަދާލަތު ޕާޓީގައި 11،306 މެމްބަރުންނެވެ.\nނަމަވެސް، އީސީން ހާމަކުރާ ގޮތުގައި، މިދިޔަ އަހަރު ނިމުނު އިރު ޗެކް ނުކުރެވި 26853 ފޯމުހުރި އެބަ ހުއްޓެވެ. މި ފޯމުތަކުގެ ތެރޭގައި، އެމްޑީޕީގެ 12625 ފޯމު، ޖުމްހޫރީ ޕާޓީގެ 11.512 ފޯމު އަދި ޕީޕީއެމް 850 ފޯމާއި އެމްއެންޕީ 165 ފޯމު ހިމެނެއެވެ.\nޢަލީ ޞާލިހް ވިދާޅުވި ގޮތުގައި، އީސީން ހުރިހާ ފޯމެއް ޕްރޮސެެސްކޮށް ނިމޭއިރު ޖުމްހޫރީ ޕާޓީގެ ދަފުތަރުގައި ތިބި މެމްބަރުންގެ އަދަދު 24000 އަށް އެރުން ގާތެވެ. އޭނާ ވަނީ ޖުމްހޫރީ ޕާޓީގެ އޮފީހުގައި އީސީއަށް ހުށަނާޅާ ގިނަ އަދަދެއްގެ ފޯމު ހުރިކަން ވެސް ފާހަގަކުރައްވާފައެވެ.\nޖޭޕީގެ އިސް ތަރުޖަމާނު ވިދާޅުވީ، ޖޭޕީގެ މެމްބަރުންގެ އަދަދު މަތިވަމުންދަނީ، އަމާޒެއް އޮވެގެން އެ ޕާޓީގެ ލީޑަރގެ އިރުޝާދާ އެކު ކުރަމުންދާ މަސައްކަތުންނެވެ. މި ގޮތުން، ހާއްސަކޮށް ޕާޓީގެ ނައިބު ރައީސް އާއި ކަނބަލުންގެ އިސްނެގުމުގެ މަތިން ހިންގޭ ހަރަކާތްތައް ޢަލީ ފާހަގަކުރެއްވިއެވެ.\nއަލީ ޞާލިޙް ވަނީ ބަޔަކު މީހުން ޖޭޕީ ނިކަމެތިކޮށްލަން މަސައްކަތް ކުރި ނަމަވެސް އެ ކަން ކާމިޔާބުވެފައި ނުވަނީ ޕާޓީގެ ހަރުދަނާ ސިޔާސަތުތަކުގެ ސަބަބުންކަން ފާހަގަކުރައްވާފައެވެ.\nފަނަރަހާސް މެމްބަރުން ތިއްބާ ޖޭޕީ ނިކަމެތިކޮށްލަން އެ ވެރިން ޕާޓީ ދޫކޮށް ދިޔައީ، އެކަމަކު ނަތީޖާއަކީ އޭގެ ދެގުނަ އިތުރުވެގެން ދާ މަންޒަރު ފެނުން، ޖޭޕީ ހީނަރުކޮށްލަން ބަޔަކު މީހުން އެއްވެގެން އުފެއްދި ޕާޓީއަށް އަދި އެ އުޅެނީ ދިހަހާސްވެސް ހަމަ ނުވެގެން، ކޭކުފަޅައި މާފަތިއެޅުވިޔަސް އެއީ ހަމަ ހުސް ޖަމަލު ފޮޑިކަން.\nޢަލީ ޞާލިޙް/ އިސްތަރުޖަމާނު، ޖޭޕީ\nއަލީ ޞާލިޙް އެ އިޝާރާތްކުރެއްވީ އަމިއްލަފުޅަށް ސިޔާސީ މަސައްކަތް ފެއްޓެވުމަށް ކަމަށް ވިދާޅުވެ ޖޭޕީން ވަކިވެވަޑައިގަނެ، އަމިއްލަ ޕާޓީއެއް އުފެއްދެވި ތިމަރަފުށީ ދާއިރާގެ މަޖިލިސް މެންބަރު އަބްދުޔާ ރިޔާޒް އާއި ދަނގެތި ދާއިރާގެ މެމްބަރު މުހައްމަދު ނާޒިމަށެވެ.\nއެ ބޭފުޅުން އުފެއްދެވި ޕާޓީއަށް 10000 މެމްބަރުން ހަމަވިކަން އަމިއްލަފުޅަށް އިޢުލާންކުރެއްވި ނަމަވެސް އީސީގައި އޮތް ސިޔާސީ ޕާޓީތަކުގެ މެމްބަރުންގެ ދަފުތަރުން އެނގޭ ގޮތުގައި އެ އަދަދު ހަމައެއް ނުވެއެވެ. އެހެންވެ، އެ ޕާޓީ ދައުލަތުގެ މިއަހަރުގެ ބަޖެޓުން ފައިސާއެއް ނުލިބޭނެއެވެ.\nއަލީ ޞާލިޙް ވަނީ ޕާޓީއަށް މެމްބަރުން އިތުކުރުމުގައި އެ ޕާޓީގެ އެސްޖީ އަލީ އާރިފް އާއި ޕާޓީ އޮފީހުގެ ޓީމުން ކުރެއްވި މިންނެތް މަސައްކަތް ފާހަގަކުރައްވައި ޕާޓީގެ ލީޑަރާއި އަމިއްލަ ނަމުގައި ޝުކުރު އަދާކުރައްވާފަައެވެ.\nއަލީ ސޯލިހު ޖުމްހޫރީ ޕާޓީ ރާއްޖެ ސިޔާސީ ޕާޓީ ސިޔާސީ


ރާއްޖެއަށް އެންމެ ގިނަ ފަތުރުވެރިން މިހާރު އަންނަނީ އިންޑިއާއިން ރާއްޖެއަށް އެންމެ ގިނަ ފަތުރުވެރިން މިހާރު އަންނަނީ އިންޑިއާއިން\nރާއްޖެއަށް އައި ފަތުރުވެރިންތަކެއް - ފޮޓޯ: އެމްއޭސީއެލް\nމިހާރު ރާއްޖެއަށް އެންމެ ގިނައިން އަންނަނީ އިންޑިއާ ފަތުރުވެރިން ކަމަށް ތަފާސްހިސާބުތަކުން ދައްކައިފިއެވެ.\nޓޫރިޒަމް މިނިސްޓްރީން އެންމެ ފަހުން އާއްމުކޮށްފައިވާ ތަފާސްހިސާބުތައް ދައްކާގޮތުން މިއަހަރުގެ މޭމަހުގެ ސޯޅަވަނަ ދުވަހުގެ ނިޔަލަށް ރާއްޖެއަށް 647945 ފަތުރުވެރިން އައިސްފައިވާއިރު، މީގެތެރެއިން 13 އިންސައްތަ ފަތުރުވެރިންނަކީ އިންޑިއާ ފަތުރުވެރިންނެވެ.\nމިދިޔަ އަހަރުތެރޭ ރާއްޖެއަށް އެންމެ ގިނަ އަދަދަކަށް ފަތުރުވެރިން އައީ އިންޑިއާއިން ކަމުގައިވިޔަސް މިއަހަރުގެ ފުރަތަމަ3މަސްދުވަސްތެރޭ ރާއްޖެއަށް ފަތުރުވެރިން އެންމެ ގިނަ އަދަދަކަށް އައިސްފައިވަނީ ރަޝިއާއިންނެވެ.\nއެހެންނަމަވެސް ރަޝިއާ ޔޫކްރެއިން ހަނގުރާމަ އާއި ގުޅިގެން އެޤައުމުން ރާއްޖެއަށް އަންނަ ފަތުރުވެރިންގެ އަދަދުތައް ދަށަށް ދިޔައެވެ. މިއާއެކު އޭޕްރީލްމަހު ރާއްޖެއަށް އެންމެ ގިނަ އަދަދަކަށް ފަތުރުވެރިން އައި މަރކެޓަކީ އިނގިރޭސިވިލާތެވެެ. އެހެން ނަމަވެސް އިނގިރޭސިވިލާތް ފަހަތަށް ޖައްސާލުމަށްފަހު އިންޑިއާ މިވަނީ އަނެއްކާވެސް ރާއްޖެއަށް އެންމެ ގިނަ އަދަދަކަށް ފަތުރުވެރިން އަންނަ ޤައުމަށްވެފައެވެ.\nއެއަރޕޯޓުގައި ފަތުރުވެރިންތަކެއް - ފޮޓޯ: ޕީ.އެސް.އެމް ނިއުސް\nތަފާސްހިސާބުތައް ދައްކާގޮތުން 12.6 އިންސައްތައާ އެކު ރާއްޖެއަށް މިހާރު ދެވަނައަށް އެންމެ ގިނަ އަދަދަކަށް ފަތުރުވެރިން އަންނަނީ އިނގިރޭސިވިލާތުންނެވެ. އަދި 9.6 އިންސައްތަ އާއި އެކު ރާއްޖެއަށް ތިންވަނަ އަށް އެންމެ ގިނަ އަދަދަކަށް ފަތުރުވެރިން އަންނަނީ ރަޝިއާއިންނެވެ.\nޓޫރިޒަމް މިނިސްޓްރީގެ ތަފާސްހިސާބުތައް ދައްކާގޮތުން މިމަހުގެ މިހާތަނަށް ރާއްޖެއަށް 71155 ފަތުރުވެރިންވަނީ ޒިޔާރަތްކޮށްފައެވެ. މި އަދަދަކީ 2019ވަނަ އަހަރުގެ މޭމަހުގެ މި މުއްދަތުގައި ރާއްޖެއަށް އައިސްފައިވާ 57693 ފަތުރުވެރިންނާއި އަޅާ ބަލާއިރު، 23 އިންސައްތަ އިތުރު އަދަދެކެވެ.\nރާއްޖެއަށް މިހާރު އެވްރެޖްކޮށް ކޮންމެ ދުވަހަކު 4764 ފަތުރުވެރިން އަންނަ އިރު ފަތުރުވެރިން ރާއްޖޭގައި 8 ދުވަހުގެ ޗުއްޓީއެއް ހޭދަކުރާ ކަމަށްވެސް ޓޫރިޒަމް މިނިސްޓްރީން ހާމަކުރެއެވެ.


(19 ޖެނުއަރީ 2020 އާ ގުޅޭ)\n"އައި ސޯ ދި ނޭމް" ހޭޒަލް ބަލާލި ގޮތުން ނަޝާ ބުނެލީ ފޯނަށް އިޝާރާތްކުރަމުންނެވެ.\n"ތަންކޮޅެއް ކުރީން އަހަރެން މަސައްކަތެއްކުރަން ފެށިވާހަކަ ނަޝާ ގާތު ބުނީމެންނު" ހަނދާންކޮށްދޭ ފަދައަކުން ހޭޒަލް ބުނެލިއެވެ.\n"ކްރާފްޓިންގ ދޯ... ހަނދާންވެއްޖެ... މަސައްކަތް ކިހިނެއް ދިޔައީ؟" ނަޝާ ބުނެލިއެވެ.\n"މި ދިމާވި ކަންތަކާހުރެ އަހަރެން ހުރީ އެއްވެސް މަސައްކަތެއް ކުރެވޭ ކަހަލަ ހާލަތެއްގައެއްނޫން، މީހަކާ ވާހަކައެއް ވެސް ނުދައްކަން، ދާރިއަންއަކީ ރަނގަޅު މީހެއް، އޭނާ މި ޕްރޮޖެކްޓަށް ހުރިހާ ޚަރަދެއްކުރާމީހަކީ، މަސައްކަތާ ގުޅިގެން އޭނާ ދޭތެރެއަކުން ގުޅާނެ، އޭނާއަށް ވެސް ވީގޮތެއް ނާންގާ އަހަރެން ހުރީ... މީހެއްގެ މަސައްކަތާ ހަވާލުވެފައި އޭނާއަށް ވީގޮތެއް ނާންގާހުރީމަ އޭނާއަށް ލިބޭނެ ގެއްލުމާމެދު ވިސްނައެއްނުލެވުނު، އަހަރެންގެ ކުށްއެއީ، ކުރެވެންނެތިއްޔާ ވެސް ބުނަންވާނެކަން އެނގޭ... އެކަމަކު ހަމަނުވީ، އެއްވެސް ކަމަކާ ކުރިމަތިލުމުގެ ހިތްވަރެއްނެތީ... ގާތް މީހުންނާ ކުރިމަތިނުލެވުނުއިރު އޭނާއަކީ އަދި ދުރުމީހެއް ދޯ... މިހާރު އަހަރެން ވެސް ހަމައަކަށްއެޅިއްޖެ، އޭނާއަށް ގުޅާ މަޢާފަށް އެދުނިން، އެކަމަކު މިހާ ދިގުމުއްދަތެއް އޭނާއަށް ޚަބަރެއްނުވެ ހުރީ ކީއްވެތޯ އެހީމަ އަހަރެންނަށް ކިޔައިދޭން ނުކެރުނީ، އޭނާ އެ ގުޅަނީ ވާހަކަދައްކާލަން ބޭނުންވެގެން" ހޭޒަލް ބުންޏެވެ.\n"ތިބުނީނު އެއީ ރަނގަޅު މީހެކޭ... އޭނާއަށް ވިސްނޭނެ، ޒެއްލު!... އޭނާއާ ވާހަކަދައްކަން އަހަންނަށް ފެންނަނީ، މަސައްކަތާގެން ކުރިއަށްދާން އޭނާ ބުނެފިނަމަ އެކަން އަލުން ކުރަން އަހަރެންނަށް ފެނޭ... ޒެއްލުގެ ތިއެކަނިވެރިކަމާއި، ކުރެވޭ ބޭކާރު ޚިޔާލުތަކަށް ވަގުތު ދިނުމަށްވުރެ އެވަގުތު ކޮންމެވެސް މަސައްކަތެއްގައި ހޭދަކުރުން ރަނގަޅުކަންނޭގެ، އެކަމަކު... ޒެއްލު އެކަމަށް ރެޑީއާ ކުރާނީ އިނގޭ... އަމިއްލައަށް ކުރެވިދާނޭކަމުގެ ޔަގީންކަން އޮތިއްޔާ އެއްވެސް ކަމެއްގައި ބައިވެރިވާނީ، ޔޫ ވިލް ބީ ފައިން، ތީ އަބަދުވެސް ހިތްވަރުގަދަ މީހެއް... އެންޑް ތެންކިޔު... އަހަންނާ ހުރިހާކަމެއް ޚިއްޞާކުރީތީ، އަހަންނާ ހަމައަށް ޒެއްލު އައީމަ ވަރަށް ބޮޑުހިތްހަމަޖެހުމެއް ލިބިއްޖެ، ޔޫ އާ މައި ބެސްޓްފްރެންޑް... ޒެއްލުނޫނީ އަހަރެންގެ ހުރިހާކަމެއް ޚިއްޞާކުރާނެ އެކުވެރިޔަކުނެތް، އާއެކުވެރިންތަކެއް ހޯދައި އިތުބާރު އުފެއްދުމަކީ ފަސޭހަކަމެއްނޫން... އަހަންނަށް ދަތިހާލެއް ކުރިމަތިވާހިނދު އެންމެ ފުރަތަމަ ވެސް ދެވޭނީ ޒެއްލު ގާތަށް..." މާނަވީ ހިނިތުންވުމެއް ނަޝާގެ ތުންފަތުން ފާޅުވެލިއެވެ.\n"ﷲ އެފަދަ ދަތިދުވަހެއް ނަޝާއަށް ނުދައްކަވާނެ" ހޭޒަލް ވެސް ބަދަލުދިނީ ލުއި ހިނިތުންވުމަކުންނެވެ.\nދެ އެކުވެރިން ވާހަކައިގަ ތިބިއިރު ވަގުތު އަރައިގެން ދިޔަ ގޮތް ވެސް ނޭގެއެވެ. އެގާރަ ޖަހައިފިކަން ހޭޒަލްއަށް އެނގުނީ ރިޒްވާނު ގުޅީމައެވެ. އިތުރަށް މަޑުކުރަން ހޭޒަލް ބޭނުންނުވީ އެހެންވެއެވެ. ރިޒްވާނު ގާތު ބަލާ އައުމަށް ހޭޒަލް ބުންޏެވެ.\nހޭޒަލް ތެދުވުމުން އެކުވެރިޔާއާއެކު ނަޝާ ދޮރޯށި ދޮށަށް ނުކުތެވެ. ކާރުގައި އިން ރިޒްވާނު ކުޑަކޮށް ބޯއަރިކޮށް ހޭޒަލްއާއެކު ހުރި އަންހެންކުއްޖާއަށް ބަލާލިއެވެ. އޭނާއަށް ނަޝާ ފެނުނު މީ ފުރަތަމަ ފަހަރެވެ. މިނޫނީ ހޭޒަލްގެ ރައްޓެހިންނަކީ ކޮބާކަމެއް ރިޒްވާނަކަށް ނޭނގެއެވެ. އެފަދަ މަޢުލޫމާތެއް ހޭޒަލް އޭނާއާ ޚިއްޞާއެއް މީގެކުރީން ނުކުރެއެވެ. ކާރަށް ހޭޒަލް އަރާ ހަމަޖެހިލައި ދޮރުފަތުގެ ބިއްލޫރިގަނޑުން ނަޝާއަށް ބަލާލިއެވެ. އޭނާ ފުޅާ ހިނިތުންވުމަކާއެކު އަތްހޫރާލިއެވެ. އޭގެ ރައްދު ހޭޒަލް ވެސް ދިނީ އެފަދައިންނެވެ. އެމޫނުގައިވި ހިނިތުންވުން ފެނި ރިޒްވާނަށް ބަޔާންކުރަން ދަތި އުފާވެރިކަމެއް ހިތަށް ވެރިވެގެން ދިޔައެވެ. ޒެއްލުގެ ޠަބީޢަތަށް ހެޔޮ ބަދަލުތަކެއް އަންނަކަމުގެ ހެކި އޭނާއަށް ފެންނަންފެށުމާއެކު ހިތުގައި ކަންބޮޑުވުން ވެސް އުފެދިފައިވިއެވެ. ދެވަނަ ފަހަރަށް އެ ދަރިފުޅަށް ތަޙައްމުލުނުކުރެވޭވަރުގެ ހިތްދަތިކަމެއް ކުރިމަތިވެދާނޭތީއެވެ. މިފަހަރު އެ ދަރިފުޅަށް އައި ފަދަ ބަދަލެއް ދެންފަހަރަކުން ނުފެދިދާނޭކަމުގެ ބިރެވެ.\n"ލިއަމްގެ މުޅި އުމުރު ހުސްވިޔަސް އޭނާއަށް ޒެއްލުވަރުގެ މީހަކު ނުލިބޭނެ... އެކަން އޭނާއަށް ވެސް އެނގޭނެ ދުވަހެއް އަންނާނެ، ކާކު ދޯ ހީކުރާނީ އޭނާ އެހާ މުޑުދާރުވާނެއޭ، ޒެއްލު އެހެދީ ރަނގަޅަށް، އޭނާއާއެކު ދިރިއުޅުން ކުރިއަށްގެންދިއުމުގެ ބޭނުމެއްނެތް، އޭނާ އެދިނީ އަންހެނަކަށް ދެވޭނެ އެންމެ ބޮޑު އަނިޔާ... އަހަރެން ކައިރީ ޒެއްލު އެކިފަހަރުމަތިން ޝައްކުވެގެން އެވާހަކަތައް ދެއްކިއިރު އަހަންނަށް ވެސް ރަނގަޅުކުރެވުނީ ލިއަމް، އަހަރެން ވެސް އޭނާއަށް ހާދައިތުބާރުކުރީމޭ... ޒެއްލުއާހެދި އުޅޭގޮތް ފެނުނީމަ އެހެންހީނުކުރާނީ ކާކު؟... ކިހާބޮޑު އޮޅުވާލުމެއް..." ލޮލުކޮޅަށް އޮބާލަންދެން ކާރާ ދިމާއަށް ބަލަހައްޓައިގެން ނަޝާ ހުރިއިރު އޭނާގެ ހިތާއި ސިކުނޑިއަށް އެތައްކަމެއް އަރާފައިބަމުންދިޔައެވެ. ލިއަމްގެ ޢަމަލުތައް ފަށްފަށުން ކުށްވެރިކުރެވުނެވެ.\nކޮޓަރިން ނިކުމެވެން ހުރި ކުޑަ ބެލްކަނިކޮޅުގައި ދެކޮޅަށް ހިނގާލަހިނގާ ދާރިއަން ހުއްޓެވެ. އިރުއިރުކޮޅާ ފޯނަށް ބަލާލައެވެ. ކަމަކާ މާޔޫސްވެފައި ހުރި ކަހަލަ އަސަރުތައް އެމޫނުގައި ވިއެވެ. ހަމައެއާއެކު އޭނާގެ ހަރަކާތްތަކުން ފާޅުވަނީ ކެތްތެރިކަން ކުޑަވެފައި ހުރިވަރެވެ.\n"އައި ކާންޓް ވެއިޓް އެނީމޯ..." ދާރިއަން އެކަނިހުރެ ވާހަކަދެއްކިއެވެ. އޭނާގެ ނަޒަރު ހުރީ ފޯނުގެ އިސްކުރީނަށް ހުއްޓިފައެވެ. ގަޑިން އެގާރަގަޑި ސާޅީސް ހިނގައިފިއެވެ. ގަޑިންވީއިރު ފެނިފައި އޭނާ ގޮތެއް ނިންމި ކަހަލައެވެ. ހޭޒަލްގެ ނަންބަރަށް އޭނާ ގުޅިއެވެ.\n"ހެލޯ!... ސޮރީ ޑިސްޓާބްކުރެވޭތީ... އައި..."\n"އިޓްސް އޯކޭ... މިހާރު މިހުރީ ގޭގަ..." ދާރިއަން ބުނަން އުޅުނު އެއްޗެއް ނުބުނެ ހުއްޓާލުމުން ހޭޒަލް ވާހަކަދެއްކިއެވެ. އެއާއެކު އަނެއްކާ ވެސް ދާރިއަން މަޢާފަށް އެދުނެވެ.\n"އަހަރެންނާ ބަދަލުކުރަން ބޭނުންނޫނީތަ؟... އަހަންނަށް އޯކޭ ފޯނުން ވާހަކަދައްކާލިޔަސް" ދާރިއަންގެ އަޑުގައި ހުރި ހިތްއަވަސްވުމުގެ އަސަރު ހޭޒަލް ދެނެގަތެވެ.\n"މިރޭ މިހާރު ވަރަށް ލަސްވެއްޖެ، މާދަމާ ވަގުތެއް ހަމަޖައްސަމާ" ހޭޒަލްގެ އަޑުގައި ހުރީ މަޑުމައިތިރިކަމެވެ.\n"އޯކޭ... އޯކޭ... ހޭޒަލް ޓައިމެއްބުނޭ، އަހަރެމެން ޢާންމުކޮށް އަރާތަން އޯކޭތަ؟" އަވަސްއަވަހަށް ދާރިއަން ވާހަކަދެއްކިއެވެ.\n"ރަނގަޅުވާނެ... އަސުރުގެ ފަހުން ވަގުތެއްބުނޭ، އިރާދަކުރެއްވިއްޔާ އެތަނަށް އަހަރެން ދާނަން" ހޭޒަލް ބުންޏެވެ. ދާރިއަންއަށް ހިނިތުންވެވުނީ ބޭއިޚްތިޔާރުގައެވެ.\n"އަހަންނަށް ވެސް އެހާއިރު ރަނގަޅު، ސޯ.... ފޯފިފްޓީން އޯކޭތަ؟" ދާރިއަން އަހާލިއެވެ.\n"އާން!...ރަނގަޅު!... އެހާއިރަށް އަހަރެން ދާނަން" ހޭޒަލް ބުންޏެވެ. އޭނާގެ ކުރީން ހުންނަ ސަމާސާ ރާގެއްނެތްކަން ދާރިއަންއަށް ފާހަގައެއްނުވިއެވެ. އެއަށްވުރެ ހަމައެކަނި އެ އަޑުއިވުނުކަމަށް ޓަކައި ދާރިއަންގެ ހިތް އުފަލުން ފުމެނަގަނީއެވެ. ތުންފަތުގައިވި ހިނިތުންވުން ފުޅާވެފައިވާއިރު ދެކޯ ވާޅުވުމުގެ އިޙްސާސެއް ނުކުރެވެއެވެ.\n"ހޭޒަލް!..." ހޭޒަލް ކޯލު ކަނޑާލަނީއޭ ހީވެ ކުއްލިއަކަށް ދާރިއަންއަށް ގޮވާލެވުނެވެ. އެހާ އަވަހަށް ފޯނުކޯލު ނިންމާލާކަށް ދާރިއަންގެ ގަސްދެއްނެތެވެ.\n"ހޫމް!..." ހޭޒަލްއަށް ވެސް ހޫން ލައްވާލެވުނީ ދާރިއަން އެއްޗެއް ބުނަން އުޅެނީއޭ ހީވެގެންނެވެ.\n"ދަނީތަ... އިހަށް ފޯނުނުބާއްވާ މަޑުކޮށްލެވިދާނެތަ؟" ދާރިއަންއަށް ބުނެވުނެވެ. ޚިޔާލުތަކަށް ގެއްލިފައި ހުރެ ކަނާތުން ފޯނު ކަންފަތުގައި ޖައްސާލައިގެން ވައަތުން ގަމީހުގެ ގޮއްފޮއްޗާ ކުޅެލަކުޅެލާ އޭނާއަށް ހުރެވުނެވެ. މިވަގުތު އޭނާ އެނގޭ މީހަކަށް ފެނިއްޖެނަމަ އަޖައިބުވާނޭކަން ޔަގީނެވެ. ދާރިއަންގެ މޫނުގައިވި އަސަރާއި އޭނާގެ ހަރަކާތްތައް އޭނާގެ ޠަބީޢަތާ ނުގުޅޭވަރު ފާޅުވޭވޭ ހުރުމުންނެވެ. އޭނާގެ މަޑުމައިތިރި ބަސްމަދު މިޒާޖާ އެއްވެސް ގުޅުމެއްނެތް ކަހަލައެވެ.\n"ވަރަށް ލަސްވެއްޖެ ދާރިއަން..." ހޭޒަލް ހަނދާންކޮށްލަދިނެވެ.\n"އޯ!... ނިދާގަޑިޖެހުނީ ދޯ... ސޮރީ..." ދާރިއަން އަވަސްއަރުވާލާފަ ބުންޏެވެ. އަދި ކޯލު ވަގުތުން ކަނޑާލެވުނެވެ. ކަނާތުގެ ތެރޭ އޮތް ފޯނަށް ބާރުކޮށްލެވުނީ ފޯނު ފުނޑުފުނޑުކޮށްލަން ބޭނުންވެ ކަމަށް ވެދާނެއެވެ. ފަޅިސިކުންތެއްގެ ތެރޭ އޭނާގެ ހަމަޖެހިފައި ހުރި ޠަބީޢަތް ބަދަލުވެގެންދިޔައީއެވެ.\n"ސްޓުޕީޑް މީ... އޭނާ މިގަޑީގަ އަހަންނާ ވާހަކަދައްކާކަށް ބޭނުމެއްނުވާނެ ދޯ... މީ އެ ދެމީހުން އެކުގައިވާން ބޭނުންވާނެ ވަގުތު..." ރެއިލިންގައި ލެނގިލި ދާރިއަންގެ ހިތް ބުނެލިއެވެ. ރުޅިވެރިކަމާއި ހަސަދައިގެ ހޫނުކަން އެ ނަފްސަށް އަނިޔާދޭންފެށިއެވެ.\n"ސްޓޮޕް އިޓް..." އަމިއްލަ ހިތާ ދިމާއަށް ދާރިއަންއަށް ބުނެލެވުނެވެ. ލިއަމްގެ ނަސީބުގަދަކާމެދު ދާރިއަންއަށް ހަސަދަވެރިވެވެނީ ނަފްސުގެ ބަލިކަށިކަމުންކަން ޚުދު އޭނާއަށް އެނގެއެވެ. ޖަޒުބާތުގެ ބާރު އޭނާގެ މައްޗަށް ވެރިވެގަންނަ ހަމައެކަނި ވަގުތަކީ ހޭޒަލްގެ ޚިޔާލުކުރެވޭ ވަގުތެވެ. އޭނާއަށް އެވަރަށް ހިތްއެދޭއިރު އެއީ އެހެންމީހެއްގެ ހައްޤެކޭ އަމިއްލަ ޟަމީރު ހަނދާންކޮށްދޭ ވަގުތެވެ. އޭނާގެ މި ބަލިކަށިކަމާމެދު ލަދުވެތިވެއެވެ. އެހެންވިޔަސް އެ ޚިޔާލުތަކާ އޭނާއަށް ދުރަކަށް ނުދެވުނެވެ. ހޭޒަލްއަކީ ދޫކޮށްލުން ރަނގަޅުވިޔަސް ދޫކޮށްނުލެވޭނެ ޑްރަގެއް ކަހަލައެވެ. ދުނިޔެމަތިން ލިބުމަށް އެދެވޭ ހަމައެކަނި މަސްތުކަމެވެ.\nނިތްކުރީގައި ދެއަތް ގެނެސް ދާރިއަން ޖައްސާލިއެވެ. ހޭޒަލް މާގިނަ ވާހަކަ ނުދެއްކިކަން ފާހަގަވީ ދެނެއެވެ. އެއާއެކު އެ ހިތަށް ފުރަތަމަ އައީ ލިއަމްގެ ނަމެވެ. ހޭޒަލްގެ ގާތުގައި ލިއަމް ހުރީކަމަށް ވެދާނެއެވެ. އޭނާއަށް ވާހަކަނުދެއްކުނު ސަބަބަކީ އެއީއެވެ. ދާރިއަންއާއި ހޭޒަލްއަކީ ރޭގަނޑު ވާހަކަދައްކަން ފޯނުގައި ތިބޭކަހަލަ ރައްޓެހިންނެއްނޫނެވެ. އެފަދަ ގާތްކަމަކަށް ދާރިއަން ބޭނުންވިޔަސް އޭނާ ހުރީ ހޭޒަލް ބެހެއްޓި ހިސާބުގައެވެ. އިސްނަގަން ނުކެރިފައެވެ. ކުއްލިއަކަށް މިރޭ އޭނާއަށް އެވީގޮތެއް ޚުދު އޭނާއަށް ވެސް ނޭގެއެވެ. ހިސާބެއްގެ ހާސްކަމެއް ދާރިއަންއަށް ލިބުނެވެ. އޭނާއަށް ބުނެވުނު އެއްޗަކުން ހޭޒަލް ހީކުރާނޭ ގޮތަކާމެދު މާބޮޑަށް އޭނާ ފިކުރުކުރެވޭގޮތް ވެއްޖެއެވެ.\n"މަޢާފަށް އެދޭނީ... އާން!... މާދަމާ ބައްދަލުވީމަ އެންމެ ފުރަތަމަ ކަމަކަށް ވެސް މަޢާފަށް އެދޭނީ، ހޭޒަލް ޤަބޫލުކުރާނެ، އަހަންނަކީ އެހެން ފިރިހެނުން ކަހަލަ މީހެއްނޫންކަން އޭނާއަށް އެނގޭނެ... އޭނާ ކިބައިން ނުބައިކަމަކަށް އަހަރެން ނޭދޭނަން" ދާރިއަންގެ ތެޅިފޮޅެމުންދިޔަ ހިތުގައި އޭނާގެ ޟަމީރު ފިރުމާލި ކަހަލައެވެ. އެ ވިސްނުން އޭނާއަށް ކަމުދިޔައެވެ. މަޑުމަޑުން އަމިއްލަ ނަފްސަށް ބޯޖަހާލެވުނެވެ.\nއައު ދުވަހެކެވެ. ހާމަފެންޑާތެރެ ފަރުމާކޮށް ޒީނަތްތެރި ކުރަން ރިޒްވާނު ވިސްނީ ހޭޒަލްއަށް ޓަކައެވެ. އެ ޢާއިލާ ވަގުތު ހޭދަކުރާ ތަނަކަށް އެތަން ހެދުމަށްޓަކައެވެ. ހޭޒަލް ހަމައަކަށް އެޅުނު ފަހުން ހެނދުނުގެ ނާސްތާ ނަގާ ތަނަކަށް ހާމަފެންޑާ އޮންނަނީ ވެފައެވެ. އެމީހުން ދިރިއުޅޭ އެޕާޓްމެންޓުން ފެށިގެން މައްޗަށް އެ އިމާރާތުގައި ކުއްޔަށް އުޅޭ މީހުންނަށް ނޭރޭނެތީ އެ ކުޑަކުޑަ ޢާއިލާއަށް ބައެއްގެ އުނދަގޫ ކުރިމަތިވުމުގެ ފުރުޞަތެއް ނެތެވެ.\nސައިތަށި ހިފައިގެން މޭޒުދޮށުން ތެދުވި ހޭޒަލް އައިސް ރެއިލިންގައި އަތްއަޅުވާލައި ހުއްޓިލިއެވެ. ހޭޒަލްއާ ދިމާ ކުރިމަތީ އަލިކަން ފަތުރާލައިގެން އިރު ހުއްޓެވެ. އޭގެ ހޫނު އޭނާގެ މޫނުގެ މަސްތަކަށް އިޙްސާސް ކުރެވުނެވެ. ލުއި ހިނިތުންވުމެއް ހޭޒަލްގެ ތުންފަތަށް ވެރިވިއެވެ. ފާއިތުވި ރޭތަކުން ނުލިބުނު ހިތްހަމަޖެހުމެއް ރޭގައި ހޭޒަލްއަށް ލިބުނެވެ. ދަމު ނަމާދަށް ހޭލެވުނު އިރު އަޖައިބެއް ފަދަ އިޙްސާސެއް އޭނާގެ ހަށިގަނޑު ދައުރުވޭވޭ ހުއްޓެވެ. މިހާދުވަހު ހަށިގަނޑުގައި ހުރި ބަރުކަމެއް ފިލާ ރޫހު ލުއިވެފައިވާ ކަހަލައެވެ. އެ ހިތްހަމަޖެހުމުގެ ޝުކުރު އަދާކުރުންމަތީ އޭނާ ފަތިސްވަންދެން އިނެވެ. ނަމަވެސް އޭނާއަށް ވަރުބަލިކަމެއް ނުލިބެއެވެ.\n"ޒެއްލު ރޭގަ ގެއަށް އައިއިރު ހުރި ގޮތް ދުށީންތަ؟" މޭޒުގެ ކޮޅުގައި އިން ރިޒްވާނުގެ ނަޒަރު ހޭޒަލްއިން އޭނާގެ ވައަތްފަރާތު މޭޒުދޮށުގައި އިން ސާއިރާއަށް ހުއްޓާލިއެވެ.\n"އާން!... އަހަރެން ބިރުން އެހެން ނުބުނަން މިހުންނަނީ... ބުނެވޭތަނުން އެކުއްޖާގެ މޫނުން ފެންނަ ހިތްހަމަޖެހުން ގެއްލިދާނޭތީ" ސާއިރާއަށް އަވަސް ނަޒަރެއް ހޭޒަލްއަށް ދެވުނެވެ.\n"އަހަންނަށް ވެސް ތިކަމާ ވިސްނޭ، ލިއަމް ހުރީ ޒެލްއާ ބައްދަލުކުރަން ބޭނުންވެފަ، އޭނާއާ ބައްދަލުވެދާނެކަމުގެ ބިރު ހޭޒަލްގެ އޮވޭ، އޭނާ ނުކުންނަން ޖެހިލުންވަނީ އެހެންވެ... އިޝްވާ ވެސް ބުނީ ލިއަމްއާ ބައްދަލުކުރާކަށް ހޭޒަލް ތައްޔާރެއްނޫނޭ، އެކަމަކު އަހަރެންގެ ހިތަށް އަރަނީ ލިއަމްއާމެދު ހޭޒަލްގެ ހިތުގައި އޮތް އެއްޗެއް ބޭރުވެގެންނޭ ހޭޒަލްގެ އެ ބިރު ފިލާނީ" ރިޒްވާނުގެ ޚިޔާލު ހާމަކުރިއެވެ.\n"ލިއަމްގެ ޢާއިލާ މީހުން ވެސް ކަންތައް އެކުރީ ކިހިނެއް؟... އެމީހުން ބަލާވެސްނުލި ހޭޒަލް ކިހިނެއްތޯ ވެސް... އަހަރެންގެ ޒެއްލު ހާދަ ހިތްވަރުގަދައޭ، އޭނާގެ އެކަނިވެރިވާކަން އަހަރެމެންނަށް ވެސް ނާންގާ، ހީނލާފައި ނިކަން ހަމަޖެހިލައިގެން އުޅެމުންދިޔައިރު ޝައްކު ވެސް ނުވި" ސާއިރާގެ ހިތަށް އަބަދުއަރާ އެއްޗެއް ހާމަކުރިއެވެ.\n"ސާއިރާ، އަހަރެން ބުނީމެންނު އެމީހުންނާއި އެމީހުން ކަންތައްކުރި ގޮތެއް އަހަންނަށް މުހިންމެއްނޫނޭ، އަހަރެމެންގެ ދަރިފުޅު މިހުންމީ... އޭނާ ކިތަންމެ ބޮޑުވެފައި ހުއްޓަސް އަހަރެމެންނޫނީ އެ ދަރިފުޅަށް މަދަދެއްވާނޭ ބަޔަކުނެތް، އޭނާ ވެއްޓުނީމަ ނަގަން ތިބި ބަޔަކީ އަހަރެމެން... އަހަރެންގެ ދަރިފުޅަށް އެހެންމީހަކު އަޅާލާނޭކަމަށް އަހަރެން އެއްފަހަރު ވެސް ނުވިސްނަން، ﷲ އިރާދަކުރެއްވިއްޔާ އެ ދަރިފުޅު މި ބުރަކަށިމައްޗަށް ލައިގެން އުފުލާނެހާ ވަރު އަދިވެސް އެބަހުރި، އަހަރެން ހާދަ އިންތިޒާރެއް ކޮށްފީމޭ... އެހިތުގެ ފާރުތައް ހިކި ހިނިތުންވާނޭ ދުވަހަކަށް" ރިޒްވާނުގެ އަތްތިލައިގެ ތެރެއަށް ސާއިރާގެ އަތްތިލަ ލައްވާލައި ބާރުކޮށްލިއެވެ.\n"ތީ އަހަރެންގެ ނަސީބު... އަހަރެންގެ ދަރީންގެ މައްޗަށް ﷲ ފޮނުވެވި ރަޙުމަތެއް... އިނދެގެން މިހާ ދުވަސްވީއިރު އަދިވެސް އަހަރެންގެ ހިތް ލެނބި ޖަޒުބާތުތައް އުތުރިއަރާ ފަދަ އައުކަންކަން ރިޒްވާނުގެ ފުށުން ފާޅުވޭ، އަދިވެސް އަހަރެމެންގެ ކައިވެނީގެ ފުރަތަމަ ދުވަސްތައްހެން ހީވަނީ" ލޯތްބާއެކު ރިޒްވާނުގެ އިނގިލިތަކާއެކު ދެއަތް މަހާލައި ހިނިތުންވެލިއެވެ. ރިޒްވާނަށް ހީނލެވުނެވެ. އެ ހުދުހުދު ދަތްތައް ފާޅުވާވަރަށެވެ.\n"ތީ އަހަރެން ލިބުމަށް އެދިއެދި ހުރި ލޯތްބެއް" ހިނިތުންވުމުގެ ތެރެއިން ރިޒްވާނު ބުނެލިއެވެ.\nމޭޒު ފެންނާނޭހެން އެނބުރިލި ހޭޒަލްއަށް އޭނާގެ މަންމައާއި ރިޒްވާނު ތިބިގޮތް ފެނުނެވެ. އެ ދެ މީހުންގެ މޫނުން ފާޅުވާ ހިނިތުންވުން ފެނި ބޭއިޚްތިޔާރުގައި އޭނާއަށް ހިނިތުންވެވުނެވެ.\n"ކޮންމެ ފިރިހެނަކީ ރިޒްވާނު ބައްޕަ ފަދަ މީހަކަށް ވާނެނަމަ، އޭރުން ކޮންމެ އަންހެނެއްގެ ހިތުގައި ޔަގީންކަންވާނެ، ދެމެދަށް ވަދެ ވަކިކުރާ އެއްޗެއްކަމުގައި އޭރުންވާނީ ހަމައެންމެ ކަމެއް... މަރުވުން... އެހެންވިޔަސް އެއީ ވަގުތީ ވަކިވުމެއް، ދުނިޔެވީ ވަކިވުމެއް... އަހަރެން އެދުނީ ދާއިމީ ބައިވެރިއަކަށް، ހުރިހާ ގޮތަކުން ފުރިހަމަ ބައިވެރިއަކަށް... މޭބީ ދެޓްސް ޓޫ މަޗް ޓު އާސްކް، އެކަހަލަ މީހަކު މިދުނިޔެއިން ލިބެންނެތީ..." ހިނިތުންވުމުގެ ފަހަތުގައި ހޭޒަލްގެ އަޑު ސިއްރުވެފައި ވިއެވެ.\nރިޒްވާނު އަތުން އައުމަށް ހަނާއަޅާލިއެވެ. އެއާއެކު ހޭޒަލް މަޑު ހިނގުމެއް މޭޒު ކައިރިއަށް އަތުވެއްޖެއެވެ. މޭވާތަށި ނުކައި ހުރުމުން އެއަށް ރިޒްވާނު އިޝާރާތްކުރިއެވެ. މޭޒުދޮށުގައި ހޭޒަލް އިށީނުމުން ސާއިރާ ވާހަކަދައްކަން ފެށިއެވެ. ޢާއިލާގެ ހުރިހާ ކުދީން ދަތުރަކު ދާން ޚިޔާލުބަދަލުކުރިއެވެ. އެ ވާހަކައިގެ ތެރެއިން ހަވީރު ހޭޒަލް ބޭރަށް ދާން ގަސްދުކޮށްފައި އޮތްކަން ބުންޏެވެ. ރިޒްވާނު ގާތު އޭނާ ގެންގޮސްދެވިދާނެތޯ އެއްސެވެ.\n"ދާރިއަން އޭނައަށް ކިޔަނީ..." ރިޒްވާނު ކުރި ސުވާލަށް ހޭޒަލް ޖަވާބުދިނެވެ.\n"ފޯނުން އެކަހަލަ ކަމަކާ ވާހަކަދެއްކުމަށްވުރެ ރަނގަޅުވާނީ ވެސް ބައްދަލުކޮށްލުން، ޒެލް ބޭނުންވާ އެއްޗެއް އެބަހުރިތަ؟ ލެޕްޓޮޕެއް އެއްޗެއް ވެސް ދަރިފުޅު ނުގެންގުޅެމެންނު، ދޮންބެއަށް އެނގޭނެ ރަނގަޅު ވައްތަރުތައް..." ރިޒްވާނު ވިސްނާލިއެވެ.\n"އަދި އެކަހަލަ އެއްޗެއް ބޭނުމެއްނުވޭ... އިހަށް ވާހަކަދައްކާލާނީ، އޭނާގެ ވިސްނުން ހުރިގޮތެއް ޔަގީންކޮށްލާފަ އެއްޗެއް ބޭނުމިއްޔާ ބައްޕަ ގާތު ބުނާނަން" ހޭޒަލް ބުނެލިއެވެ.\n"އޯކޭ... އެކަމް ތި ތަށީގެ ހުރި އެތިކޮޅު ހުސްކޮށްލަންވާނެ، ބޭރަށް ދެވޭނީ އޭރުން" ރިޒްވާނު ބުނެލިއެވެ. ހޭޒަލްއާއި ސާއިރާއަށް ރިޒްވާނު ބުނެލިގޮތް މަޖާވިއެވެ.\nކަރުގައި އޮތް ޓައީ ނަގައި ޖެހިގެން ހުރި ސީޓުމައްޗަށް ދާރިއަން އެއްލާލިއެވެ. ހިތްއަވަސްވެފައިވާއިރު ކާރު ޕާކުރާނޭ ތަންކޮޅެއް ނުލިބިގެން ކުދިކިޔާލެވުނެވެ. ތަންކޮޅެއް ލިބުނުއިރު ލިބުނީ އޭނާ ހޭޒަލްއާ ބައްދަލުކުރާ ރެސްޓޯރެންޓާ މާދުރުންނެވެ. ކާރުން ފައިބައިގެން އަންނަމުން އޭނާ އަތުކުރީ އޮތް ގަޑިއަށް ބަލާލިއެވެ. ހަތަރުގަޑި ފަނަރަ ހިނގަންވާއިރަށް ހޭޒަލްގެ ކުރިން ރެސްޓޯރެންޓުގައި އިންނަން ދާރިއަން ގަސްދުކުރިއެވެ. މިހާރު ގަޑިން ހަތަރުގަޑި ވިހިވެއްޖެއެވެ. އިތުރު ހިތްނުތަނަވަސްކަމެއް އޭނާއަށް ލިބުނެވެ. ދެފަޔަށް ބާރުލައި ހިނގުން ހަލުއިކޮށްލިއެވެ. ރެސްޓޯރެންޓު ފެންނަންވީއިރަށް އޭނާއަށް މަޑުމަޑުން ދުވެވެން ފެށިއެވެ.\nރެސްޓޯރެންޓަށް ވަންނަ ދިމާ ހުރި ދެ ހަރުފަތުގެ ސިޑި ކުރިމަތީ ދާރިއަން މަޑުޖެހިލިއެވެ. ނޭވާ ހަމައަކަށް އެޅެންދެނެވެ. ގޮށްފަތީގައި މެޔާ ދިމާއިން އޭނާގެ ކަނާއަތް ހިންގާލިއެވެ. ތެޅިތެޅި އޮތް ހިތަށް ވިސްނައިދިން ކަހަލައެވެ. އެހެންވިޔަސް މޮޔައެއްހެން އެ ތުންފަތަށް ވެރިވެފައިވާ ހިނިތުންވުން ފިލުވާލައި ސީރިއަސްކަން ގެނައުމަށް ކުރި މަސައްކަތް ދިޔައީ ބޭކާރުވަމުންނެވެ. އިތުރަށް މަޑުކުރުމުން ގެއްލެނީ އަގުހުރި ވަގުތުތަކެއްކަން ވިސްނި ދާރިއަން ހަރުފަތްތައް ގިރާކޮށް އެތެރެއަށް ވަދެއްޖެއެވެ. ރެސްޓޯރެންޓުގެ ހާމަޑެކަށް އެރުމަށް ހުރި ސިޑީގެ ހަރުފަތްތަކުން އޭނާ އެރިއެވެ. ދެ މޭޒެއްގައި މީހުން ތިއްބެވެ. އެކަހެރިކޮށް އަންހެންކުއްޖަކު މޭޒެއްގެ ދޮށުގައި އިނީތީ ދާރިއަންއަށް ފެނުނެވެ. ދާރިއަންއަށް މަޑުކޮށްލެވުނީ ހޭޒަލް ނުފެނިގެންނެވެ. އަތުކުރީ އޮތް ގަޑިއަށް އޭނާ ބަލާލިއެވެ.\n"ހޭޒަލްއަށް ނާދެވުނީތަ؟" ކުއްލިއަކަށް ދާރިއަންގެ ހިތަށް އެރިއެވެ. އެވަގުތު ވެއިޓަރެއް އޭނާގެ ކައިރިން އަޅާފައި ތަބަށް ހިފައިގެން ދިޔައެވެ. އޭނާ ގޮސް ހުއްޓުނީ އަންހެންކުއްޖާ އިން މޭޒު ދޮށުގައެވެ. ތަބަކުން ނެގި ޖޯޑު ބެހެއްޓި ވަގުތު އޭނާއަށް އެ އަންހެންކުއްޖާގެ މޫނުގެ އެއްފަޅި ފެނުނެވެ. ދަންނަވައްތަރު ޖެހިއެވެ. ހަނދާނަށް އައީ އިޝްވާގެ ކުލިނިކުން ނުކުންނަ އަންހެންކުއްޖާގެ މަތިންނެވެ.\n"އެއީ އެ އަންހެންކުއްޖާ... މިކަހަލަ ތަނެއްގައި އޭނާ އެކަނިމާއެކަނިތަ؟... ބައިވެރިވާނޭ މީހަކުވެސް ނެތީތަ؟... ނެވާ މައިންޑް، އަހަންނާ ބެހޭކަމެއްނޫން އެއީ، އަހަރެން އިމޯޝަނަލްވާން އެއީ ކާކުކަމެއް ވެސް ނޭނގެ، ދެރައީ އޭނާ އޭނދީ އަހަންނާއި ހޭޒަލް ތިބޭތަނުގާވީމަ" ދެފަރާތަށް ބޯހޫރާލައި ދާރިއަން އައިސް ހުސްކޮށް ހުރި މޭޒެއްގައި އިށީނެވެ. އޭނާ ފޯނު ނަގައި ހޭޒަލްއަށް ގުޅިއެވެ.\n"ކޮންއިރެއް ހޭޒަލްގެ އިންތިޒާރުގަ އިންނަތާ" ހޭޒަލް ހެލޯއޭ ބުނިއަޑަށް ދާރިއަން ބުންޏެވެ. ފޯނަށްވުރެ ބޮޑަށް އޭނާއާ ދާދި ގާތުން އެ އަޑު އިވުނުހެން ވެސް ހީވިއެވެ.\n"ތީ ދޮގެއް، އަހަރެން ވެސް މިއިނީ އެތަނުގައި، މިތާ ހުރިނަމަ އަހަންނަށް ފެންނާނެ" ހޭޒަލް ބުނެލިއެވެ.\n"މިތާނަމަ އަހަންނަށް ވެސް ހޭޒަލް ފެނުނީސް" ދާރިއަން ގޮނޑިން ތެދުވިއެވެ.\n"ކޮބާ ތީނަ؟..." ހޭޒަލް ގޮނޑި ފަހަތަށް ޖައްސާލައި ތެދުވިއެވެ. އެ ޑެކަށް އަރަން ހުރި ސިޑި ފެންނާނޭހެން އޭނާ އެނބުރިލިއެވެ. ހުރިހާ ދިމާއަށް ނަޒަރު ހިންގާލި ދާރިއަންއަށް ފޯނުކަންފަތުގައި ޖައްސާލައިގެން ހުރި ހޭޒަލް ފެނިއްޖެއެވެ. އޭނާ ފޯނުކޯލު ކަނޑާލައި ދާރިއަންއަށް ބަލަން ހުރެ ކުޑަކޮށް އަތުން ހަނާއަޅާލިއެވެ.\n"އިޒް ދިސް ރިއަލް... އެއީ ހޭޒަލްއަށްވާނީ ކިހިނެއް؟" ކުރިއަށް ފިޔަވަޅެއް އެޅުމުގެ ކުރީން ދާރިއަންއަށް އަމިއްލަ ހިތާ ސުވާލުކޮށްލެވުނެވެ. (ނުނިމޭ)


Inthikhaab thakaa behey gaanoon thakah islaahu husha halhanee | Mihaaru\nއިންތިޚާބުތަކާ ބެހޭ ގާނޫނުތަކަށް އިސްލާހު ގެންނަން މިއަހަރު ހުށަހަޅާނަން: އަނިލް\nއޭޖީ އަނިލް: އިންތިޚާބުތަކާ ބެހޭ ގާނޫނަށް އިސްލާހު ގެންނަނީ ވޯޓަށް ނުފޫޒު ނުފޯރުވޭނެ ގޮތް ހެދުމަށް ކަމަށް ވިދާޅުވި --ފޮޓޯ/މިހާރު\n11 ޖެނުއަރީ 2018 - 16:19\nއިންތިޚާބުތަކާ ބެހޭ ގާނޫނަށް އިސްލާހު ގެންނަން މިއަހަރު ރައްޔިތުންގެ މަޖިލީހަށް ހުށަހަޅުއްވާނެ ކަމަށް އެޓާނީ ޖެނެރަލް މުހައްމަދު އަނިލް ވިދާޅުވެއްޖެ އެވެ.\nޕީއެސްއެމްގެ ޕްރޮގްރާމެއްގައި އަނިލް ރޭ ވިދާޅުވީ އިންތިޚާބާ ބެހޭ ގާނޫނަށް ބަދަލު ގެންނަނީ 2013 ގެ ރިޔާސީ އިންތިޚާބާ ގުޅިގެން ސުޕްރީމް ކޯޓުން އޭރު ނެރުނު ގައިޑްލައިންގައި ހުރި ކަންކަން ގާނޫނުގެ ތެރެއަށް ފައްތަން ކަމަށާއި އެއީ އިންސާފުވެރި އިންތިޚާބަކަށް މަގުފަހި ކުރާނެ ކަންތައްތަކެއް ކަމަށެވެ. ގާނޫނުތަކަށް އިސްލާހު ހުށަހަޅަނީ އެ ގައިޑްލައިންގައި ހުރި ކަންކަމަށް އިތުރު ތަފްސީލުތަކެއް ބޭނުުންވާތީ ކަމަށް އަނިލް ވިދާޅުވި އެވެ.\n"އެ ގައިޑްލައިންގައިވާ ކަންތައްތައް އަޅުގަނޑުމެން މިހާރު ވާނީ ކަމާބެހޭ ގާނޫނުތަކަށް، އެއީ ރިޔާސީ އިންތިޚާބުގެ ގާނޫނާއި އިންތިޚާބުތަކާ ބެހޭ އާންމު ގާނޫނު އަދި ރައްޔިތުންގެ މަޖިލީހުގެ އިންތިޚާބުގެ ގާނޫނަށް ވެސް މި އިސްލާހު ގެނައުމަށް މިހާރު ވާނީ ފަރުމާ ކޮށްފައި،" އަނިލް ވިދާޅުވި އެވެ.\nމީގެ އިތުރުން އަނިލް ވިދާޅުވި ގޮތުގައި ވޯޓާ ރެޖިސްޓްރޭޝަންގެ ނިޒާމު އިތުރަށް ހަރުދަނާ ކުރުމަށާއި އިންތިޚާބުތަކުގައި ވޯޓަށް ނުފޫޒު ފޯރުވުން ހުއްޓުވުމަށް އިތުރު ހަރުކަށި އުސޫލުތަކެއް ވެސް އެ އިސްލާހުތަކުގައި ހިމަނާނެ އެވެ.\nކުރިއަށް އޮތީ މިއަހަރުގެ ރިޔާސީ އިންތިޚާބާއި އަންނަ އަހަރުގެ މަޖިލީހުގެ އިންތިޚާބު ކަން ފާހަގަ ކުރައްވައި، އަނިލް ވިދާޅުވި ގޮތުގައި މިއަހަރު 45 ބިލެއް މަޖިލީހަށް ސަރުކާރުން ހުށަހަޅާނެ އެވެ.\nއޭގެ ތެރޭގައި އެންމެ މުހިންމު އެއް ބިލެއްގެ ގޮތުގައި އަނިލް ފާހަގަކުރެއްވީ މަދަނީ އިޖްރާއާތުގެ ބިލެވެ. ރާއްޖޭގައި އެންމެ ގިނައީ މަދަނީ މައްސަލަތައް ކަން ފާހަގަ ކުރައްވައި، އެ ބިލް ތައްޔާރު ކުރުމުގެ މަސައްކަތް ކަމާބެހޭ މުއައްސަސާތަކާ ގުޅިގެން ކުރަމުން އަންނަ ކަމަށް އަނިލް ވިދާޅުވި އެވެ. އޭނާ ވިދާޅުވީ މިއަހަރުގެ ތެރޭގައި އެ ބިލް ވެސް މަޖިލީހަށް ހުށަހަޅުއްވާނެ ކަމަށެވެ.\nމީގެ އިތުރުން އިންޝުއަރެންސްގެ ބިލާއި އެސެޓް ރިކަވަރީގެ ބިލަކާއި ރިއަލް އެސްޓޭޓް ވިޔަފާރިއާ ބެހޭ ބިލެއް ވެސް މިއަހަރު ހުށަހަޅާނެ ކަމަށް އަނިލް ވިދާޅުވި އެވެ.\nއެޓާނީ ޖެނެރަލް ކުރީގެ އޭޖީ މުހައްމަދު އަނިލް\n23 ކޮމެންޓް, 132 ރިއެކްޝަންސް\nގާނޫނާކުޅެނީ ކީއްކުރަން އަޅޭބުނެބަލަ ގާނޫނަކީ ދެއިރު ދެދަޅައަށް ހެދުން ބަދަލުކުރާހެން ބަދަލުކުރާ އެއްޗަކަށް އަނިލްގެ ވެރިކަމުގައި ހަދައިފި. ދެން އަތްޖަހާ.\nޢަބްދުﷲ ޔާމީން ކިޔާމީހަކަށް ނޫނީ ކުރިމަތި ނުލެވޭގޮތް ހަދާތި.\nކޮންބައެއް ހައްދަންބާ ދެން މީނަ މިއަރާ މާ ރަނގަޅު މީހަކަށް ވެގެން އިންތިހާބަށް ނުފޫޒުފޯރުވުން ހުއްޓަން މަސައްކަތްކުރާ ވާހަކަ މިދައްކަނީ؟ އެންމެނަށްވެސް އެނގޭ ދޯ މިހާރު ހަމަ ތިއުޅެނީ އޭގެ އިދިކޮޅަށް މަސައްކަތްކުރަންކަން. ކީއްކުރާނީ ލާރިކޮޅެއް ދޭއިރަށް އަމިއްލަ ނަފްސް ވިއްކާލަ މުސްލިމުން އުޅެންޏާ ވާނީ މިހިން. ފައިސާނަގާފަ ދެކޮޅަށް ވޯޓު ދިނުން މިމީހުނަށް ހަރާންވަނީ، ވޯޓު ވިއްކާލުން އެއީ ހަރާންކަމެއް ނޫން ދޯ. އެއީ ރިޝްވަތެއް ނޫންބާ؟\nމަނިކުފާނު ވެސް މަރުވާނެ ކަން ހިއްޕުޅަށް ގެނަނަވާނެ ކަން ހަނދުމަ ހުރޭތޯ، އަބަދު ބޮޑު ކަން މަތީ ނުހުރެވޭނެ ދެއްތޯ\nތިކަންކުރާނެކަން މާކުރިންވެސް އެގޭ ! ޔާމީނުއަށް ނޫން މީހަކަށް ވެރިކަމަށް ކުރިތިނުލެވޭނެ ގޮތަށް ޤާނޫނު ބަދަލު ކުރާނެ ! މީ ޔަޤީން ކަމެއް !\nގައިޑްލައިން އަކީ ވަކި ބަޔަކަށް އިންތިޚާބު ކާމިޔާބު ކޮށްދޭން ހެދި އެއްޗެއް. ބެދޭ މަޅި ނުފެންނާނެއޭ ބުނާތީ އަޑު އަހަން!\nސުރުހީ ކިޔާލާފަ ފޮޓޯގައިން މީހާއަށް ބަލާލާފަ ރުޅިއައި ބަޓަނަށް ފިތާލައިފިން!\nމަވެސް ހަމަ އެހީ އެހެން - #މީޓޫ!\nތިޔަ އުޅެނީ ބޮނޑިބޯން ވެގެން.\nތިޔަހެން ހަދާ ގާނޫން ތަަކަކުން ރައްޔިތުން ނުބަނދެވޭނެ... ތިޔަށް ވުރެ މަތިވެރިފަރާތެއްވާ ކަން އޭޖީ މެން ހަދުމަކުރަންވާނެ\nއިންތިޚާބު ތަކާއި ބެހޭ ގާނޫނު ތަކަށް އިސްލާހު ހުށައަޅާއިރު މަމެން އުއްމީދު ކުރަމޭ މިރާއްޖޭގެ ޕޮލިޓިކަލް ލޭންޑްސްކޭޕް ބިއުޓިފުލް ލޭންޑްސްކޭޕަށް ބަދަލު ކުރުމަށް ޓަކައި އިންތިޚާބު ތަކުގައި އަމިއްލަ ގޮތުން ވާދަ ކުރާ ކެންޑިޑޭޭޓުން ޕާރޓީގެ ޕްރައިމަރީ އިން ބައިވެރިވާ ކެންޑިޑޭޓަކާއި އެއް ވަރަށް މަސައްކަތް ކޮށް އެ ޕްރޮސެސް ގެ ތެރޭން އެފަދ މީހަކު އެންމެ ބޮޑު ތިން އިންތިޚާބު ތަކުގައި ބައިވެރި ވެވޭނެ ގޮތް ހަދާނެ ކަމަށް. އެއީ 1. ރިޔާސީ އިންތިޚާބު 2. މަޖްލީސް އިންތިޚާބު 3. ލޯކަލް ކައުންސިލް އިންތިޚާބު. މި3އިންތިޚާބުގައި އަމިއްލަ ގޮތުން ވާދަ ކުރާ ކެންޑިޑޭޓުންނަށް ރިސްޓްރިކްޝަންސް ތައް ބޮޑު ވެ އެ މަގު ވަރަށް ކުޑަ ކޮށް ތަނަވަސް ކޮށްފައި ބާއްވާނަމަ ރާއްޖޭގައި ޕޮލިޓިކަލް ސައެންސް ފޮތުގައި ބަޔާން ކުރެވިފައިވާ އުސޫލުން ބިއުޓިފުލް މައިންޑުން އަންނާނީ. އައްޑޫ މީދޫ ދާއިރާ އަށް މާލޭ މީހަކު މަޖްލީހުގެ މެމްބަރަކަށް ހޮވުން އެއީ ދެން ދިވެހިން ލަދު ގަންނަން ޖެހޭނެ ކަމެކޭ. މީދޫ ދާއިރާ ތަމްސީލް ކުރާނީ މީދޫ މީހުން.\nމީދޫ އެއްނޯވެއެއްނޫން. އޮންނަނީ ހުޅުމީދުއެއްނޫން.


raees solih and nasheed and mariyage massal ACC ah\nރައީސް ޞާލިޙާ ރައީސް ނަޝީދު އަދި މާރިޔާގެ މައްސަލަ އޭސީސީއަށް\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއި ކުރީގެ ރައީސް އަދި ރައްޔިތުން މަޖިލީހުގެ ރައީސް، މުހައްމަދު ނަޝީދާ ޑިފެންސް މިނިސްޓަރ މާރިޔާ އަހްމަދު ދީދީގެ ކޮރަޕްޝަންގެ މައްސަލަތަކެއް އެންޓި ކޮރަޕްޝަން ކޮމިޝަން ހުށަހަޅައިފިއެވެ.\nމިމައްސަލަ ހުށަހަޅާފައިވަނީ ޕްރޮގްރެސިވް ކޯލިޝަންގެ ފަރާތުންނެވެ. މިކަން ހާމަކުރައްވާފައިވަނީ ޕްރޮގްރެސިވް ކޯލިޝަންގެ ވަކީލުންގެ ފަރާތުން މިއަދު ހަވީރު ބޭއްވި ނޫސްވެރިންގެ ބައްދަލުވުމެއްގައެވެ. ގާނޫނީ ވަކީލުންގެ ޓީމުގެ ފަރާތުން ވާހަކަދެއްކެވި އަލްއުސްތާޒު މުހައްމަދު ޝަހީދު ވިދާޅުވީ ރައީސް އިބްރާހީމް މުހައްމަދު ސޯލިހުގެ މައްޗަށް ތުހުމަތުކޮށްފައިވަނީ ވެރިކަމާއި ޙަވާލުވިފަހުން\nއަމިއްލަ ދަތުރުފުޅުތަކުގައި ދައުލަތުގެ މުދާ ބޭނުން ކުރެއްވި މައްސަލައެވެ. ރައީސް ނަޝީދުގެ މައްޗަށް ތހުމަތު ކުރަނީ ހުވަދު އަތޮޅުގެ ރަށްތަކަށާއި ދެކުނުގެ ރަށްތަކަށް އެމަނިކުފާނު ކުރެއްވި ދަތުރުފުޅުގައި ރައްޔިތުން މަޖިލީހުގެ މީޑިއާ ރަސްމީ ޓްވީޓާ އެކައުންޓުން ބޭނުންކުރެއްވި މައްސަލައެވެ. ޑިފެންސް މިނިސްޓަރު މާރިޔާ އަހްމަދު ދީދީގެ މައްޗަށް ކުރަނީ ޔޫއޭއީ ގެ އިންޓީރިއާ މިނިސްޓަރާ ބައްދަލު ކުރެއްވިއިރު އެކަމަނާގެ ދަރިކަލުން ބައިވެރި ކުރި މައްސަލަ އެވެ.


ޤުރްއާން ކިޔެވުމުގެ ކުޑަކުދިންގެ މުބާރާތުގެ އޮޑިޝަން އެއް ޕީއެސްއެމް އިން އުނގޫފާރުގައި ބާއްވަނީ – Ungoofaaru\nބަނޑޭރިގަނޑު/ޙަބަރު/ޤުރްއާން ކިޔެވުމުގެ ކުޑަކުދިންގެ މުބާރާތުގެ އޮޑިޝަން އެއް ޕީއެސްއެމް އިން އުނގޫފާރުގައި ބާއްވަނީ\nއިބްރާހީމް ޒަޔާން 22 އޭޕްރިލް 2016\n0 181 މިނެޓެއް ނުވަނިސް ކިޔާލެވޭ\nޕަބްލިކް ސާވިސް މީޑިއާގެ ދިވެހިރާއްޖޭގެ އަޑާއި ޓެލެވިޜަން މޯލްޑިވްސް އިން އިންތިޒާމް ކޮށްގެން ކޮންމެ އަހަރަކު ބާއްވަމުން އަންނަ ޤުރްއާން ކިޔެވުމުގެ ކުޑަކުދިންގެ މުބާރާތަށް ކުދިން ހޮވުމަށް ބާއްވާ އޮޑިޝަން އުނގޫފާރުގައި ވެސް ބާއްވާ ގޮތަށް ހަމަޖެހިއްޖެއެވެ.\nރ.އުނގޫފާރުގެ އިތުރު އޮޑިޝަން އޮންނަނީ މާލެއާއި ހ.ދ. ކުޅުދުއްފުށި ، ލ.ފޮނަދޫ އަދި އައްޑޫ ސިޓީގެ ހިތަދޫގައެވެ. މާލޭގައި ބާއްވާ އޮޑިޝަން މި އެޕްރީލް މަހުގެ 28،29،30 އަދި މެއި މަހު 1 ވަނަ ދުވަހު ، ދިވެހިރާއްޖޭގެ އަޑުގެ ރޭޑިއޯ ބިލްޑިންގ ގައި އޮންނާނެއެވެ. މުބާރާތުގެ އޮޑިޝަންގައި ކިޔެވުމަށް އެޕްލިކޭޝަން ފޯމެއް ހުށައަޅާކަށް ނުޖެހެއެވެ. އެކުއްޖެއްގެ އުމުރު ފުރާއިން ވާދަ ކުރަން ބޭނުންވާ ގޮފީގެ ކިޔެވުން އޮންނަ ގަޑި ތަކުގެ ތެރެއިން ކޮންމެވެސް އެއްގަޑިއެއްގައި އައިޑީ ކާޑު ނުވަތަ ފޮޓޯޖެހި ރަސްމީ ލިޔުމެއް ހިފައިގެން އައުމުން އޮޑިޝަނުން ފުރުސަތު ލިބޭނެ ކަމަށް ޕީއެސްއެމް އިން މައުލޫމާތު ދެއެވެ. އަދި މާލޭގައި ބާއްވާ އޮޑިޝަންގައި ރާއްޖޭގެ ކޮންމެ އަތޮޅެއްގެ ކުއްޖަކަށް ވެސް ބައިވެރިވުމުގެ ފުރުސަތު އޮންނާނެ ކަމަށް ވެސް މައުލޫމާތު ދެއެވެ.\nއަތޮޅުތެރޭގައި ބާއްވާ އޮޑިޝަން މި އަންނަ މެއި މަހު ތެރޭގައި ބާއްވާއިރު އޮންނާނެ ވަކި ދުވަހެއް ފަހުން އިއުލާން ކުރާނެ ކަމަށް ޕީއެސްއެމުން މައުލޫމާތު ދެއެވެ.\nއޮޑިޝަނުން 700 ކުދިންނަށް ފުރުސަތު ލިބޭ މި މުބާރާތުގައި3އުމުރު ފުރައިން ނުބަލާ ކިޔުމުގެ ގޮއްޕާއި ބަލައިގެން ކިމުގުގެ ގޮފީގައި ކިޔެވުމަށް ހަމަޖެހިފައި ވެއެވެ. އެއީ5އަހަރާއި7ދެމެދު ،7އަހަރާއި 10 އަހަރާއި ދެމެދު އަދި 10 އަހަރާއި 13 އަހަރާއި ދެމެދުއެވެ.\nރަމަޟާންމަހު ކުރިއަށްދާ މިމުބާރާތުގައި ކޮންމެ ކުއްޖަކަށްވެސް ބައިވެރި ވެވޭނީ އެ ކުއްޖެއްގެ އުމުރުފުރައިން ކޮންމެވެސް އެއް ގޮތްޕެއްގައެވެ.\nPSM Quran އޮޑިޝަން\nޤާރީ ކޯހުގެ ނަތީޖާ ފާޅުކުރުން މިރޭ ބާއްވަނީ\nރެކޯޑު އަދަދަކަށް ޤްރުއާން މުބާރާތުގައި ކުދިން ބައިވެރި ވެއްޖެ\nޤުރުއާން މުބާރާތަށް އިނާމު ހުށައެޅުމުގެ ފުރުސަތު ހުޅުވާލައިފި


ހިނިތުންވެލާށޭ ކަލާ 1 – Esfiya\nހިނިތުންވެލާށޭ ކަލާ 1\nހެނދުނު އަށެއް ޖަހައިފިއެވެ. މަޑު ނޫކުލައިގެ ދެބުރިއަށް ނަގައިފައިހުރި ގެއެއްގެ ކުރިމަތީގައި ހުރި ޖޯލިފައްޗެއްގައި އިން 23 އަހަރުގެ އިޒްހާ އިނީ އިނގިރޭސި ބޯ ވާހަކަ ފޮތެއް ކިޔާށެވެ. ފެންނަ ފެނުމަށް ވަރަށްވެސް ރީއްޗެވެ. ދިގު ބޯ އެސްފިޔަތަކެއްގެ ދަށުގައިވާ މަޑު، މުށިކުލައިގެ ދެލޮލާއި އުނަގަނޑާއި ހިސާބަށް އަރާ ފަން، ގަދަ މުށިކުލައިގެ، ބޯ އިސްތަށިގަނޑަކީ ގިނަ މީހުންގެ ސަމާލުކަން އެންމެ ފަސޭހައިން ދަމައިގަންނަ ކަންކަމެވެ. ލިބިފައިފާ ކުރު އިސްކޮޅުންނާއި ބައްޓަން ރީތި ތުނި ދޮން ހަށިގަނޑުން ބޮޑަށް ވައްތަރީ ދެކުނު ކޮރެއާގެ ކުއްޖަކާއޭ ބުންޏަކަސް ދޮގަކަށް ނުވާނެއެވެ. އިޒްހާ އެހެން އިންދައި ސިހުނީ ކޮންމެވެސް މީހަކު އޭނާގެ ފޯނަށް ގުޅަން ފެށި އަޑަށެވެ. ވާހަކަ ފޮތް ލައްޕައިލަމުން ފޯނަށް ބަލައިލިއެވެ. ގުޅަނީ އޭނާގެ ދޮންބެ، އިޒްއާންއެވެ. އޭނާ މަޑުމަޑުން ފޯނުނަގައި ކަންފަތުގައި ޖަހައިލިއެވެ.\n“ހަލޯ..؟” އިޒްހާ މަޑުމަޑުން ބުނެލިއިރު ރަނގަޅަށް އަޑުއަހާ މީހަކަށް އެ އަޑުގައިހުރި ތުރުތުރުވުން ފާޅުނުވެއެއް ނުދާނެއެވެ.\n“އިޒްހާ! މިއަދު މެންދުރު ދޭއް ޖެހުމުގެ ކުރިން ދެ މީހުންނަށްވާވަރަށް ކޮންމެހެން ހަދައިފައިވެސް ކާން ހަދައިފަ ބަހައްޓާތި!” ހަރުކަށިކަން އެކުލެވިފައިވީ އެ އަޑުން އެއްނޭވާއިން އެހެން ބުނެލުމަށްފަހު އިޒްހާއަށް ވާހަކަ ދައްކަން ފުރުސަތެއް ދިނުމެއްނެތި އިޒްއާން އަވަހަށް ފޯނު ބޭއްވިއެވެ.\nއިޒްހާ ހައިރާންވިނަމަވެސް އަޅައިނުލީ އެއީ އިޒްއާންގެ ގޮތްކަމުގައި ވާތީއެވެ. ދެމީހުންނަކީވެސް އެއްބަނޑުއެއްބަފާ ދެމީހުން ނަމަވެސް ވާހަކަ ދައްކަނީ ދައްކަން މަޖުބޫރުވެގެންނެވެ. އިޒްހާ އިޒްއާން އާއި ވާހަކަ ދައްކަން އެންމެ ޖެހިލުންވަނީ މި ސަބަބައް އެކަންޏެއްނޫނެވެ. އިޒްއާންގެ އެހުންނަ ހަރުކަށިކަމުންނާއި ނުރައްކާތެރިކަމުންވެސް އިޒްހާ ޖެހިލުންވެއެވެ. ނަމަވެސް އަދި މިއަދާއި ހަމައަށްވެސް އިޒްއާން އިޒްހާއަށް ގޯސްގޮތަކަށް ކަމެއް ކޮއްފައެއްނެތެވެ.\nމެންދުރު ދޭއްޖެހީ އިޒްހާ ސިޓިންރޫމުގައި ޓީ.ވީ ބަލަން އިންދައެވެ. ނަމަވެސް ދެތިން މިނެޓެއް ނުވެ ބޭރުން ބަޔަކު ވާހަކަދައްކާ އަޑު އިވުނެވެ. އިޒްހާ ވަގުވަގަށްގޮސް ބޭރު ބަލައިލިއިރު ފެނުނީ އިޒްއާން އާއި އޭނާގެ ދެކޮޅުގައި ތިބި ދެ ޒުވާނުން އެ ދިމާއަށް އަންނަ ތަނެއެވެ. އެދެ ޒުވާނުންގެ މޫނަށް ބަލަެިލައިފައިވެސް އެއީ ހަމަ އިޒްއާންއެކޭ އެއްފަދައިން 26 އަހަރުގެ ޒުވާނުންކަން ޔަޤީންވިއެވެ. އިޒްހާ އަވަހަށް އެމީހުންނަށް ފެންނަންވާއިރަށްގޮސް ކޮޓަރިއަށްވަނެވެ. ނަމަވެސް އެހެނެއް މާކަ ގިނައިރަކު ނޯވެވުނެވެ. މީހަކު ދޮރުގައި ޓަކި ތަޅަން ފެށި އަޑަށް އިޒްހާގޮސް ދޮރު ހުޅުވައިލިއިރު ކުރިމަތީގައި އޮފީސް ޔުނީފޯމްގައި ލައިގެންހުރި ފަޓުލޫނުގެ ދަށަށް އަތް ޖަހަެިލައިގެންހުރި މީހަކީ އިޒްއާން ނޫން އެހެން މީހަކު ނޫނެވެ. ހަމަ އެ ހަރުކަށި ނުރައްކާތެރި ބެލުމެވެ. ހަމަ އެ ބައިމަތި ފުޅާކަމާއި ޝަޚުސިއްޔަތު ވަރުގަދަކަމެވެ. އިޒްއަން އާއި އިޒްހާ އިސްކޮޅު ޖައްސައިގެން ބަލައިލާއިރަށް ޔަޤީނުންވެސް އިޒްހާ އަރާނީ އިޒްއާންގެ މޭމައްޗާއި ހަމައަށެވެ. އެހާވެސް އޭނާ ދިގެވެ.\n“ދޮ..ދޮންބޭ؟” އިޒްހާއަށް ހައިރާންވިވަރުން ބުނެވުނެވެ.\nއިޒްއާން ދެކޮޅު ބަލައިލުމަށްފަހު އިޒްހާގެ މޭގައި އަޅައި މަޑުމަޑުން ކޮޓަރިއަށް ކޮއްޕައޮލަމުން އިޒްއާންވެސް ވަދެ ދޮރު ލައްޕައި ތަޅުލިއެވެ. އިޒްހާގޮސް ޖެހުނީ ކައިރީގައި ހުރި އަލަމާރީގައެވެ. އެއާއިއެކު އަލަމާރިމަތިން އޭނާ އިސްކޫލު ދައުރުގައި ލިބުނު ބަރު ޓްރޮފީއެއް އޭނާގެ ބޮލާއި ދިމާއަށް ވެއްޓެންއައެވެ. އިޒްއާން ހުށިޔާރުކަމާއިއެކު އަވަހަށްގޮސް ޓްރޮފީ ހިފިއެވެ. އަޒްހާއަށް އެއިރު ހުރެވުނީ ބޯމަތީގައި އަތް އަޅައިގެން ލޯވެސް މަރައިގެންނެވެ.\n“އިޒްހާ.. ސޮރީ އެބައުޓް ދެޓް ސަޑަން މޫވް.” އިޒްއާންގެ މަޑުމައިތިރި ފިރިހެންވަންތަ އަޑު އޭނާގެ ކަންފަތުގައި ޖެހުމާއިއެކު ޤަބޫލުނުކުރެވިފައި ދެލޯ ހުޅުވައިލައި ބަލައިލިއެވެ.\nއިސްޖަހައިގެން ހުރުމުގެ ސަބަބުން އެ މޫނުގައިވި ކުލަވަރެއް އިޒްހާއަށް ފާހަގަކުރަން އުނދަގޫވިއެވެ. އިޒްހާވެސް އެއްވެސް އެއްޗެކޭ ބުނުމެއްނެތި އަނެއް ކޮޅަށް މޫނު އަނބުރައިލިއެވެ.\n“އިޒްހަ.. މީ.. މިގޭގެ ގެސްޓް ރޫމްގަ އެދެމީހުން މަޑުކުރާނެ ދެތިން މަސް ވަންދެން. އެހެންވީމަ ކާން ހަދާނީ އެ ދެމީހުނަށް ލައިގެން. އެތާ އަހަރެންނާއި އެއްވަރަށް ދިގުކޮށް ހުންނާނީ ކަޔާން. ދެން ހުންނާނީ ޒާއިކް. އަހަރެން އުންމީދުކުރަން އަހަރެންގެ އަގުވެއްޓޭފަދަ އެއްވެސް ކަމެއް ނުކުރާނޭކަމަށް.” އިޒްއާން އެހެން ބުނުމަށްފަހު ނިކުމެގެން ދިޔައީއެވެ.\n“ކަޔާން.. އާއި.. ޒާއިކް؟” އިޒްހާއަށް އަމިއްލަ ނަފްސަށް ސުވާލުކޮށްލެވުނެވެ.\nހަވީރު ހަތަރެއް ޖަހައިފިއެވެ. އިޒްހާ ރީތިވެގެން ދިޔައީ އޭނާގެ އެންމެ ގާތް އެކުވެރިޔާ، ރައިލީމެން ގެއަށެވެ. އެގެއަށް ދިޔައިރު ރައިލީގެ މަންމަ، ރީމާ ބޭރުގައިހުރި ގަސްތަކަށް ފެންދިނުމުގައި އަވަދިނެތި އުޅެމުން ދިޔައެވެ. ރީމާއަށް އިޒްހާ ފެނުމާއިއެކު ހިނިތުންވެލީ މަޔަކު ގިނަ ދުވަސްތަކަކަށްފަހު ދަރިޔަކު ފެނުމުން ހީލާވަރަށެވެ.\n“އަނހަ؟ ދަރިފުޅާ، އިޒްހާ. ހާލު ކިހިނެތްތަ ދަރިޔާ؟” ރީމާ އެއްސެވެ.\n“އިރާދަކުރެއްވީތީ އަޅުގަނޑު ރަނގަޅު. ދައްތަ ކިހިނެތް؟ ދޮންތަގެ ހާލު ކިހިނެތް؟” އިޒްހާވެސް ހިނިތުންވެލަމުން ސުވާލުކޮށްލިއެވެ.\n“ދައްތަވެސް އަދި ދޮންތަވެސް ރަނގަޅު. އަލްޙަމްދުލިއްﷲ. ރައި ހޯދަންދޯ ތިއައީ؟ އެތެރެއަށް ވަދޭ. ރައި އެބަ އުޅޭ ކޮޓަރީގަ.” ރީމާ ގޭތެރެއަށް އިޝާރާތްކޮށްލަމުން ބުންޏެވެ.\nއިޒްހާ ޝުކުރު އަދާކުރަމުންގޮސް ގޭތެރެއަށްވަނެވެ. އަދި ގޮސް ކޮޓަރިއަކަށްވަނެވެ. އެތެރޭގައި ރައިލީ އާއި އޭނާގެ ދޮންތަ ރަހޫލް އެނދުގައި އިށީނދެ އިނދެގެން ކޮންމެވެސް ކޮމެޑީއެއް ލެޕްޓޮޕުން އަޅުވައިގެން ބަލަންއިނެވެ. އެދެމީހުންނަށް އިޒްހާ އައިކަން އިނގުނީވެސް ދެތިން ފަހަރު އެދެމީހުންގެ ނަމުން ގޮވައިލުމުންނެވެ.\n“ޕިސް ޕިސް. ތީތި ތިވަރަކަށް ބަލައިގެން ހޭކަށް ނުވާނެޔޭ. ތަންމައްޗަށް ހީސްލެވިދާނެއެއްނު؟” އިޒްހާ ލާނެތްގޮތަކަށް އެހެން ބުނެލަމުންގޮސް އެދެމީހުންގެ ކައިރީގައި އިށީނެވެ.\n“އޭތް! އެ ތެދެއްތަ؟ ދޮންތަ ބުނީ ތިގެއަށް ދެ ބޯއިޒް އަންނަ ވާހަކަ މިއަދު.” ރައިލީ ލެޕްޓޮޕް ލައްޕައިލަމުން އެއްސެވެ.\n“އާނ. ދޮންބެގެ ފްރެންޑްސްތަކެކޯ. އެހެން ބުނީ. ކިހިނެތް އިނގުނީ ދޮންތާ؟” އިޒްހާ ރަހޫލްއަށް ބަލައިލިއެވެ.\n“ހެހެހެ… ހަނދާންނެތުނީތަ؟ ދޮންބެ މަސައްކަތްކުރަނީ އިޒޫގެ ދޮންބެ އާ އެއްކޮމްޕެނީއެއްގަ ނުން؟ އެންޑް އައި އޭމް ހިޒް ކްލައެންޓް. ރިމެމްބާރ؟؟؟” ރަހޫލް ހީލައިފައި ބުންޏެވެ.\n“އޯހް! ޔެސް. ސޮރީ.. ހަނދާންނެތުނީ..” އިޒްހާ ކުޑަކޮށް ލަދުގަތެވެ.\n“އޭތް! ވަރަށް ހޮޓްތަ އެ ދެ ބޯއިޒް؟ ކޮން ނަމެއްތަ އެ މީހުންނަށް ކިޔަނީ؟” ރައިލީ އެހެން އެހުމާއިއެކު އިޒްހާގެ އިތުރުން ރަހޫލްއަށްވެސް ހެވުނެވެ.\n“އަހަރެންނަކަށް ނޭނގެ އެ ދެމީހުން ހުންނަ ގޮތެއް. އެކަމް ފެނުނު. އެކަކަށް ކިޔަނީ ކަޔާން އެކޯ. ވަރަށް ދިގުކޮށޯ އޭނަ ހުންނަނީ ދޮންބެ އާ އެއްވަރަށް..” “އޭނާގެ ނަމުންވެސް ހީވޭ ވަރަށް ހޮޓް ސޮރެއްހެން.” އިޒްހާއަށް އެހިސާބަށް ބުނެވުނުތަނާ ރައިލީ ހުވަފެނީ ގޮތަކަށް ބުނެލިއެވެ.\n“ޕިސް ޕިސް. ރައި ލެޓް ހާރ ކޮމްޕްލޮލީޓް.” ރަހޫލް ދެފަރާތަށް ބޯ ހަލުވައިލަމުން ބުންޏެވެ.\n“އަޅޭ. ސޮރީ.. ސޮރީ..” ރައިލީ އެހެން ބުނެލުމާއިއެކު އިޒްހާއަށް ހެވުނެވެ.\n“އޯކޭ.. ދެން ހުންނަނީ އެދެމީހުންނަށްވުރެ ތަންކޮޅެއް ކުރުކޮށް ހުންނަ ބޯއީއެކޯ. އޭނާއަށް ކިޔަނީވެސް ޒާއިކްއެކޯ.” އިޒްހާ ބުނެލިއެވެ.\n“އަޅޭ! އެއޮތް ހަތަރު ގަޑި ބައިވަނީ. އަހަރެން އުޅުނީ އަދި ތި ދެމީހުން ގޮވައިގެން އައިސްކޯން ބޯން ދާން. އަވަހަށް ރެޑީވެގެން އާދޭ. އަހަރެން ހުންނާނަން ބޭރު ޖޯލިފަތީގަ ތި ދެމީހުން ނިމެންދެން.” އިޒްހާ އެހެން ބުނުމަށްފަހު އެދެމީހުން ރީތިވެ ނިމެންދެން ބޭރުގައިހުރި ޖޯލިފަތީގައި އިށީނެވެ.\nއެއިރު ރީމާ ފެންނަ ހިސާބަކުނެތެވެ. ހީވާގޮތުންނަމަ ފިހާރައަކަށް ނުވަތަ އަތިރިމައްޗަށް ފިނިކޮށްލަން ދިޔައީއެވެ. އިޒްހާ ފޯނު ހުޅުވައިލުމަށްފަހު އިންސްޓާ ހުޅުވައިލިއެވެ. އެހެން އިނދެވުނީ އެންމެ ދިހަވަރަކަށް މިނެޓުވަންދެނެވެ. ކުއްލިއަކަށް ކޮންމެވެސް މީހަކު އޭނާގެ ކައިރީގައި އިށީން ގަޑީގައި ސިހިފައި ބަލައިލެވުނެވެ. ފެނުނު ސޫރައިގެ ސަބަބުން އޭނާގެ ގާތަށް އައީ އަމަށަކު ރުޅިއެއްނޫނެވެ. އެތާ އެއިނީ ޝިއުނީއެވެ. ޝިއުނީއަކީ އިސްކޫލު ދައުރުއްސުރެ އިޒްހާއަށް މަލާމާތް ކުރާ ފޮނި ކުއްޖެކެވެ.\n“އިޒްހާ! އަޑުއެހިން ވަރަށް ހޭންޑްސަމް ދެ ފިރިހެން ކުދިން ތިގެއަށް އައި ވާހަކަ. އެ ތެދެއްތަ؟” ޝިއުނީ އޭނާގެ ‘މެރޫން’ ކުލަ ޖައްސައިލައިފައިވި ފަން އިސްތަށިގަނޑާއި ކުޅެލަމުން އެއްސެވެ.\n“އާނ! ޝިއުނީ އާއި ބެހޭކަމެއްތަ؟” އިޒްހާ އަނެއް ފަރާތައް މޫނު އަނބުރައިލިއެވެ.\n“ހާދަ ފޮންޏެކޭ ތިވަނީ އެދެމީހުން ތިގެއަށް އައިމަ. ޔަޤީނޭ ދެން ފެންނާނީ އެތަނުން މީހަކާ ރައްޓެހިވެގެން އުޅޭތަން. މީހުން ކުރިމަތީގަ މާ މޮޅުކޮށްލައިގެން އުޅުނަސް ތިކަހަލަ މީހުންގެ ގޮތް އަހަންނަށް އިނގޭ.” ޝިއުނީ އެހެން ބުނުމާއިއެކު އިޒްހާގެ ދެބުމަ ކައިރިވިއެވެ.\n“އިޒްހާ ވާހަކަ ދައްކާކަށް ކަލޭ ތީ ވަކި މޮޅު މީހެއް ނޫނޭ. ދާން އުޅޭ މިތަނުން.” އިޒްހާވެސް އަދި ޝިއުނީވެސް ސިހުނީ ގޭ ފޮރުމަތިން މީހަކު ވަރަށް ބާރަށް އެހެން ބުނެލި އަޑަށެވެ.\nބަލައިލިއިރު ރުޅިއައިސް ރަތްވެފައި އެ ހުރީ ރަހޫލްއެވެ. އޭނާގެ ފަހަތުގައި ހުރި ރައިލީވެސް ވަކި ރުޅި މަޑެއް ނޫނެވެ. ޝިއުނީ ދަތްކުނޑި ވިކައިލަމުން އިޒްހާއަށް ލޯ އަޅައިލުމަށްފަހު އިތުރު އެއްޗެކޭ ބުނުމެއްނެތި އެތަނުން ތެދުވެގެން ދިޔައެވެ. އިޒްހާ ޝުކުރުން ފުރިގެންވީ ނަޒަރަކުން އެދެމީހުންނަށް ބަލައިލިއެވެ. އެ ދެމީހުންވެސް ހީލަމުން ދާން ހިނގާށޭ ބުނެލިއެވެ. އިޒްހާ ބޯޖަހައިލަމުން އެތަނުން ތެދުވެގެންދިޔައީ އަތިރިމައްޗާއި ކައިރީގައިހުރި އައިސްކޯންވިއްކާ ތަނަކަށެވެ. ތިން މީހުންވެސް އައިސްކޯން ގަނެގެން ހީސަކަރާތްޖަހަމުންގޮސް އަތިރިމަތީގައިހުރި އުނދޯއްޔެއްގައި އިށީނެވެ.\n“އޭތް! އިޒޫ ނުވިސްނަންތަ އަދިވެސް ޖޮބަކަށް ދާކަށް؟” ރަހޫލް އެއްސެވެ.\n“ޕިސް ނޫން. އެބަ ވިސްނަން ތިކަމަށްވެސް. ބޭނުމެއްނޫން ދޮންބެ އުޅޭ ކޮމްޕަނީގަ މަސައްކަތް ކުރާކަށް. އަހަރެން މި ވިސްނަނީ ޓީޗަރަކަށްވާން އިސްކޫލުގެ. އެކައުންޓް ކިޔަވަދޭން.” އިޒްހާ އޭނާގެ ޚިޔާލި ޚިއްސާކޮށްލިއެވެ.\n“އާނ! ރަނގަޅެއްނުން. ޒަކްވާންވެސް ސްކޫލް ސުޕަވައިޒަރަކަށް އުޅެނީ. ފޯމްނަގަނީ ދެން ކޮން ދުވަހަކުން؟” ރައިލީ އުފާވެލައިފައި އެއްސެވެ.\n“ދެން ނަގަންވީ ހަމަ. ދުވަސްތައް ބޭކާރުކުރާނެ ކަމެއް ނެތެއްނު. މާދަން ތިނެއް ޖެނުއަރީ. މާދަމާ ނަގާނީ.” އިޒްހާ ބުންޏެވެ.\n“ޕިސް. ފެން ފުޅިއެއްވެސް ނުގަނެވޭ. އެބަ އަންނަން ފެން ފުޅިއެއް ގަނެގެން.” އިޒްހާ އެހެން ބުނުމަށްފަހު އެތަނާއި ކައިރީގައިހުރި ފިހާރައަކާއި ދިމާއަސް މިސްރާބުޖެހިއެވެ.\nއިރުއޮއްސެއް ކައިރިވުމާއިއެކު އެއްވެސް މީހަކުވެސް ނުފެނެއެވެ. ފިހާރަ އާއި ހިސާބަށް ދެވުމާއިއެކު ކުއްލިއަކަށް ކޮންމެވެސް މީހަކު އިޒްހާގެ އުޅަނބޮށީގައި ހިފައި ގޯޅިގަނޑަކަށް ވެއްދިއެވެ. އިޒްހާ ރަނގަޅަށް ބަލައިލިއިރު ހުރީ ޖިޔާންއެވެ. އެއީ އިޒްހާ އާއި ހެދި މޮޔަވެފައި ހުންނަ މީހެކޭ ބުންޏަކަސް ދޮގަކަށް ނުވަނެއެވެ.\n“ކިތަންމެ ދޔވަހެއް ވެއްޖެ. ކެތް ކުރެވިއްޖެ. ދެން ކެތެއް ނުވާނެ. އަހަރެން ކޮންމެހެން ހަދާފަވެސް އިޒްހާ ބޭނުން. ތިޔަ ރީތިކަމުގެ ޖާދޫގައި އަހަރެން ޖެހުނީ ކަލާ ފެނުނު ފުރަތަމަ ދުވަހުން.” މިހެން ބުނެ ޖިޔާން ކައިރިއަށް އަންނަން ފެށިއެވެ.\nއިޒްހާއަށް ޖެހެވެން ފެށީ ފަހަތަށެވެ. ކުއްލިއަކަށް އައު ނައި ތަނެއް ނޭނގި ފެނުނީ ޖިޔާންގެ ކޮލަށް ބާރުގަދަ އަތަކުން އައި ހޫނު ހަމަލާއެއް އެރިތަނެވެ. އެއީ ކާކުކަން ފެނުމާއިއެކު އިޒްހާއަށް ޤަބޫލުކުރަން ދަތިވިއެވެ.\nވާރޑް ކައުންޓް:- 1000+\nއަންނަންދެން ހުންނާނަން ލޯބިން 25\nހިތާމަ މަޖާ ލޯބި March 15, 2021


ދައްޔޫޘުންގެ މައްޗަށް ސުވަރުގެ ވަނީ ހަރާމްކުރައްވާފައި – ޙެޔޮބަސް\nPosted byޒާރާ\t Jan 23, 2013 Apr 23, 2014 Leaveacomment on ދައްޔޫޘުންގެ މައްޗަށް ސުވަރުގެ ވަނީ ހަރާމްކުރައްވާފައި\nދައްޔޫޘުންނަކީ އެމީހެއްގެ ކިބާގައި ޣީރަތްތެރިކަމެއް ނެތްމީހާއެވެ. ނުވަތަ ތިމާގެ އަނބިމީހާ ޒިނޭކުރާކަން އެނގޭޙާލުގައިވެސް އޭނާ ވަރިނުކޮށް ހިފަހައްޓައިގެން ހުންނަމީހާ އެވެ.އަނބިމީހާގެ ރީތިކަމާއި މުއްސަނދިކަމުގެ ސަބަބުން އޭނާ އުޅޭނެގޮތަކަށް އުޅެންދޫކޮށްލާ ފިރިން ވެސް ތިބެއެވެ. ތިމާއަކީ އަނބިމީހާއަށްވުރެ ސިފަ ހުތުރު މީހެއްނަމަ ތިމާ ދޫކޮށް ހިނގައިދާނެކަމުގެ ބިރަށްޓަކައި އަނބިމީހާ އުޅޭނެ ގޮތަކަށް އުޅެން ދޫކޮށްލުމަކީ ވަރަށް ބޮޑު ފާފައެކެވެ.\nބައެއް މީހުން ދެކޭގޮތުގައި އެއްވެސް މީހަކީ އަނެކާއާބެހޭގޮތުން ސުވާލުކުރެވޭނެ މީހެއްނޫނެވެ. އެފަދަ މީހުން ބުނާގޮތުގައި އެމީހަކު ކުރި އަމަލެއްގެ ޖަޒާ ލިބޭނީ އެމީހަކަށެވެ. އެހެންކަމުން އަނބިމީހާ އެހެން މހަކާއެކު ނަހަމަ ގުޅުމެއް ބާއްވާނަމަ އެއީ އަނބިމީހާގެ ކަމެކެވެ. އެކަމުގެ ޢަޒާބު ލިބޭނީ ހަމައެކަނި އަނބިމީހާއަށެވެ. ނަމަވެސް ޙަޤީޤަތަކީ އެމީހާ ބަހަލައްޓަންޖެހޭ އޭނާގެ އަހުލުވެރިންނާ މެދުގައި ވެސް ޤިޔާމަތްދުވަހުން ސުވާލުކުރެވޭނެކަމެވެ.\nމާތްﷲ އެދެބަފައިކަލުންނަށް ރުއްސުން ލެއްވި އުމަރުގެފާނުގެ ދަރިކަލުން ޢަބްދުﷲގެފާނު ވިދާޅުވިއެވެ. މާތް ނަބިއްޔާ ހަދީސްކުރެއްވިއެވެ. ”ތިން މީހެއްގެ މައްޗަށް ﷲ ތަޢާލާ ސުވަރުގެ ހަރާމްކުރެއްވެވިއެވެ. އެއީ ބަނގުރާ ބުއިން އާދަކޮށްފި މީހާއާއި މައިންބަފައިންނަށް ނުކިޔަމަންތެރިވާ މީހާއާއި ތިމާގެ އަނބިމީހާ ފާޙިޝްކަންތައްކުރާކަން އެނގިހުރެ އަޅާނުލާ ހުންނަ ދައްޔޫޘެވެ”.\nއެހެން ޙަދީޘެއްގައިވެއެވެ. (إنَّ الْمُؤْمِنَ يَغَارُ وَإِنَّ اللَّهَ يَغَارُ وَغَيْرَةُ اللَّهِ أَنْ يَأْتِيَ الْعَبْدُ مَا حُرِّمَ عَلَيْهِ) وَقَدّ قَالَ تَعَالَى : ( الزَّانِي لَا يَنْكِحُ إلَّا زَانِيَةً أَوْ مُشْرِكَةً وَالزَّانِيَةُ لَا يَنْكِحُهَا إلَّا زَانٍ أَوْ مُشْرِكٌ وَحُرِّمَ ذَلِكَ عَلَى الْمُؤْمِنِينَ)މާނައަކީ: “ހަމަކަށަވަރުން މުއިމިނުންގެ ޣީރަތްތެރިކަމެއްވެއެވެ. އަދަ ހަމަކަށަވަރުން ﷲ ސުބްޙާނަހޫ ވަތަޢާލާ ޣީރަތްތެރިވެވޮޑިގެންވެއެވެ. ﷲ ގެ ޣީރަތްތެރިކަމަކީ އަޅާ ޙަރާމް ކުރެއްވި ކަމަކަށް އަރައިގަތުމެވެ، ހަމަކަށަވަރުން ﷲ ވަޙީ ކުރައްވާފައިވެއެވެ. (الزَّانِي لَا يَنْكِحُ إلَّا زَانِيَةً أَوْ مُشْرِكَةً وَالزَّانِيَةُ لَا يَنْكِحُهَا إلَّا زَانٍ أَوْ مُشْرِكٌ وَحُرِّمَ ذَلِكَ عَلَى الْمُؤْمِنِينَ) މާނައަކީ: “ޒިނޭކުރާ ފިރިހެނަކު ޒިނޭކުރާ އަންހެނަކާ ނުވަތަ މުޝްރިކް އަންހެނަކާ މެނުވީ ކައިވެންޔެއް ނުކުރާނެއެވެ. އަދި ޒިނޭކުރާ އަންހެނުން ޒިނޭކުރާ ފިރިހެނަކާ ނުވަތަ މުޝްރިކަކާ މެނުވީ ކައިވެނި ނުކުރާނެއެވެ. މިކަންތަކަކީ މުއިމިނުންގެ މައްޗަށް ޙަރާމް ކުރެވިގެންވާ ކަންތަކެވެ”. އެހެންކަމުން ޒިނޭކުރާ އަންހެނަކު ތައުބާ ވުމުން ނޫނީ އެފަދަ މީހަކާ ކައިވެނި ކުރުމަކީ މުއިމިނުންގެ މައްޗަށް ޙަރާމްވެގެންވާ ކަމެކެވެ. އަދި ކައިވެންޔަށްފަހުގައި އޭނާ ޒިނޭ ކުރާނަމަ އެކުގައި ގެންގުޅުމަކީ ޙަރާމްކަމެކެވެ. އެގޮތަށް ގެންގުޅެނީނަމަ އެފަދަ މީހަކު ވާހުށީ ދައްޔޫޘުންގެ ތެރެއިންނެވެ.\nއަނބިމީހާ އައުރަ ނިވާނުކޮށް ބޭރަށް ދިޔުމަށް ހުއްދަދީ ހިލޭ ފިރިހެނުންނާއެކު އެކަހެރިވުމުގެ ފުރުސަތުދޭ ފިރިންނަށް ހުރި ޢަޒާބުގެ ބޮޑުކަން މި ހަދީސުން އެނގއެވެ. އެހެންކަމުން ރީތިކަމާއި ގެދޮރާއި މުދަލާއި ފައިސާގެ ބޭނުމުގައި އަނބިމީހާގެ ފާފައިގައި ޝާމިލްވެގެން ފެންނަ ކަންތައް ނުފެންނަ ކަމަށް ހަދައިގެން ތިބުމަކީ ބޮޑެތި ފާފައިގެ ތެރޭގައި ހިމެނޭ ކަމެކެވެ.\nތަރައްޤީވެ ކުރިއަރާފައިވާ މި ފަހު ޒަމާނުގައި ކަންތައްތައް ހިނގާގޮތަށް ބަލާއިރު މި ނުބައި އަމަލުގެ ތެރޭގައި ޝާމިލްވާ އެހެން ބަޔެއް މީހުން ވެސް އެބަތިއްބެވެ. މިގޮތުން ތިމާގެ ދަރިފުޅު ހިލޭ ފިރިހެނުންނާ ގުޅުން ބަހައްޓާކަން އެނގިހުރެ އަޅައިނުލުމާއި އަންހެންކުދިން ހިލޭ ފިރިހެނުންނާ އެކަހެރިވެ ވަކިން ބައްދަލުކުރުމުގެ ހުއްދަ ދިނުން ފަދަ ކަންތައްތައް ހިމެނެއެވެ. އަދި އަންހެން ދަރިންނާއި އަންހެންކުދިން އޮރިޔާން ހާލުގައި ގެއިން ބޭރަށް ފޮނުވުމާއި މީސްތަކުންގެ ސަމާލުކަން އެފަރާތްތަކަށް ހުއްޓުވާފަދަ ސެންޓާއި އަތަރު ބޭނުންކޮށްގެން ހިލޭ ފިރިހެނުންގެ ތެރެއަށް އަންހެންކުދިންނާއި އަނބިން ފޮނުވުން ހިމެނެއެވެ.\nތިމާއާއި ތިމާ ބަލަހައްޓަންޖެހޭ ފަރާތްތައް ނަރަކައިގެ އަލިފާނުން ސަލާމަތްކުރުމަކީ ކޮންމެ މީހެއްގެ މައްޗަށް ވެސް ވާޖިބު ކަމެކެވެ. އެހެންކަމުން އަނބިމީހާއާއި އަންހެން ދަރިން ހިލޭ ފިރިހެނުންގެ ލޯތަކުން ސަލާމަތްކުރުމަށް އެކަނބަލުންގެ ޢައުރަ ނިވާކޮށްދޭފަދަ ފޭރާން އަޅައި ނިވާވުމަށް އަމުރުކުރުން ހުއްޓެވެ. އެހެނީ ޢައުރަ ނިވާނުކޮށް އުޅުމަކީ ނަހަމަ ގުޅުންތަކަށް މަގުފަހިކޮށްދޭ ކަމެކެވެ. އަދި ޒިނޭ ފަދަ ހުތުރު އަމަލެއް ތިމާގެ އަނބިމިހާ ނުވަތަ އަންހެން ދަރިން ހިންގާކަން އެގިއްޖެނަމަ އެކަމުން މަނާވެގަތުމަށް ނަސޭހަތްދީ ދީނުގައިވާގޮތުގެ މަތިން އެކަން ހުއްޓުވުމަކީ ކޮންމެ ފިރިހެނަކު ވެސް އެންމެ ބޮޑަށް އިސްކަންދޭންޖެހޭ ކަމެކެވެ.\nPosted byޒާރާ Jan 23, 2013 Apr 23, 2014 Posted inއިޖްތިމާއީ, ދީންTags: ހެޔޮބަސް, ދީން\nމުސްލިމް ޤައުމެއްގައި ޣައިރު މުސްލިމުންގެ ކައިވެނި ކުރެވިދާނެބާ؟


Nasheedhah gurusfenmathivun | Bithufangi\nހުވަފެނަކީ ބިލާހެކެވެ. ހުވަފެނަކީ ތިމާ އޭގެ ސަބަބުން، ބިރުވެރިކަމެއްގެ ގެރެއަށް ނުވަތަ ފޮނި އުއްމީދުތަކަކާއި ޚިޔާލުތަކެއްގެ ތެރެއަށް ހޭލައްވާލަދޭ ކަމެކެވެ. ފޮނި ހުވަފެންނަ ދުވަހަކީ ތިމާ އާދަޔާ ޚިލާފަށް އުފާވެރިކަމާއިއެކު ހެލިފެލިވެ އުޅޭ ދުވަހެއްކަމުގައި ވެގެންދެއެވެ. ހުވަފެން ތިން ބަޔަކަށް ބަހާލެވިދާނެއެވެ. އެއީ ﷲ ގެ ހަޒުރަތުން އަންނަ ހެޔޮ ހުވަފެނާއި ބިރުގެންނެވުމަށް ޓަކައި ޝައިޠާނާގެ ފަރާތުން އަންނަ ނުބައި ހުވަފެނުގެ އިތުރުން ސިކުނޑީގައި ހުންނަ ޚިޔާލުތަކުގެ ސަބަބުން ފެންނަ ހުވަފެނެވެ.\nއަބިދާގެ ނަޝީދަށްވެސް މިފަދަ ފޮނި ހުވަފެނެއް ފެނުނެވެ. އެއީ ގުރުސްފެންމަތިވެގެން އުޅުނީތީއެވެ. ޝައިތާނާގެ ވަސްވާހުން ފޮނި އަވާމެންދުރެއްގެ ތެރެޔަށް ގެބިގެން ދިޔައީއެވެ. ގުރުސްފެންމަތިވުމޭ ބުނެވެނީ ނަކަތްތެރިން ބަލާ ކަންތައްތަކުގެ ތެރެއިން، ފަސްކަމެއް ނުވަތަ ތިންކަމެއް އެންމެމޮޅަށް ދިމާވާ ވަގުތުއައުމެވެ. އެވަގުތު ވަޅުގެ ފެން ކެކިގެން އަރާނެއެވެ. އެ ފެނުން ފެން ވަރައިފި މީހަކަށް އެވަރަށް މުދަލާ ފައިސާއާއި ތަނަވަސްކަން ލިބޭނެކަމަށް ބުނެވެއެވެ. ކެނެރީގޭ ނަޝީދަށްވެސް ފެނުނީ މިފަދަ ހުވަފެނެއް ކަމަށް ބުނެވެއެވެ.\nއެ ހުވަފެނަކީ ނިދާފައި އޮއްވާ މާމުތް އާރެއްގެ ތެރެއަށް ނަޝީދު ގެނބޭތީއެވެ. އަދި ކެނެރީގޭ ގަސްގަހުގެ ކުރިޔަށް ކަފިހިބޮލި މަސްލައި އަރާ ދުވާތީއެވެ. އިހުގެ މުސްކުޅީން ބުނެ އުޅެއެވެ. ހުވަފެނެއްގައި މާމުތާއި ކަފިހި ބޮލި ފެނުމަކީ މުއްސަނދިކަމާ ފައިސާޔާއި ނަސީބު ލިބޭނޭ ކަމެކެވެ. ފެނުނު މި ހުވަފެނުގެ ތައުބީރު ކަހީނެއްގާތު އޮޅުން ލިބިގެންދިޔަ ފޮނި އުންމީދާއިއެކު ނަޝީދުހުރީ އުފަލުން ކެކި އުތުރި އަރާފައެވެ.\nމިހާހިސާބުން ހުވަފެން ނިމުނީކީ ނޫނެވެ. ދެން ފެނުނީ ބަޚުތު ޖަމާލު ހެދި ފަދަ ތަޚުތެއް މަތީގާ ނަޝީދަށް ނިދުނީތީއެވެ. އަދި ކުޑައިރު ކުޅެން އުޅުނުއިރު އަތިރިމަތީ އިން ގަލެއްގެ މަތީ އިށީންދެ ގާހަކަ ފަޅިއަކުން ތާޖެއް ބޮލުގައި އެޅުނީތީއެވެ. މީގެ އިތުރުންވެސް ކެނެރީގޭ ދޮށުން ޖަވާހިރު ކޯދުލާ ފޮޅިގެން އަރާ ރަސްދަނބު ރުކަކު އެތެއް ފޮޅޭތީ ނަޝީދަށް ފެނުނެވެ. އާމުކޮއް ނުވާ މިކަންކަން ފެނުމަކީ ވެރިކަމާ ޤަދަރުވެރިކަމުގެ އިތުރުން ތަނަވަސް ދިރިއުޅުމެއް ލިބޭނެ ކަމެއްގެ ގޮތުގައި ކަހީނު ބުނުމުން ވެރިކަން ހޯދުމަށް މަސައްކަތް ފެށިއެވެ.\nރައީސްކަމުގައި ނަޝީދު ހުރިއިރު މި ހުރިހާކަމެއްވެސް ފުރިހަމަވިއެވެ. އުޅެމުން އައީ ތަނަވަސް ދިރިއުޅުމެކެވެ، ދައުލަތުގެ ހަޒާނާ އަންބޮނޑިއަށް ޖަހާލިއެވެ. ވެރިކަމުގެ ތަހުތުގައި އިނީ އާރާ ބާރުގައެވެ. ރައްޔިތުންގެ ކަރުގައި ހިފާ ނޭވާހާސްކޮއް ނޭވާ ހޮޅިޔަށް އެޅުވިއެވެ. ވެރިކަމުގެ އާރާ ބާރުތަށް މުށުތެރޭގައި ބޮނޑިކޮށް ރަސްކަމަކަށް ރާއްޖޭގެ ރިޔާސީ ނިޒާމު ގެންދަން މަސައްކަތް ފެށިއެވެ.\nނަމަވެސް ނަޝީދަށް ފެނުނު ހުވަފެނުގައި ހަނދާން ނެތިގެންދިޔަ އެއްބައެއް އެބަ އޮތެވެ. އެއީ ކެރަފާ ސައްތާރު ގާތުގަ ބުނި ވާހަކައެވެ. ނަޝީދަށް ހުވަފެނުގައި ޚަފާ މާރިނދަ ގޮވާތީފެނުނު ވާހަކައެވެ. ހަޤީގަތުގައި އެ މާރިނދަ އަކީ ދިވެރި ރައްޔިތުންނެވެ. އަނގަޔާއި އަތާ ދިމާނުވި ދިވެހިންނެވެ. އަނިޔާ ވެރިކަމެއްގައި ހަނާވަމުންދިޔަ ދިވެހި ރައްޔިތުންގެ އަޑެވެ. އަޅާ ނުލާ ދޫކޮއްލެވުނީތީ އެންމެފަހުން އެ މާރިދު އަރާ ނަޝީދު ވެރިކަމުން ބޭލުވީއެވެ.


SunOnline: ފޮތްތައް ނުލިބޭ ކަމަށް ބުނެ ބެލެނިވެރިން ކަނޑުހުޅުދޫ ސްކޫލް ބަންދުކޮށްފި\nފޮތްތައް ނުލިބޭ ކަމަށް ބުނެ ބެލެނިވެރިން ކަނޑުހުޅުދޫ ސްކޫލް ބަންދުކޮށްފި\nމަރިޔަމް ރާނިޔާ 07 Jan 2012, 15:18\nގއ. ކަނޑުހުޅުދޫ ސްކޫލްގެ ދަރިވަރުންގެ ފޮތްތައް ނުލިބޭ ކަމަށް ބުނެ ބެލެނިވެރިންގެ ބަޔަކު ނުކުމެ މިއަދު ސްކޫލް ބަންދުކޮށްފި އެވެ.\nކަނޑުހުޅުދޫން ވާހަކަ ދެއްކި މީހަކު ބުނީ މިއަދު ހެނދުނު ބެލެނިވެރިންގެ ތެރެއިން ބަޔަކު ނުކުމެ ސްކޫލްގެ ގޭޓްގައި ލަކުޑިގަނޑެއް އައްސައި ސްކޫލް ބަންދުކުރީ މާދަމާ ސްކޫލް ހުޅުވޭއިރު ދަރިވަރުންގެ ފޮތްތައް ސްކޫލުން ދޫކޮށްފައި ނުވާތީ އާއި ސްކޫލްގެ ފާހާނާގެ މައްސަލަތަކެއް ހުރުމުގެ އިތުރުން ބައެއް ކްލާސް ރޫމްތަކުގައި ހުރި ފަންކާތައް ނޭނބުރޭ ކަމަށް ބުނެ ކަމަށެވެ.\n"ފޮތްތައް ލިބިފައި ހުންނަތާ ވެސް ދެ މަސް ވެއްޖެ ކަމަށާއި ފާހާނާގެ މައްސަލައާ ފަންކާތައް ނޭނބުރޭ މައްސަލަ ހައްލުނުވަނީސް ސްކޫލް ހުޅުވިޔަ ނުދޭނެ ކަމަށް ބުނެ އެއްވި މީހުން ވަނީ އަޑު އުފުލާފައި،" އެ ރަށުން ވާހަކަ ދެއްކި މީހަކު ބުންޏެވެ.\nކަނޑުހުޅުދޫ ކައުންސިލްގެ ރައީސް ރިފާއު ރަޝީދު މިއަދު ވިދާޅުވީ ހެނދުނު ގާތްގަނޑަކަށް 20 މީހުން ސްކޫލް ދަށަށް އެއްވެ ނުރުހުން ފާޅުކުރަމުންދިޔަ ކަމަށާއި އެމީހުން ހިތްހަމަނުޖެހޭ ކަންތައްތަކަށް ހައްލެއް ނުލިބެނީސް ސްކޫލް ހުޅުވިޔަ ނުދޭނެ ކަމަށް ބުނެފައިވާ ކަމަށެވެ.\n" ބެލެނިވެރިންގެ ޝަކުވާތަކާ ގުޅިގެން އަޅުގަނޑުމެން ގޮސް ބެލިން. އެބައުޅޭ އެކަހަލަ މައްސަލަތަކެއް، ފާހާނައިގެ ދޮރެއް ނެތް، ބޯނެ ފެނެއް ނެތް، މިހެން ގޮސް އެބައުޅޭ މައްސަލަތަކެއް،" ރިފާއު ވިދާޅުވި އެވެ.\nކަނޑުހުޅުދޫ ސްކޫލް ހިނގެވުމާ ހަވާލުވެ ހުންނެވި އެކްޓިން ޕްރިންސިޕަލް ހަސަން އަބޫބަބަކުރު މިއަދު ވިދާޅުވީ ބެލިވެރިން އެއްވެ ސްކޫލް ބަންދުކޮށްފައިވާ ކަމަށާއި މިއަދުގެ ވަގުތެއްގައި ފޮތްތައް ހަވާލުކޮށްދޭން މަސައްކަތް ކުރާނެ ކަމަށެވެ. ސްކޫލް ހުޅުވާނީ އެކަންތައްތައް ހައްލުކުރުމަށްފަހު ކަމަށްވެސް އޭނާ ވިދާޅުވި އެވެ.\n" ފޮތްތައް ދޫކުރުމުގައި ލަސްތަކެއް ވެގެން ދިޔައީ ބެލެނިވެރިން ވެސް ސްކޫލާއި ހަވާލުކުރަންޖެހޭ ދަރިވަރުންގެ ފޮތްތައް ހަވާލުނުކޮށް ހުރުމުން، އެ ފޮތްތައް ވެސް އެބަޖެހޭ ހަމަކުރަން،" ހަސަން ވިދާޅުވި އެވެ.


Kujjaa Niyaavee Flight Matheega Eh Noon: HRH – adduLIVE\nކުއްޖާ ނިޔާވީ ފްލައިޓް މަތީގައެއް ނޫން: އެޗްއާރްއެޗް\n1 May 20, 2019, 18:48 ހަސަން ރަޝީދު\nތުއްތު ކުދިންނަށް ފަރުވާ ދިނުމަށް ބޭނުންކުރާ "ބޭބީ އިންކިއުބޭޓަރ" ނެތިގެން އިތުރު ފަރުވާއަށް މާލެ ފޮނުވާލި ކުއްޖާ ނިޔާވީ ފްލައިޓް މަތީގައި ކަމަށް ދެކެވޭ ވާހަކަތައް ހިތަދޫ ރީޖަނަލް ހޮސްޕިޓަލުން ދޮގުކޮށްފިއެވެ.\nއުމުރުން އެއް ދުވަހުގައި އިއްޔެ ނިޔާވެފައިވަނީ ހިތަދޫ ރީޖަނަލް ހޮސްޕިޓަލަށް ވިހޭ ސ.މަރަދޫ ފޭދޫ، މޭރީ ވިއު، ޢާއިޝަތު އީވް އިމްރާންއެވެ.\nއެޗްއާރްއެޗް އިން މިއަދު ބުނީ އެ ކުއްޖާ އެރޭގެ 10:20 ހާއިރު އައިޖީއެމްއެޗަށް ގެންދެވި އެ ހޮސްޕިޓަލުގެ އެންއައިސީޔޫ ގައި ފަރުވާދޭން ފެށުނު ކަމަށެވެ.\n"ފްލައިޓުގައި ނިޔާވި ކަމަށް ދެކެވޭ ވާހަކައަކީ ހަގީގަތާއި ހިލާފު ވާހަކައެއް" އެޗްއާރްއެޗް އިން ބުންޏެވެ.\n"ބޭބީ އިންކިއުބޭޓަރ" އެއް ނެތިގެން މާލެ ފޮނުވާލި ކުއްޖަކު ނިޔާވިއިރު، ހިތަދޫ ރީޖަނަލް ހޮސްޕިޓަލުގައި ޑޮކްޓަރުންނާއި ވަސީލަތްތައް ހަމަނުވުމުގެ ޝަކުވާ އެ ރަށުގެ ރައްޔިތުން ކުރަމުން އަންނަތާ މިހާރު ވަނީ ދުވަސްތަކެއް ވެގެން ގޮސްފައެވެ.\nމިދިޔަ ހަފްތާގައި ބޭއްވި ނޫސްވެރިންގެ ބައްދަލުވުމެއްގައި ހެލްތު މިނިސްޓަރު އަބްދުﷲ އަމީން ވަނީ ޑޮކްޓަރުން ހަމަކުރުމުގެ މަސައްކަތް މިހާރު ކުރަމުންދާ ކަމަށެވެ. އަދި އައްޑޫގެ ސިއްހީ ނިޒާމަށް ޖުމްލަ ހައްލެއް ލިބިގެންދާނީ އީސީސީގައި ހަދަމުން އަންނަ ހޮސްޕިޓަލް ހުޅުވުމުން ކަމަށްވެސް މިނިސްޓަރު ވިދާޅުވިއެވެ.


COVID baleegai faruvaa hoadhamundhiya 77 aharuge meehaku niyaavehje – Iru\nކޮވިޑް ބަލީގައި ފަރުވާ ހޯދަމުންދިޔަ 77 އަހަރުގެ މީހަކު ނިޔާވެއްޖެ\nހުޅުމާލޭ މެޑިކަލް ފެސިލިޓީގައި ކޯވިޑް-19އަށް ފަރުވާދެމުންދިޔަ ދިވެއްސަކު ނިޔާވެއްޖެއެވެ.\nހެލްތު ޕްރޮޓެކްޝަން އެޖެންސީ، އެޗް.ޕީ.އޭއިން ވިދާޅުވީ ހުޅުމާލޭ މެޑިކަލް ފެސިލިޓީގައި ފަރުވާދެމުންދަނިކޮށް ނިޔާވެފައިވަނީ އުމުރުން 77 އަހަރުގެ ދިވެހި ފިރިހެނެއްކަމަށެވެ. އޭނާ ނިޔާވީ މިއަދު ހެނދުނު 9:50 ހާއިރުކަމަށް އެޗް.ޕީ.އޭއިން ވިދާޅުވެއެވެ.\nމިމީހާއާއެކު ރާއްޖެއިން ކޯވިޑް ބަލީގައި ނިޔާވި މީހުންގެ ޖުމްލަ ޢަދަދު މިވަނީ 190 އަށް އަރާފައެވެ. މީގެތެރޭގައި ހިމެނެނީ 173 ދިވެހިންނާއި 17 ބިދޭސީންނެވެ.\nރާއްޖެއިން ކޯވިޑްގައި ނިޔާވި މީހުންގެ ތެރެއިން މިހާތަނަށް އެންމެ ޢުމުރުން ދުވަސްވީ މީހަކަށް ނިޔާވީ 100 އަހަރުގެ މީހެކެވެ. އަދި އެންމެ ހަގު ޢުމުރުގެ ކުއްޖަކަށް ނިޔާވެފައިވަނީ 10 އަހަރުގެ ކުއްޖެކެވެ. އެޗް.ޕީ.އޭގެ ތަފާސް ހިސާބުތައް ދައްކާގޮތުން މި ވަގުތު ކޯވިޑަށް ފަރުވާ ހޯދަމުން އަންނަ 17000 އަށް ވުރެ ގިނަ މީހުން އެބަތިއްބެވެ. އަދި ހޮސްޕިޓަލުގައި 150 އަށްވުރެ ގިނަ މީހުން އެޑްމިޓްކޮށްގެން އަންނަނީ ފަރުވާދެމުންނެވެ.\nކޯވިޑް-19ގެ ބަލިމަޑުކަމުގެ ތެރެއިން ރާއްޖޭގެ ޙާލަތު އެންމެ ބޮޑަށް ގޯސްވެގެންދިޔައީ ނިމުނު މެއިމަހުގެ ތެރޭގައެވެ. އެގޮތުން މިދިޔަ މެއިމަހު އެކަނިވެސް 34561 މީހުން ކޯވިޑް-19އަށް ޕޮޒިޓިވްވެ، 88 މީހުން މި ބަލީގައި ވަނީ ނިޔާވެފައެވެ. އަދި މެއި މަހުގެ 26 ވަނަ ދުވަހުން ފެށިގެން އެޅި އިތުރު ފިޔަވަޅުތަކާއެކު، ޕޮޒިޓިވްވާ މީހުންގެ ޢަދަދު ކޮންމެވެސްވަރަކަށް މިހާރު ދަށްވަމުންދާކަން ޓެކްނިކަލް އެޑްވައިޒަރީ ގްރޫޕުންވެސް ވަނީ ފާހަގަކުރައްވާފައެވެ.\nރާއްޖޭގެ މިހާރުގެ ޙާލަތަށް ބަލާ، މެއިމަހުގެ 26 ވަނަ ދުވަހު އެޅި ރައްކާތެރިކަމުގެ ފިޔަވަޅުތައް އިތުރު ހަފްތާއަކަށް ދަންމާލުމަށް ސަރުކާރުން މިހާރު ވަނީ ނިންމަވާފައެވެ.


Resort eggai faalamun vettunu tourist aku zahamve nuves hingey, Massala police ah | Mihaaru\nރިސޯޓެއްގެ ފާލަމުން ވެއްޓުނު ޓޫރިސްޓަކު ޒަހަމްވެ ނުވެސް ހިނގޭ؛ މައްސަލަ ޕޮލިހަށް\nދަ ރެސިޑެންސް މޯލްޑިވްސް އެޓް ދިގުރަށް ރިސޯޓް: އެ ރިސޯޓްގެ ފާލަންމަތިން ޓޫރިސްޓަކު ވެއްޓި އަނިޔާވި މައްސަލައިގައި އިހުމާލު އޮތް ކަމަށް ބުނެ މައްސަލަ ފުލުހަށް ވަނީ ހުށަހަޅައިފައި -- ފޮޓޯ: ހައި އެންޑް ޓްރެވެލް\n12 މެއި 2022 - 15:46\nގއ. އަތޮޅުގައި އޮންނަ ރިސޯޓެއްގެ ފާލަންމަތިން ޓޫރިސްޓަކު ވެއްޓި، ބޮޑެތި އަނިޔާތަކެއް ލިބުނު މައްސަލައިގައި އެ ރިސޯޓްގެ އިހުމާލުތަކެއްވާ ކަމަށް ތުހުމަތުކޮށް އެ މައްސަލަ ފުލުހަށް ހުށަހަޅައިފި އެވެ.\nއެ ހާދިސާގައި އަނިޔާވެފައި ވަނީ ދަ ރެސިޑެންސް މޯލްޑިވްސް އެޓް ދިގުރަށަށް ޗުއްޓީ ހޭދަކުރަން މިދިޔަ މާޗު މަހު ދިޔަ 50 އަހަރުން މަތީގެ އެމެރިކާގެ އަންހެން ޓޫރިސްޓަކަށެވެ. އެ ހާދިސާ ހިނގީ ރިސޯޓްގެ މޫދު ކޮޓަރިތަކާ ގުޅާލާފައި އޮންނަ ފާލަންމަތީ އެ މީހާ ބައިސްކަލެއް ދުއްވާފައި ދަނިކޮށެވެ.\nއެކަން ހިނގި ގޮތް އެނގޭ މީހަކު "މިހާރު" އަށް ބުނީ، ފާލަންމަތިން ވެއްޓުނީ ބައިސްކަލްގައި ދަނިކޮށް ކުރިމަތިން ދުއްވާފައި ދިޔަ ބަގީއަކުން ސަލާމަތްވާން އުޅުމުގެ ތެރޭގައި ކަމަށެވެ. ބައިސްކަލާ އެކު ޓޫރިސްޓް މީހާ ވެއްޓުނީ މޫދަށެވެ. އެ ތަނުގައި ގަލާއި މުރަކަ ވަރަށް ގިނައިން ހުރުމުން އޭނާ އަށް ބޮޑެތި އަނިޔާތަކެއްވި ކަމަށް ބުންޏެވެ.\nޓޫރިސްޓް މީހާ މޫދަށް ވެއްޓުމުން ވެސް ބަގީގައި ތިބި ރިސޯޓްގެ ދެ މުވައްޒަފުން އެހީނުވި ކަމަށާއި އެހީވީ އެހެން ދެ މުވައްޒަފެއް ކަމަށް ބުންޏެވެ.\nއަނިޔާވި ޓޫރިސްޓް ތުހުމަތުކުރަނީ ވެސް ރިސޯޓުން އޭނާ އަށް އެކަށީގެންވާ ސިއްހީ ފަރުވާ އާއި އެހީތެރިކަން ނުދިން ކަމަށެވެ.\nއަނިޔާވި މީހާ ވަނީ މިދިޔަ މަހު 10ގެ ނިޔަލަށް ޓްރީޓޮޕް ހޮސްޕިޓަލުގައި ފަރުވާ ވެސް ހޯދައިފަ އެވެ. ޑޮކްޓަރުގެ ލިޔެކިޔުންތަކުން އެނގޭ ގޮތުގައި މައިބަދަ އަށް ވަރަށް ބޮޑަށް ގެއްލުންވެ، މޭކަށިތައް ވަނީ ބިނދިފަ އެވެ. އޭނާ އަށް ހިނގާބިނގާވެ ވެސް ނޫޅެވެ އެވެ.\nމިދިޔަ މަހު އެ މީހާ އެމެރިކާ އަށް ގެންގޮސްފައި ވަނީ ވެސް އަމިއްލަ އަށް އެއާ އެމްބިއުލާންސެއް ޗާޓަރު ކޮށްގެންނެވެ. ޓޫރިސްޓުގެ އާއިލާއިން އެކަމަށް ބޮޑު ހަރަދެއް ކޮށްފައިވާއިރު، ޓްރީޓޮޕް ބިލަށް ވެސް ބޮޑު އަދަދެއް އެރި ކަމަށްވެ އެވެ.\nއެނބުރި ގައުމަށް ގޮސް، އޭނާ މިހާރު ވަނީ އެމެރިކާގައި މައިބަދައިގެ އޮޕަރޭޝަނެއް ކޮށްފަ އެވެ. ނަމަވެސް, އަދިވެސް އޭނާ އަށް ނުހިނގޭ ކަމަށް މައުލޫމާތު އެނގޭ މީހަކު ބުންޏެވެ.\nއެ ހާދިސާގައި ރިސޯޓްގެ އިހުމާލު އޮތް ކަމަށް އާއިލާއިން ގަބޫލުކުރާތީ، އެކަމުގެ ބަދަލު ހޯދުމަށް އޭނާ ވަނީ ރާއްޖެއިން ވަކީލުންތަކެއް ވެސް އައްޔަންކޮށްފަ އެވެ. އެ މައްސަލައިގައި މަސައްކަތް ކުރަމުން އަންނަނީ ދިވެހި ލޯފާމެއް ކަމަށްވާ "ދިވެހި ޗެމްބާސް" އިންނެވެ. މިދިޔަ މަހު ފުލުހަށް މައްސަލަ ހުށަހެޅީ އެ ލޯފާމުގެ ފަރާތުންނެވެ.\nދިވެހި ޗެމްބާސްގެ ވަކީލް ކުރީގެ ޑެޕިއުޓީ ޕްރޮސިކިއުޓާ ޖެނެރަލް މަރިޔަމް ނިހާޔަތު "މިހާރު" އަށް ވިދާޅުވީ ފުލުހަށް ހުށަހެޅި މައްސަލަ އަށް އަދިވެސް ޖަވާބެއް ނުލިބޭ ކަމަށެވެ. އެ ލޯ ފާމުން ރިސޯޓާ ގުޅިގެން އެކަމުގައި ހައްލެއް ހޯދުމަށް މަސައްކަތް ކުރަމުން އައި ނަމަވެސް، ރިސޯޓްގެ އެއްބާރުލުން ވެސް ނުލިބޭ ކަމަށް އޭނާ ވިދާޅުވި އެވެ. އޭނާ ވިދާޅުވީ ރިސޯޓްގެ އެއްބާރުލުން ނުލިބިއްޖެ ނަމަ، އެ މައްސަލަ ކޯޓަށް ހުށަހަޅައިގެން ކުރިއަށް ގެންދާނެ ކަމަށެވެ.\nމިކަމާ ގުޅޭ ގޮތުން ރިސޯޓްގެ ބަހެއް ލިބޭ ގޮތެއް ނުވި އެވެ.\nއެކްސިޑެންޓް ފުލުހުން ޓޫރިސްޓުން ރެސިޑެންސް މޯލްޑިވްސް\nތިބުނާ ތަނަކީ ހުސްއިންޑިޔާމީހުން ތިބެގެން ހިންގާތަނެއް\nޓޫރިސްޓަކަށް ބައިސްކަލް ދޭންވާނީ، ރަނގަޅަށް ބައިސްކަލް ދުއްވަން އިނގޭތޯ ބެލުމަށްފަހު. ކުރިމަތިން ބަގީއެއް ހުރަސް ކުރާއިރަށް، ތެޅިގަނެފައި މޫދަށް ފުންމާނުލާނެކަން ކަށަވަރު ކުރުމަށްފަހު. އަދި ވަރަށް މުހިންމުކަމެއް ބަގީ ދުއްވާ ކުދިންވެސް ފަތުރުވެރިންނަށް ބަލައިގެން ދުއްވުން. ބަގީއަކީ އިންޖީނު ނުހުންނަ އެއްޗެއްވީމާ ބައެއްފަހަރު އެ އަންނަކަން ނޭންގި ކުއްލިއަކަށް ކުރިމަތިން، ފަހަތުން އަރިމަތިން އެއަރާފާނެ އާދަޔާހިލާފުބާރަށް. ސަރުކާރުން މިކަންހައްލުކުރޭ\nއިންޓަނޭޝަނަލް ކޯޓުގަވެސް މައްސަލަ ކުރިޔަށްގެންދެވޭނެ ، އަދި އެމެރިކާއިންވެސް ތަހްޤީގުވެސް ކުރެވޭނެ ، ދިވެހި ފުލުހުން ކުރަންދެން ތިބޭކަށްވެސް ނުޖެހޭނެ ، އިންޓަނޭޝަނަލް އިންޑަސްޓްރީޒް ގަ ދިވެހިރާއްޖެ ވިއްކަން ބިޒްނަސްކުރަންޏާ އިންޓަނޭޝަނަލީ އިންވެސްޓިގޭޓްވެސް ކުރެވޭނެގޮތްއޮންނާނެ ، ބީރުކަންފަތެއްދީގެން ނުތިބެވޭނެ. ދިވެހިރާއްޖޭގެ ރިސޯޓުތަކަށް އަންނަނީ އެމެރިކާގެ މުއްސަދިން ، އެމީހުންނަށް ގޮތްހުހެއްނުވާނެ. ވާގޮތްބަލާލާދެން.\nކަލޭ ހާދަ އެމެރިކާވެފަ؟ ކަލޭ ދާންވީނުން ގޮތް ހުސްނުވާ އެމެރިކާއަށް\nތިކަން މައްސަލައަކައް ވެގެންތިއުޅެނީ ފަރަންޖީއަކައް އަނިޔާވީމާ. ދިވެއްސަކު ހަނާވިނަމަ އެއްހަބަރަކައްވެސް ނޭރީސް.\nޓްރީޓޮޕަށް ނުގޮސް ފަޒީ ލައްވާ ހިޖާމާ ޖެހިނަމަ…\nހިޖާމާ އާ ހެދި ހާދަ ވަރެއް ތިވަނީ.. ކަލޭ ނުޖެހީމަ ވީނުން\nއެމެރިކާ މިހާ ހީކުރީ މީއޭނަގެ ގައުމުކަމަށްތަ! ކޮޕީ ސީޑީ އެއް ގެންގުޅުނަސް ސޫކޮށްގެން މިލިޔަނުން ބަދަލު ހޯދަދޭން. ހަނދާން ނައްތާލާ\nތިބރިސޯޓަކީތީ އެނަމާ ބޯޓުގެ ޙަދިސާ ކޮޕީ ކޮށްގެން އުޅޭބައެއް އެ ބޯޓު ފެތެމުން ދިޔައިރުވެސް ކައިރިން ދިޔަ އުޅަނދުފަހަރު ދިޔައީ ހީވެސް ނުވޭ\nއެމެރިކާ މީހުން ހީކުރާނެ ކޮންމެ ތަނެއްގައިވެސް އެމީހުންނަށް މޮޅުވެވޭނެކަމަށް. ޚާއްސަކޮށް ކުދި ގައުމުތައް ބުލީކުރުމަކީ އެމެރިކާގެ ސިފައެއް\nއޭ، ކޮން ރޭސިސްޓެއް ތިވަނީ؟؟؟!... މަހައް ވަޑައިގަންނަވަބަލަ.\nއޭނައަކީ އަމިއްލަ ފަރުދެއް. ގައުމެއްގެ ހައިސިއްޔަތުން އެމެރިކާ ބޮޑުވެގެން ރާއްޖެ ކުޑަވެގެން ބުލީކުރަން އުޅެނީކީނޫން. އޭނައަށް ބޮޑު ގެއްލުމެއް ލިބި އަޅާނުލުމުން ބަދަލު ހޯދަން އުޅެންޖެހޭ. މިތަނުގަ ވާ އެކްސިޑެންޓަކަށް މިތަނުގެ މީހުން އިހާނެތިކަން ދައްކާފަ ފަތުރުވެރިކަން ކުރިއަރުވަން އުޅުމަކީ ކަން އޮންނަންވީ ގޮތެއްނޫން.\nމަގޭ ޚިޔާލުގައި ރިސޯޓް ބަގީ ދުއްވި މީހުންގެ އިހުމާލް އެބައޮތް. ޓޫރިސްޓުމީހާ އެއް ނޫން ބަގީން ނެއްޓެން މަސައްކަތްކުރަން ޖެހޭނީ. ބަގީ އޮންނަން ޖެހޭނީ ޓޫރިސްޓުމީހާޔަށް ތަންދީގެން މަޑުކޮށްގެން. ރިސޯޓުތަކުގައި ބޭރުގިނަ ބަޔަކު ބަގީ ދުއްވާ. ވަރަށް ގޮތެއްނެތި ދުއްވާ މުއައްޒަފުންވެސް އުޅޭ.\nބުނަން. މީހަކު ނޫޅޭ ތަގެ ޚިޔާލު ނުލިބިގެނެއް.\nބަންގާލީން ގެނާމަ ވާނެ ގޮތް އެމީހުންނަކީ އެއްވެސް މީހަކަށް އިޙްތިރާމްކުޜާ ބައެއް ނޫން\nޙާޖަރާގެ ކޮމެންޓް ޑިސްލައިކުން ކޯއްޗެއް ވިސްނުނީ ، ޚިޔާލު ބޭނުންވާކަން ، ???\nއެއްކޮޅަކަށް ދުއްވާފައިދާ ބަގީއެއް ހުއްޓަން ޖެހޭނެތޯ.\nހިޔަލަ@ހހހހ، ކޮންމެ ކަމަކަށް ބަންގްލަދޭޝް މީހުންނާ ނުބެހެ ބަލަ. އާޓިކަލުން އެނގޭކަށް ނެތް ބަންގްލަދޭޝް ބަޔަކުގެ އެއްވެސް ވާހަކައެއް. އޮތީ ރިސޯޓް މުވައްޒަފުންނޭ. ކަންކަމުގައި ކޮންމެވެސް ވަރަކަށް ކެތްތެރިވުން މުހިއްމު. ހަމަ ރުޅިގަނޑާ އެކު ނަސްލީއިމްތިޔާޒު ވާކަށް ނުޖެހޭ.\nކުރިމަތިން ދުއްވާފަ ދިޔަ ބަގީއެކޯ. ކިހާ ދުރަކުންބާ ދިޔައީ. ބަގީގަ ތިބި މީހުންނަށްވެސް ނޭނގޭހާ ދުރުން ދިޔަ ބަގީއެއް ފެނިގެން ހުންގާނު ހުރައިގަތީމާ ނުފަރިތަމީހުންނަށް ލިބޭނެ ލަނޑެެއް ތިޔައޮތީ ލިބިފަ. މިގާ މިއޮތް ރަތްމަންދުއަށް ގެންދިޔަނަމަވެސް ވިއްސަކަށް ދުވަހުން ޅަދުވަސް ދައްކާލީސް. ނޫނީ ފަޒީ ކަޕުން ދެތިން ކަޕޫ ބުރަކަށީގަ ހިއްޕާލިނަމަވެސް މައިބަދަ އާއި މޭމަތި ތަރުތީބު ވީސް. ހަމަކަންބޮޑުކުރަން އެމެރިކާވީމަ.


ދުވާލަކު 10000 ‘ސްޓެޕްސް’ ހިނގިޔަސް ނުހިކޭނެ – Dhen.mv\nދުވާލަކު 10000 ‘ސްޓެޕްސް’ ހިނގިޔަސް ނުހިކޭނެ\nFebruary 21, 2020 - 5:11 pm\nދުވާލަކު 10000 ފިޔަވަޅު ހިނގައިފި ނަމަ ހިކޭނެ ކަަމަށް ބުނާ ތިޔަރީއެއް ފާއިތުވި އަހަރުތަކުގައި ވަރަށް ނަން ހިނގާލިއެވެ. ހިކެން ކޮންމެ ކަމެއް ކުރަން ވެސް ތައްޔާރަށް ތިބި ބަޔަކު މިކަން ކުރަން ވެސް ކުރިއެވެ. ހިކެން ބޭނުން ވެފަ މިކަން ކުރަން ހިތު ލައިގެން ތިބި ބަޔަކު ވެސް އެބަ ތިއްބެވެ.\nއެ ފަރާތްތަކަށް މި ހަބަރު ވާނީ ވަރަށް ހިތާމަވެރި ހަަބަރަކަށެވެ. 10000 ފިޔަވަޅު ހިނގައިގެން ހިނގޭ ކަމަށް ބުނާ ތިއަރީ ގެ މައްޗަށް މިވަނީ ދިރާސާއެއް ކޮށްފައެވެ. ބްރިހަމް ޔަންގް ޔުނިވަރސިޓީ ގެ ކަސްރަތާއި ސައިންސާއި ބެހޭ ޑިޕާރޓްމެންޓް އިން ކުރި މި ދިރާސާއިން ދައްކާ ގޮތުގައި 10000 ފިޔަވަޅު ހިނގައިގެންނެއް ނުހިކެއެވެ. އޭގެ ބަދަލުގައި ވަނީ ބަރެވެ.\nމި ދިރާސާ ގައި އެ ޔުނިވަރސިޓީ ގެ 120 އަންހެން ދަރިވަރުން ބައިރިވިއެވެ. ކޮންމެ ދުވަހަކު 10000 ފިޔަވަޅު ހިނގުމުގެ އިތުރުން މި މީހުން ގެ ކެލޮރީ އިންޓޭކް ވެސް ވަނީ ރެކޯޑު ކުރެވިފައެވެ. 24 ހަފްތާ ވަންދެން ހަފްތާ އަކު ހަ ދުވަހު 10000 ވުރެ ގިނަ ފިޔަވަޅު އަޅައިގެން މި މީހުން އެވްރެޖު ކޮށް ކޮންމެ މީހަކު 3.5 ޕައުންޑްސް ބަރު ވެފައިވެއެވެ.\nމި ދިރާސާ ކުރި މީހުން ބުނާ ގޮތުގައި ހަމައެކަނި ކަސްރަތު ކޮށްގެން ނުހިކޭނެއެވެ. ކަސްރަތާއި އެކު ރަނގަޅު ބެލެންސްޑް ޑައެޓެއް ވެސް ބޭނުން ވާ ކަން މި ދިރާސާއިން ވެސް ހާމަ ވާ ކަމަށް މި މީހުން ގެ ރިޕޯޓުގައި ބުނެފައިވެއެވެ. އަދި ބަރު ވިޔަސް ލުއި ވިޔަސް ހިނގުމަކީ މީހާގެ ދުޅަހެޔޮ ކަން އިތުރު ކޮށްދޭ ކަމެއް ކަމަށް ވެސް ބުނެފައިވެއެވެ. ހިކެން ބޭނުން ވެފައި ތިބި މީހުން މާޔޫސް ނުވާށެވެ. ރަނގަޅު ބެލެންސް ޑައެޓަކާއި އެކު ރަނގަޅަށް ކަސްރަތު ކުރާށެވެ.


ރާއްޖޭގެ އިގްތިސާދު ހަތަރު އަގޮޅިއެއްގައި! ދެން ވާނީ ކިހިނެއް؟ – ދިވެހި ނޫސް\nHome ⁄ ރިޕޯޓް ⁄ ރާއްޖޭގެ އިގްތިސާދު ހަތަރު އަގޮޅިއެއްގައި! ދެން ވާނީ ކިހިނެއް؟\nރާއްޖޭގެ އިގްތިސާދު ހަތަރު އަގޮޅިއެއްގައި! ދެން ވާނީ ކިހިނެއް؟\nNews MV 11 months ago0Comment ރިޕޯޓް\nމީގެ މަހެއްހާ ދުވަސްކުރިއަށް ޖެހިލާއިރު ވެލާނާ އިންޓަނޭޝަނަލް އެއާޕޯޓް (ވީއައިއޭ) ފެނުނީ ޓޫރިސްޓުން ތޮއްޖެހި ފުރި ބާރުވެފައި ވަނިކޮށެވެ. ޓެކްސީތައް ކޮޅުކޮޅަށް ދުއްވަމުން ދިޔައީ ޓޫރިސްޓުން ބަރާކޮށް ފުރާލައިގެންނެވެ. މާލެއިން ފުރާ ފެރީ ގިމަތަތަކުގައި ވެސް ފެނުނީ އެކި ގައުމުތަކުގެ ޓޫރިސްޓުން ގިނަވެފައިވާ ތަނެވެ. އެކަމަކު އެ ހުރިހާ މަންޒަރެއް އެކީ ބަދަލުވީ، ޗައިނާގެ ވޫހާންއިން ފެތުރި އެތައް ބަޔަކު މަރާލި ކޮރޯނާވައިރަސް ނުވަތަ ކޮވިޑް-19 ރާއްޖެ ނައުމަށް ސަރުކާރަށް ހަރުކަށި ފިޔަވަޅުތަކެއް އަޅަން މަޖުބޫރުވީ ހިސާބުންނެވެ.\nޓޫރިސްޓުން ތޮއްޖެހިފައި އޮތް މި ތަންތަން މިހާރު ފެންނަނީ ގާތްގަނޑަކަށް ފަޅުވެފައިވާ ތަނެވެ. ޓޫރިސްޓުން ފެންނަލެއް ވަރަށް ވެސް މަދުވެއްޖެ އެވެ. ކޮރޯނާވައިރަހުގެ ވޭން އިގްތިސާދުގައި އަޅަމުން ދަނީ ކިހާ ވަރަކަށް ހެއްޔެވެ؟ އޭގެ އަސަރު އަހަރުމެންގެ ޖީބަށް ކުރީ ކިހާވަރަކަށް ހެއްޔެވެ؟\n“އަހަރުމެން މީގެ ކުރިން ޓެކްސީ ކިޔުއަށް އެރީ ހަމަ ވަގުތުން ޕެސެންޖަރެއް ލިބޭ. ޓޫރިސްޓެއް އާންމުކޮށް ހުޅުމާލެއަށް ނޫނީ މާލޭ ގެސްޓްހައުސައަކަށް ގެންނަން ދަތުރެއް ލިބޭ. އެކަމަކު މިހާރު މިތަނަށް [އެއާޕޯޓްގައި] ކިތަންމެ އިރެއްގައި ކިޔޫގައި ތިބޭ އިރުވެސް ދަތުރެއް ނުލިބޭ،” އާންމުކޮށް އެއާޕޯޓުން ދަތުރުތައް ނަގާ، ޓެކްސީ ޑްރައިވަރަކު ބުންޏެވެ. “ހަމަ ގައިމުވެސް، އަހަންނަށް މިކަމުން [ވައިރަހުގެ ސަބަބުން] އެނގުން ވެއްޖެ،”\nޖެނުއަރީ 29، 2020: ޓޫރިސްޓުންތަކެއް އެއާޕޯޓްގައި: ޗައިނާގެ މާކެޓް ރާއްޖެއަށް ވަނީ އެކީ ގެއްލިފައި — ސަން ފޮޓޯ/ ފަޔާޒު މޫސާ\nޗައިނާ-ރާއްޖެ ސީދާ ދަތުރުތައް މެދުކަނޑާލުމާއި، ޗައިނާއިން ރާއްޖެއަށް މީހުން އައުން މަނާކުރުން ފަދަ ފިޔަވަޅުތަކުން ޔަގީނަށް ވެސް، ރާއްޖޭގެ އެންމެ ބޮޑު ސިނާއަތް ޓޫރިޒަމަށް ލޮޅުން އަންނާނެ އެވެ. އެ ލޮޅުން މުޅި އިގްތިސާދުގެ ހުރިހާ ދާއިރާއަކަށް އަންނާނެ އެވެ. ރާއްޖެއަށް އެންމެ ގިނައިން ޓޫރިސްޓުން އަންނަމުން ދިޔަ ޗައިނާ މާކެޓް ވެސް މި ވަނީ އެކީ ގެއްލިފަ އެވެ.\n40،000 ބުކިންސް ކެންސަލް، 23 ޕަސެންޓް ދަށަށް!\nފެބުރުއަރީ މަހުގެ ޓޫރިސްޓް އެރައިވަލް ތަފާސްހިސާބުތަކަށް ބަލާއިރު، 23 ޕަސެންޓްގެ ކުރިއެރުމެއްގައި ހުރި ޗައިނާ މާކެޓް މިވަނީ، 95 ޕަސެންޓް ދަށަށް ގޮސްފަ އެވެ. ޗައިނާއިން އެވްރެޖްކޮށް 20،000 އެއްހާ ޓޫރިސްޓުން މަހެއްގެ މައްޗަށް ރާއްޖެ އަންނަމުން ދިޔަ އެވެ. އެކަމަކު މިހާރު އެ އަދަދު ވެއްޓިފައި ވަނީ ސުމަކަށެވެ. އަދި ކުރިއަށް އޮތް އެތައް މަސްތަކަކަށް އެކަން ދެމިގެން ދާނެ އެވެ.\nދެން އެންމެ ގިނައިން ޓޫރިސްޓުން އަންނަ އިޓަލީގައި ވެސް ކޮރޯނާ ވައިރަސް މި ވަނީ ބާރަށް ފެތުރެން ފަށައިފަ އެވެ. އެއާ އެކު، އިޓަލީއިން އަންނަ ޓޫރިސްޓުން ވެސް މަދުވެގެން ދާނެ ކަމަށް ލަފާވެ އެވެ. ގާތްގަނޑަކަށް 10 ޕަސެންޓްގެ ކުރިއެރުމެއްގައި ހުރި އިޓަލީ މާކެޓް ވަރަށް ބޮޑުތަނުން ދަށްވާނެ ކަމަށް މިވަނީ ބެލެވިފަ އެވެ. ތަފާސްހިސާބުތަކަށް ބަލައި ލަފާކުރާ ހިސާބެއް ޖަހާނަމަ ރާއްޖެއަށް 9،500 އެއްހާ ޓޫރިސްޓުން މަހެއްގެ މައްޗަށް ގެއްލުމުގެ ފުރުސަތު އެބަ އޮތެވެ. އެއީ، ގާތްގަނޑަކަށް 50 ޕަސެންޓްގެ ދަށްވުމަކަށް ވުމުގެ ފުރުސަތު އެބަ އޮތެވެ. ސަބަބަކަށް ވަނީ، އިޓަލީގައި އެންމެ ބޮޑަށް ކޮރޯނާ…\nތިލާވަތުގެ ސަޖިދައިގެ ޙުކުމްތައް 3\nއައިޓީބީ ކެންސަލްވުމުން ގެއްލުން، ރާއްޖެ އިޝްތިހާރު ކުރުން ބަދަލުކުރަނީ\nމާނޭރެން އޮޔާ ދަމާގަތް ވަގުތު ވެސް ފައުޒަން ދެއްކީ ހިތްވަރާއި ކެރުންތެރިކަން!


ޗެންޕިއަންސްލީގުގެ ދެވަނަ ބުރަށް ޗެލްސީ ޗެންޕިއަންސްލީގުގެ ދެވަނަ ބުރަށް ޗެލްސީ\nޗެންޕިއަންސްލީގުގެ ދެވަނަ ބުރަށް ޗެލްސީ\nރޭގެ މެޗުގައި ޗެލްސީގެ ތިންވަނަ ލަނޑު ކާމިޔާބު ކޮށްދިން ކަލުމް ހަޑްސަން އޮޑޯއި/ފޮޓޯ:ރޮއިޓާސް\nޔުއޭފާ ޗެމްޕިއަންސް ލީގު ގްރޫޕް އެޗްގައި އެންމެފަހުގެ ޗެމްޕިއަން ޗެލްސީ އާއި ޔުވެންޓަސް ބައްދަލުކުރިމެޗް ފަސޭހަ ކަމާއެކު ޗެލްސީ ކާމިޔާބުކޮށް މިމުބާރާތުގެ ދެވަނަ ބުރުން ޖާގަހޯދައިފި. ޗެލްސީގެ ދަނޑުގައި ކުޅުނު މިމެޗް އެތީމް ކާމިޔާބުކުރީ4ލަނޑު ސުންލަނޑުން.\nޗެލްސީގެ ފަރާތުން މޮޅު ކުޅުމެއް ފެނިގެންދިޔަ މިމެޗްގައި ގިނައިރު ބޯޅަ ގެންގުޅެ ގިނަ ހަމަލާ އުފައްދާފައިވަނީވެސް ޗެލްސީ. މިމެޗްގެ ފުރަތަމަ ލަނޑު މެޗްގެ 25 ވަނަ މިނެޓްގައި ޖަހައިދިނީ ޗެލްސީގެ ޓްރެވަރ ޗަލޮބާ. މިމެޗްގައި ޗެލްސީގެ ދެވަނަ ލަނޑު މެޗްގެ 55 ވަނަ މިނެޓްގައި ޖަހައިދިނީ ރީސް ޖޭމްސް. އަދި ޔުވެންޓަސްއަށް އިތުރަށް ހަމަޖެހިލާނެ ވަގުތު ނުލިބެނީސް އޭގެ ތިން މިނެޓްފަހުން ޗެލްސީއިންވަނީ އެޓީމުގެ ލީޑު އިތުރަށް ފުޅާކޮށްފަ. މިލަނޑު އެޓީމަށް ޖަހައިދިނީ ކަލުމް ހަޑްސަން އޮޑޯއި. އަދި މިމެޗްގައި ޗެލްސީގެ ފަހު ލަނޑު މެޗްގެ އިތުރު ވަގުތުގައި ޖަހައިދިނީ ޓީމޯ ވަރނަރ. މިއީ ޔުވެންޓަސްގެ ތާރީޚުގައިވެސް ޗެމްޕިއަންސް ލީގުގައި އެންމެ ތަފާތު ބޮޑުކޮށް ބަލިވި ފަހަރު.\nމިކާމިޔާބީއާއެކު ޗެލްސީ މިހާރުވަނީ މިމުބާރާތުގެ ދެވަނަ ބުރުން ޖާގަހޯދާފަ. އަދި މިވަގުތު އޮތީ ލަނޑުގެ ތަފާތުން ގްރޫޕްގެ އެއްވަނައިގަ. އެއީ ކުޅުނު ފަސް މެޗުން ލިބިފައިވާ 12 ޕޮއިންޓާއެކު. މިގްރޫޕުން ޔުވެންޓަސްވެސް ވަނީ ދެވަނަ ބުރުން ޖާގަހޯދާފަ. އެއީ އެޓީމަށްވެސް 12 ޕޮއިންޓް ލިބިފައިވާއިރު ދެން އޮތް ދެޓީމަށް މިދެޓީމާއި އަރާ ހަމަނުކުރެވޭނެތީ. ނަމަވެސް މިގްރޫޕްގެ އެއްވަނަ މަގާމް ޔަގީންވެގެން ދާނީ ފަހު ދެމެޗާއެކު. ފަހު މެޗްގައި ރަށުން ބޭރުގައި ޗެލްސީ ޒެނިތު ސެއިންޓް ޕީޓަރސްބަރގް އާއި ބައްދަލުކުރާއިރު ޔޫވެންޓަސް ބައްދަލުކުރާނީ އަމިއްލަ ދަނޑުގައި މަލްމޯއާ.


Real Madrid ge hushahelhumah Zidane noonekey bunefi\nރެއާލް މެޑްރިޑަށް އެނބުރިދާން ޒިދާން އެއްބަހެއް ނުވި\nރެއާލް މެޑްރިޑްގެ ކޯޗު ކަމަށް އަލުން އައުމަށް ޒައިނުއްދީން ޒިދާންއަށް ހުށަހެޅުމުން، އެ ހުށަހެޅުމަށް ޒިދާން ދެކޮޅު ހަދާފައިވާ ކަމަށް، ރެއާލް މެޑްރިޑްގެ ކުރީގެ ރައީސް، ރަމޯން ކަލްޑެރޯން ބުނެފި އެވެ.\nބީބީސީ ރޭޑިއޯ ފަހެއްގައި ވާހަކަ ދައްކަމުން، ކަލްޑެރޯން ބުނީ، ޗެމްޕިއަންލީގްގެ ދެ ވަނަ ބުރުން ކެޓުމުން، ރެއާލްގެ ރައީސް ފްލޮރެންޓީނޯ ޕެރޭޒް ޒިދާންއަށް ގުޅި ކަމަށެެވެ. އަދި ޓްރާންސްފާގެ ބާރުތަކާއި ޓީމު ބަދަލު ކުރުމުގެ ބާރު ޒިދާންއަށް ދޭނެ ކަމަށް ވެސް ޕެރޭޒް ހުށަހަލާފައިވާ ކަމަށް ކަލްޑެރޯން ބުންޏެވެ.\n"އަހަންނަށް އެނގޭ (އިއްޔަ) ހެނދުނު ރައީސް [ފްލޮރެންޓީނޯ ޕެރޭޒް] ޒިދާންއަށް ގުޅާފައި، ރެއާލްގެ ކޯޗު ކަމަށް އަންނަން ބުނިކަން، އެހެންނަމަވެސް ޒިދާން ބުނީ މިވަގުތު ނޫން ކަމަށް،" ކަލްޑެރޯން ވާހަކަ ދެއްކި އެވެ. "ޒިދާން ވަނީ ޖޫންގައި އެ ފުރުސަތު އޮވެދާނެ ކަމަށް ބުނެފައި."\nރެއާލް މެޑްރިޑްގެ ކޯޗު ކަމުން ޒިދާން އިސްތިއުފާ ދިނީ، އެ ޓީމަށް ޖެހިޖެހިގެން ތިން ވަނަ ފަހަރަށް ޗެމްޕިއަންސް ލީގް ހޯދައިދިންތާ ފަސް ދުވަސް ފަހުންނެވެ. އޭގެ ފަހުން އެއްވެސް ޓީމަކާ އޭނާ ހަވާލެއް ނުވެ އެވެ. ޓްރާންސްފާގެ ޚަބަރުތައް ބުނާ ގޮތުން، އަަންނަ ސީޒަނަށް ޒިދާން، ގެންނަން އޭނާ ކުރިން ކުޅުނު ކުލަބު ޔުވެންޓަސްއިން ދަނީ މަސައްކަތް ކުރަމުންނެވެ.\nކަލްޑެރޯން ބުނީ، ޖޫންގައި، ރެއާލްއަށް ޒިދާން ނައިސްފިނަމަ، އެ ޓީމުގެ ކޯޗު ކަމަށް ގެންނާނީ ކުރިން އެ ޓީމަށް ކޯޗު ކޮށްދިން މޮރީނިއޯ އެވެ. ޔުނައިޓަޑްގެ ކޯޗު ކަމުން މިދިޔަ ޑިސެމްބަރު މަހު މޮރީނިއޯ ވަކި ކުރުމުން އޭނާވެސް ހުރީ އެއްވެސް ޓީމަކާ ހަވާލު ނުވެ އެވެ.\nއެހެންނަމަވެސް، ކަލްޑެރޯން ބުނީ، މޮރީނިއޯއަކީ ރެއާލް މެޑްރިޑަށް އެކަށޭނެ ކޯޗެއް ނޫން ކަމަށެވެ. މޮރީނިއޯ ވަނީ 2010 އަކުން 2013 އަށް ރެއާލްއަށް ކޯޗު ކޮށްދީފަ އެވެ. ކަލްޑެރޯން ބުނީ މޮރީނިއޯ ކޯޗު ކޮށްދޭ ގޮތުން ރެއާލް މެޑްރިޑްގެ ސްޓައިލް ގެއްލިގެން ދިޔަ ކަމަށެވެ.